(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΗ΄

Πέμπτη 14 Απριλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Γυμνάσιο Παλαιού Ψυχικού και το Γυμνάσιο Προσοτσάνης Δράμας, σελ.   
3. Επί διαδικαστικού θέματος, σελ.   
4. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 περί «Ποινικής ευθύνης των Υπουργών», όπως ισχύει, σήμερα στις 14-4-2016 ποινική δικογραφία κατά διατελεσάντων Υπουργών κατά τα έτη 2001-2006, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Ανακοίνωση του δελτίου επικαίρων ερωτήσεων της Πέμπτης 14 Απριλίου 2016, σελ.   
3. Συζήτηση επικαίρων ερωτήσεων:  
 α) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με «την προσπάθεια επιβολής απαράδεκτων όρων σε ατομικές συμβάσεις εργασίας και επιβολής τους στους εργαζομένους με την απειλή της απόλυσης», σελ.   
 β) Προς τον Υπουργό Υγείας:  
 i. σχετικά με τα προβλήματα στις στέγες υποστηριζόμενης διαβίωσης και στα κέντρα διημέρευσης παιδιών με αναπηρία, σελ.   
 ii. σχετικά με την πολύμηνη αναμονή για ακτινοθεραπείες στα δημόσια νοσοκομεία της χώρας, σελ.   
 iii. σχετικά με την υποστελέχωση του Γενικού Νοσοκομείου Ρόδου και τα προβλήματα λειτουργίας σε νευραλγικούς τομείς, σελ.   
 iv. σχετικά με την ανάγκη άμεσης στελέχωσης της Ακτινοδιαγνωστικής Κλινικής του Νοσοκομείου Ξάνθης, σελ.   
 v. σχετικά με τα προβλήματα του Τμήματος Επειγόντων Περιστατικών του Νοσοκομείου Ρόδου, σελ.   
 vi. σχετικά με το έργο της κατασκευής της νέας πτέρυγας του Νοσοκομείου της Αμαλιάδας, σελ.   
 vii. σχετικά με τις ελλείψεις στο Νοσοκομείο και γενικότερα στο δημόσιο τομέα υγείας στη Λέσβο, σελ.

viii. σχετικά με την εγκατάσταση ασθενοφόρου του ΕΚΑΒ στο Κέντρο Υγείας Ραφήνας, σελ.   
 ix. σχετικά με το σχέδιο συγχώνευσης - κατάργησης μονάδων της Πρωτοβάθμιας Φροντίδας Υγείας, σελ.   
 γ) Προς τον Υπουργό Οικονομίας, Ανάπτυξης και Τουρισμού, σχετικά με τις ενέργειες για την τόνωση του τουρισμού στα νησιά του Ανατολικού Αιγαίου, σελ.   
 δ) Προς τον Υπουργό Πολιτισμού και Αθλητισμού, σχετικά με την αύξηση των εισιτηρίων στους αρχαιολογικούς χώρους και τα μουσεία της Χώρας, σελ.   
 ε) Προς τον Υπουργό Εξωτερικών:  
 i. σχετικά με την ενδεχόμενη ίδρυση γραφείων Τουρκικού Οργανισμού στην Ελλάδα, σελ.   
 ii. σχετικά με την «καλλιέργεια κλίματος έντασης και τις μεθοδεύσεις του τουρκικού προξενείου στη Θράκη», σελ.   
 iii. σχετικά με την εκχώρηση του ονόματος της Μακεδονίας μας στους Σκοπιανούς, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίων νόμων:  
 α) Οι Υπουργοί Ναυτιλίας και Νησιωτικής Πολιτικής, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Εξωτερικών, Πολιτισμού και Αθλητισμού, Οικονομικών, Περιβάλλοντος και Ενέργειας, ο Αναπληρωτής Υπουργός Παιδείας, Έρευνας και Θρησκευμάτων και ο Αναπληρωτής Υπουργός Περιβάλλοντος και Ενέργειας κατέθεσαν σήμερα, 14/4/2016, σχέδιο νόμου: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας, σχετικά με τη Συνεργασία στον τομέα των Θαλάσσιων Υποθέσεων», σελ.   
 β) Οι Υπουργοί Εξωτερικών, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Πολιτισμού και Αθλητισμού, Οικονομικών, Περιβάλλοντος και Ενέργειας, Υποδομών, Μεταφορών και Δικτύων, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Επικρατείας, οι Αναπληρωτές Υπουργοί Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Οικονομικών, Περιβάλλοντος και Ενέργειας, και οι Υφυπουργοί Οικονομίας, Ανάπτυξης και Τουρισμού, Παιδείας, Έρευνας και Θρησκευμάτων, Εξωτερικών και Πολιτισμού και Αθλητισμού κατέθεσαν σήμερα, 14/4/2016, σχέδιο νόμου: «Κύρωση της Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών-μελών της, αφενός, και της Δημοκρατίας του Ιράκ, αφετέρου, με τα αναπόσπαστα σε αυτήν Παραρτήματα 1 έως 4, Προσαρτήματα, Πρωτόκολλα, Σημειώσεις και τη Μονομερή Δήλωση της Ε.Ε. σχετικά με το άρθρο 96 της Συμφωνίας», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.

ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΡΑΜΠΑΤΖΗ Φ. , σελ.  
ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
  
Β. Επί των επικαίρων ερωτήσεων:  
ΑΜΑΝΑΤΙΔΗΣ Ι. , σελ.  
ΑΡΑΜΠΑΤΖΗ Φ. , σελ.  
ΓΕΩΡΓΟΠΟΥΛΟΥ - ΣΑΛΤΑΡΗ Ε. , σελ.  
ΔΗΜΟΣΧΑΚΗΣ Α. , σελ.  
ΚΑΤΡΟΥΓΚΑΛΟΣ Γ. , σελ.  
ΚΑΤΣΩΤΗΣ Χ. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΣΟΛΑΣ Ε. , σελ.  
ΚΟΥΝΤΟΥΡΑ Έ. , σελ.  
ΚΡΕΜΑΣΤΙΝΟΣ Δ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΓΟΣ Ι. , σελ.  
ΜΠΑΛΤΑΣ Α. , σελ.  
ΜΠΑΡΓΙΩΤΑΣ Κ. , σελ.  
ΞΑΝΘΟΣ Α. , σελ.  
ΠΑΝΑΓΙΩΤΑΡΟΣ Η. , σελ.  
ΠΟΛΑΚΗΣ Π. , σελ.  
ΣΑΡΙΔΗΣ Ι. , σελ.  
ΣΥΝΤΥΧΑΚΗΣ Ε. , σελ.  
ΤΑΣΣΟΣ Σ. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΗ΄

Πέμπτη 14 Απριλίου 2016

Αθήνα, σήμερα στις 14 Απριλίου 2016, ημέρα Πέμπτη και ώρα 9.38΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-4-2016 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΖ΄ συνεδριάσεώς του, της Τετάρτης 13 Απριλίου 2016, σε ό,τι αφορά την ψήφιση στο σύνολο των σχεδίων νόμων: α) «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών-μελών της, αφενός, και της Γεωργίας, αφετέρου, και άλλες διατάξεις».

β) «Κύρωση της Ευρωμεσογειακής Αεροπορικής Συμφωνίας μεταξύ της Ευρωπαϊκής Ένωσης και των κρατών-μελών της, αφενός, και του Χασεμιτικού Βασιλείου Ιορδανίας, αφετέρου, και άλλες διατάξεις».

γ) «Κύρωση της Ευρωμεσογειακής Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών-μελών της, αφενός, και της Κυβέρνησης του κράτους του Ισραήλ, αφετέρου, και άλλες διατάξεις».

δ) «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών-μελών της και της Δημοκρατίας της Μολδαβίας και άλλες διατάξεις»).

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

( Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

( Να μπει η σελίδα 2β )

( ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ )

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

θα συζητηθεί η τρίτη με αριθμό 770/11-4-2016 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την προσπάθεια επιβολής απαράδεκτων όρων σε ατομικές συμβάσεις εργασίας και επιβολής τους στους εργαζομένους με την απειλή της απόλυσης.

Στην επίκαιρη ερώτηση του κ. Κατσώτη θα απαντήσει ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Γεώργιος Κατρούγκαλος.

Τον λόγο έχει ο κ. Κατσώτης, για να αναπτύξει την επίκαιρη ερώτησή του σε δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, η καπιταλιστική κρίση, τα μνημόνια που ακολούθησαν και ακολουθούν με όλα τα αντιλαϊκά μέτρα που πήραν όλες οι κυβερνήσεις, καθώς και η σημερινή, αξιοποιούνται από τους επιχειρηματικούς ομίλους, για να αυξήσουν τον βαθμό εκμετάλλευσης των εργαζομένων.

Ένα από τα μέτρα είναι η προώθηση των ατομικών συμβάσεων εργασίας με απαράδεκτους όρους. Είναι γνωστό ότι σε αυτήν την εργασιακή ζούγκλα, η απόλυση είναι εύκολος δρόμος για την εργοδοσία. Το τελευταίο διάστημα έχουν δει το φως της δημοσιότητας ατομικές συμβάσεις με τις οποίες επιχειρείται να εισαχθεί αλλοδαπό εργατικό δίκαιο, το οποίο είναι πιο αντιδραστικό από το ελληνικό, ακόμα κι έτσι όπως έχει εξελιχθεί με όλα αυτά τα αντιδραστικά μέτρα, με αυτό το αντιδραστικό θεσμικό πλαίσιο των τριών μνημονίων, των λεγόμενων «αναδιαρθρώσεων». Αξιοποιούν γι’ αυτό την έδρα της επιχείρησης, κύριε Υπουργέ, που βρίσκεται σε άλλη χώρα. Να σημειώσουμε ότι αυτές οι συμβάσεις αφορούν εργαζόμενους, που προσλαμβάνονται στην Ελλάδα και σε πολλές περιπτώσεις και εργαζόμενους που εργάζονται στην Ελλάδα.

Ο εργαζόμενος, αν αποφασίσει να βρει το δίκιο του, θα πρέπει να προσφύγει στα δικαστήρια της χώρας που έχει έδρα η επιχείρηση και εφαρμόζει αυτές τις συμβάσεις. Σε αυτές τις συμβάσεις υπάρχει διάταξη, με την οποία υποχρεώνουν τον εργαζόμενο να υπογράψει ότι δεν θα πληρώνεται σε περίπτωση απουσίας του λόγω ασθένειας ή τραυματισμού. Καταλαβαίνετε ότι αυτό δεν έχει καμμία σχέση με αυτό που υπάρχει στο ελληνικό εργατικό δίκαιο. Απαιτούν από τον εργαζόμενο σε αυτήν την περίπτωση, να διορίσει έναν αναπληρωτή του, για να κρατήσει ανοιχτή τη θέση εργασίας του στον όμιλο, μέχρι να επιστρέψει στη δουλειά.

Επίσης απαιτούν να υπογραφεί όρος, με τον οποίο να συμφωνήσει ρητά, πως αν αρρωστήσει αθροιστικά πάνω από δεκαπέντε μέρες τον χρόνο, θα απολύεται χωρίς να δικαιούται κάτι άλλο.

Υποχρεώνουν δε τους εργαζόμενους, να υπογράφουν ρητή δήλωση ότι δεν θεωρούν τον εαυτό τους υπάλληλο του ομίλου, έτσι ώστε ο όμιλος να μην έχει το βάρος της απόλυσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Οι εταιρείες που εκβιάζουν τους εργαζόμενους να υπογράφουν τέτοιες συμβάσεις, συνιστούν πρόκληση γιατί καταπατούν κάθε δικαίωμα. Τέτοιο παράδειγμα είναι η επιχείρηση «BIOSAR» του Ομίλου «ΕΛΛΑΚΤΩΡ», κύριε Υπουργέ. Η επιχείρηση προχώρησε σε εκβιαστική απόλυση εργαζόμενης, γιατί ακριβώς αρνήθηκε να υπογράψει ατομική σύμβαση παροχής υπηρεσιών με τέτοιους όρους που αναφέραμε παραπάνω. Να σημειώσουμε ότι αυτή η εργαζόμενη, είναι στην επιχείρηση τέσσερα χρόνια.

Εμείς, κύριε Υπουργέ, ζητάμε από εσάς να μας πείτε τι μέτρα θα πάρετε, έτσι ώστε να προστατευθούν τα δικαιώματα των εργαζομένων, απαιτώντας την άμεση ανάκληση αυτών των ατομικών συμβάσεων, που υποκαθιστούν τις συμβάσεις αορίστου χρόνου και την οριστική απαγόρευσή τους στους χώρους δουλειάς. Επίσης τι μέτρα θα πάρετε, ώστε να απαγορευτεί η πρακτική αξιοποίησης αλλοδαπού εργατικού δικαίου για εργαζόμενους που προσλαμβάνονται στην Ελλάδα και να ακυρωθούν οι άδικες και εκδικητικές απολύσεις των εργαζομένων, που αρνούνται να υπογράψουν τέτοιους απαράδεκτους όρους;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κατσώτη.

Τον λόγο έχει ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Γεώργιος Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε συνάδελφε, όπως έχουμε πει πολλές φορές, πράγματι, υπάρχει μια εργασιακή ζούγκλα το τελευταίο διάστημα, ως αποτέλεσμα τόσο της επιβολής νομοθεσίας η οποία περιορίζει τα εργασιακά δικαιώματα και την οποία επιχειρούμε να αναστρέψουμε αλλά και μιας γενικευμένης πρακτικής ανομίας που εκμεταλλεύονται ορισμένες επιχειρήσεις, ώστε να εκμηδενίσουν ακόμα περισσότερο τα δικαιώματα που έχουν οι εργαζόμενοι. Γι’ αυτόν τον σκοπό έχουμε προσπαθήσει να δραστηριοποιήσουμε στο έπακρο το υποστελεχωμένο, όπως το παραλάβαμε, Σώμα Επιθεώρησης Εργασίας. Έχουμε ζητήσει να ενισχυθεί με προσλήψεις, ώστε να μπορεί να ανταποκρίνεται αποτελεσματικότερα στο έργο του.

Θεωρώ, όμως, επιπλέον ότι και η δημοσιότητα καταγγελίας των παράνομων αυτών δραστηριοτήτων έχει ιδιαίτερη σημασία, γι’ αυτό προσπαθώ πάντοτε, όταν θέτετε παρόμοια ζητήματα με δικές σας ερωτήσεις, να είμαι παρών και να τις απαντώ.

Ως προς το συγκεκριμένο ζήτημα, υφίσταται ο κανονισμός 593/2008 του Ευρωπαϊκού Κοινοβουλίου, που απαγορεύει να εφαρμόζονται στις συμβάσεις εργασίας διατάξεις αλλοδαπού δικαίου, για εκείνα τα θέματα που υφίσταται προστασία των εργαζομένων και δεν μπορεί να γίνει παρέκκλιση με βάση το Εθνικό Δίκαιο.

Άρα οι περιπτώσεις που αναφέρατε, αποτελούν ευθεία παραβίαση ισχύοντος δικαίου. Δεν αποτελεί δικαίωμα της επιχείρησης, να μπορεί να ενσωματώνει κανόνες αλλοδαπού εργασιακού δικαίου σε ατομικές συμβάσεις εργασίας του περιεχομένου που αναφέρατε. Προφανώς τέτοιοι όροι σαν αυτούς που περιλάβατε στην ερώτησή σας- όπως ότι αν αρρωστήσω δεν θα πληρωθώ κ.λπ.- είναι ξεκάθαρα καταχρηστικοί και παράνομοι.

Το Σώμα Επιθεώρησης Εργασίας, λοιπόν, θα επιληφθεί σε αυτές τις περιπτώσεις και θα εξαντλήσουμε την αυστηρότητα που επιτρέπει ο νόμος.

Για τη συγκεκριμένη περίπτωση της εργαζομένης δεν μπορώ να σας δώσω συμπληρωματικά στοιχεία, γιατί η καταγγελία στο ΣΕΠΕ έγινε την επομένη της κατάθεσης της ερώτησης και θα συζητηθεί σε αυτό το τριμερές σύστημα που προβλέπεται, δηλαδή με παρουσία και της εργαζόμενης και της εργοδοσίας την 11η Μαΐου. Επομένως δεν έχω να σας πω στοιχεία, για το εάν είναι βάσιμη ή όχι η αναφορά αυτή ούτε μπορώ να σας πω τι πρόκειται να κάνουμε, γιατί όπως αντιλαμβάνεστε, υπάρχει αυτή η συγκεκριμένη διαδικασία που πρόκειται να ακολουθηθεί.

Επί της αρχής, βεβαίως, εφόσον τα γεγονότα είναι όπως τα περιγράφετε και η αντίδικη απάντησή μας θα είναι ανάλογη, αυστηρή δηλαδή και με την επιμονή να εφαρμοστεί ο νόμος.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Τον λόγο έχει ο κ. Κατσώτης, για να αναπτύξει τη δευτερολογία του.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, είναι επιβολή της νομοθεσίας ή είναι η επιλογή της Κυβέρνησης και του κεφαλαίου, που θέλουν εδώ πολύ φθηνή εργατική δύναμη, προκειμένου να ξεπεράσουν την κρίση τους σε βάρος των εργαζομένων και του λαού; Είναι η επιλογή που γίνεται από το κεφάλαιο και τις κυβερνήσεις που το υπηρετούν, τα κόμματα που λένε ότι αυτός είναι ο μονόδρομος, έτσι ώστε εδώ να δημιουργηθεί το φιλικό περιβάλλον, να έρθουν επενδυτές, να υπάρξει ανάπτυξη, την οποία βέβαια πάλι θα πληρώσουν πολύ ακριβά οι εργαζόμενοι με αυτούς τους απαράδεκτους όρους που επιβάλλονται, μέσα από αυτό το θεσμικό πλαίσιο που υπάρχει γι’ αυτούς.

Μπορεί το ΣΕΠΕ με τους ελέγχους να σταματήσει αυτή την εργασιακή ζούγκλα, που κι εσείς λέτε ότι υπάρχει; Όχι, κύριε Υπουργέ. Δεν γίνεται. Το ΣΕΠΕ βλέπει ποιο είναι το θεσμικό πλαίσιο και πάνω σε αυτό παίρνει θέση για το αν τηρείται ή όχι.

Άρα θέλει εδώ να διασφαλιστεί η σταθερή δουλειά καθώς και τα εργασιακά και ασφαλιστικά δικαιώματα των εργαζομένων, με βάση τις κατακτήσεις, βέβαια, που είχε το εργατικό κίνημα όλα τα προηγούμενα χρόνια.

Όσον αφορά τη δημοσιότητα, βεβαίως, πιστεύουμε ότι βοηθάει. Τα συνδικάτα είναι στον δρόμο. Έκαναν διαδήλωση γι’ αυτό το θέμα, ήρθαν στο Υπουργείο, έβγαλαν ανακοινώσεις, κάνουν καταγγελίες, γίνεται η ερώτηση. Δεν είναι, βέβαια, η πρώτη φορά που δημοσιοποιείται αυτή η κατάσταση στους εργασιακούς χώρους, αυτή η ζούγκλα, αυτός ο μεσαίωνας.

Εσείς, όμως, έχετε ευθύνες. Υπάρχει δημοσιότητα. Πέρα από εκεί τι γίνεται; Ποιο είναι το νομοθετικό πλαίσιο που ετοιμάζετε να φέρετε; Λέτε: «θα φέρουμε τις βέλτιστες πρακτικές της Ευρωπαϊκής Ένωσης». Ποιες είναι αυτές; Δεν είναι αυτές οι βέλτιστες πρακτικές, που υλοποιούν οι μεγάλοι μονοπωλιακοί όμιλοι, για να κερδίσουν ακόμη περισσότερο, δεν είναι τα mini jobs στη Γερμανία ή τα συμβόλαια μηδενικού χρόνου στην Αγγλία;

Η οδηγία Μπολκενστάιν και οι αποφάσεις της Ευρωπαϊκής Ένωσης δεν είναι αυτές οι βέλτιστες πρακτικές, κύριε Υπουργέ;

Πιστεύουμε ότι εδώ οι επιχειρήσεις βρίσκουν αυτό το θεσμικό πλαίσιο και το υλοποιούν, καθώς και ό,τι άλλο μπορούν να κάνουν, για να μπορέσουν να επιβάλουν τέτοιους απαράδεκτους όρους. Η εργαζόμενη, λοιπόν, που απολύθηκε, ακριβώς γι’ αυτούς τους λόγους απολύθηκε, κύριε Υπουργέ. Πιστεύουμε ότι η τριμερής στις 11 Μαΐου είναι πολύ μακριά. Θα μπορούσε το ΣΕΠΕ να κάνει την τριμερή ακόμα πιο γρήγορα, ιδιαίτερα σε αυτές τις περιπτώσεις που και εσείς θεωρείτε ότι παραβιάζεται κάθε εργατικό δικαίωμα του εργαζόμενου.

Πιστεύουμε ότι αυτή η τριμερής πρέπει να καταλήξει και πρέπει η επιχείρηση να πάρει πίσω την εργαζόμενη που απολύθηκε, γιατί αρνήθηκε να υπογράψει αυτούς τους απαράδεκτους όρους που επιβάλλονται μέσα απ’ αυτές τις ατομικές συμβάσεις εργασίας, οι οποίες πρέπει να καταργηθούν, κύριε Υπουργέ. Δεν μπορεί να υπάρχουν τέτοιοι όροι στις ατομικές συμβάσεις εργασίας, που καταργούν κάθε δικαίωμα που έχει απομείνει ακόμα μέσα απ’ αυτό το θεσμικό πλαίσιο που έχει υλοποιηθεί μέχρι τώρα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Χρήστο Κατσώτη.

Τον λόγο έχει ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Κατρούγκαλος για τη δευτερολογία του.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Οπωσδήποτε παρόμοιοι όροι είναι άκυροι, παράνομοι, και θα κάνουμε ό,τι μπορούμε, ώστε οι επιχειρήσεις να γνωρίζουν ότι δεν θα είναι ανεκτή η παραβίαση της νομιμότητας. Όροι που υποχρεώνουν τον εργαζόμενο να μην πληρώνεται όταν είναι άρρωστος ή να είναι υποχρεωμένος αυτός να ορίσει αναπληρωτή του, είναι προφανές ότι βρίσκονται εκτός των ορίων της ελληνικής και της ευρωπαϊκής έννομης τάξης. Εδώ δεν έχουμε θέμα επομένως επιδείνωσης του νομοθετικού πλαισίου αλλά εδώ έχουμε καθαρή περίπτωση αυθαιρεσίας.

Ως προς τις ενέργειες της Κυβέρνησης θυμίζω ότι για να ενισχύσουμε τα δικαιώματα των εργαζομένων και μάλιστα σε υπερνομοθετικό επίπεδο, έχουμε κυρώσει πρόσφατα τον αναθεωρημένο Ευρωπαϊκό Κοινωνικό Χάρτη, που επί μία εικοσαετία, αν και είχε υπογραφεί, δεν έχει κυρωθεί.

Να σας ενημερώσω, επίσης, ότι στις συζητήσεις που γίνονται τώρα- στο πλαίσιο της Ολλανδικής Προεδρίας- για την αναθεώρηση της οδηγίας Μπολκενστάιν, η Κυβέρνησή μας επιμένει, στο να μην επιτραπεί η δυνατότητα εργασίας αλλοδαπού προσωπικού- ακόμα και προέλευσης από μία χώρα της Ευρωπαϊκής Ένωσης- με άλλους όρους απ’ αυτούς που προβλέπονται στη χώρα παροχής της εργασίας. Ίση αμοιβή για ίση εργασία, λοιπόν, θα πρέπει να είναι ο κανόνας και για τις περιπτώσεις που έχουμε μετακίνηση προσωπικού μεταξύ χωρών της Ευρωπαϊκής Ένωσης.

Προφανώς στη διαπραγμάτευση η οποία γίνεται με τους εταίρους μας, ο σκοπός μας είναι η επαναφορά των συλλογικών διαπραγματεύσεων, δεν είναι η υιοθέτηση μέτρων σαν αυτά που αναφέρατε, που και εγώ θεωρώ ότι βρίσκονται έξω από το ευρωπαϊκό κεκτημένο.

Επομένως θα συνεχίζουμε, ως Κυβέρνηση, να προωθούμε και μέτρα τα οποία κατοχυρώνουν περισσότερο, με μεγαλύτερη ένταση και προστασία, τα εργασιακά δικαιώματα και να αντιμετωπίζουμε αυθαιρεσία όταν αυτή συμβαίνει στην εργασιακή ζούγκλα και σε επίπεδο ευρωπαϊκής νομοθέτησης να φροντίζουμε ώστε να επεκτείνονται και να μην περιορίζονται τα δικαιώματα των εργαζομένων.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Κατρούγκαλο.

Θα συζητηθεί τώρα η δεύτερη με αριθμό 768/11-4-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλουπρος τον Υπουργό Υγείας,σχετικά με τα προβλήματα στις στέγες υποστηριζόμενης διαβίωσης και στα κέντρα διημέρευσης παιδιών με αναπηρία.

Στην επίκαιρη αυτή ερώτηση θα απαντήσει ο Αναπληρωτής Υπουργός Υγείας κ. Παύλος Πολάκης.

Τον λόγο έχει ο Βουλευτής κ. Κεγκέρογλου, για να αναπτύξει την επίκαιρη ερώτησή του σε δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, και οι στέγες υποστηριζόμενης διαβίωσης αλλά και τα κέντρα διημέρευσης και ημερήσιας φροντίδας παιδιών με αναπηρία, ουσιαστικά εξυπηρετούν την αναγκαία πολιτική που πρέπει να στηρίζουμε για την αποϊδρυματοποίηση ή καλύτερα, εάν θέλετε, την ανάσχεση, προκειμένου παιδιά με αναπηρία να μπορούν μέσα απ’ αυτές τις δομές να στηριχθούν, ούτως ώστε να αποφευχθεί ο εγκλεισμός σε ιδρύματα. Επομένως είναι πάρα πολύ σημαντικές οι δράσεις και της υποστηριζόμενης διαβίωσης στις στέγες των παιδιών με αναπηρία, των ανθρώπων που έχουν αυτή την ανάγκη αλλά και στα κέντρα ημερήσιας φροντίδας παιδιών με αναπηρία.

Μετά τη λήξη του προηγούμενου ΕΣΠΑ υπήρχε πρόβλημα σε σχέση με τη λειτουργία τους και, παρά την καθυστέρηση, τελικά υπήρξε νομοθετική ρύθμιση, η οποία ψηφίστηκε και απ’ όλες τις πτέρυγες της Βουλής τον Δεκέμβριο του 2014, αν θυμάμαι καλά. Μόνο που ουσιαστικά υπήρχε κακοτυχία -και πιστεύω ότι και οι πολιτικές μεταβολές συνέβαλαν σ’ αυτό- και δεν εκδόθηκε εγκαίρως η απαραίτητη κοινή υπουργική απόφαση, προκειμένου να αρχίσει να υλοποιείται.

Βέβαια δεν ήταν εύκολο να περάσει και από το Υπουργείο Υγείας τότε, γιατί υπήρχαν διάφορα προβλήματα αλλά έγινε τελικά νόμος του κράτους. Θα θέλαμε, κατ’ αρχάς, να μας ενημερώσετε γι’ αυτό το θέμα, δηλαδή πού βρίσκεται το θέμα της ΚΥΑ, και κυρίως για τις διαβουλεύσεις με τους φορείς που στηρίζουν τις στέγες υποστηριζόμενης διαβίωσης, προκειμένου να συναφθούν οι απαραίτητες συμβάσεις.

Για το δεύτερο θέμα αναφέρω επιγραμματικά ότι τα κέντρα ημερήσιας φροντίδας παιδιών με αναπηρία και τα κέντρα διημέρευσης εξυπηρετούσαν μέσα από τη λειτουργία τους και εξυπηρετούν -ορισμένα μόνο έχουν κλείσει, λόγω του ότι υπάρχει αυτό το κενό της χρηματοδότησης- την ανάγκη για τις θεραπείες των παιδιών και μάλιστα με εξοικονόμηση κλίμακας. Η ΕΕΤΑΑ είχε αναλάβει τη λειτουργία του προγράμματος. Το Υπουργείο Εργασίας, κυρίως, ήταν αυτό που το στήριζε μέσα από την αντίστοιχη δομή. Όμως, κάποια στιγμή σταμάτησε και θα έλεγα ότι έγινε και μία προσπάθεια να μετατεθούν οι ευθύνες του συγκεκριμένου προγράμματος στο Υπουργείο Υγείας, το οποίο δεν είχε συμμετοχή –πρέπει να το πούμε αυτό- μέχρι το 2014-2015.

Θέλω να με ενημερώσετε εάν τελικά η εγκύκλιος που βγήκε από το Υπουργείο και τον ΕΟΠΥΥ, η οποία είναι σε θετική κατεύθυνση, έχει αρχίσει να υλοποιείται ή πότε θα αρχίσει να υλοποιείται, ούτως ώστε να σταματήσουμε το φαινόμενο να κλείνουν αυτά τα κέντρα και οι δομές οι οποίες εξυπηρετούν πάρα πολλά παιδιά. Αν θυμάμαι καλά, το νούμερο ήταν σαράντα τρεις δομές και χίλια τετρακόσια τριάντα παιδιά με αναπηρία που ήταν σε αυτές. Είναι πάρα πολύ σημαντικό, νομίζω, για τη δράση του Υπουργείου Υγείας. Όπως είπα πριν, ήταν και του Εργασίας αλλά μάλλον έχει «ξεφορτώσει» την ευθύνη στο Υγείας.

Ευχαριστώ, κύριε Πρόεδρε, για την ανοχή στον χρόνο.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Βασίλειο Κεγκέρογλου.

Θα απαντήσει ο Αναπληρωτής Υπουργός Υγείας ο κ. Παύλος Πολάκης.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε συνάδελφε, ευχαριστώ για την ερώτηση.

Όπως θα ξέρετε, είμαστε σε συνεχή επικοινωνία και με την ΠΟΣΓΚΑΜΕΑ και με τον ΕΟΠΥΥ και με το Υπουργείο Εργασίας και έχουμε δρομολογήσει τη λύση του προβλήματος στο ζήτημα το οποίο αναφέρατε.

Για να ξεκαθαρίσω τα πράγματα από την αρχή, δυστυχώς, η απόφαση η οποία είχε βγει, αυτό που λέτε «νόμος του κράτους» που είχε ψηφιστεί στις 24-12-2014, για τα ειδικά νοσήλια- τροφεία για τις στέγες υποστηριζόμενης διαβίωσης ατόμων με αναπηρίες είχε ένα λάθος. Το λάθος ποιο ήταν; Δεν προέβλεπε να μπορούν να υπογράφουν συμβάσεις αυτές οι δομές με τον ΕΟΠΥΥ. Αυτό ήταν το βασικό λάθος, το οποίο διαμόρφωσε και την κατάσταση του να μη μπορούν να υπογραφούν συμβάσεις. Εκεί καθόριζε, όπως φαίνεται πολύ καθαρά απ’ αυτό το άρθρο, το άρθρο 48, το ύψος των νοσηλίων- τροφείων και ποιος το δίνει. Δυστυχώς, δεν προέβλεπε ότι μπορούν να υπογράφουν συμβάσεις οι στέγες υποστηριζόμενης διαβίωσης και τα κέντρα διημέρευσης με τον ΕΟΠΥΥ, πιθανώς ίσως επειδή τότε αυτά καλύπτονταν και από το πρόγραμμα της ΕΕΤΑΑ.

Το ξέρουμε το θέμα. Έχουμε κινηθεί. Για τα κέντρα διημέρευσης πληρώνονται οι γονείς και πληρώνουν τα κέντρα μέσα από τον κανονισμό παροχών του ΕΟΠΥΥ. Έχουν δοθεί και για το 2014 και για το 2015.

Αυτήν τη στιγμή έχουμε έτοιμη την κοινή υπουργική απόφαση, ο νέος ΕΚΠΥ που θα βγει -για να καταλάβετε που είναι το πρόβλημα- ο νέος κανονισμός παροχών του ΕΟΠΥΥ που βγαίνει μέχρι το τέλος του Απρίλη, αρχές του Μάη, θα προβλέπει ρητά τη δυνατότητα σύμβασης των δομών αυτών με τον ΕΟΠΥΥ, οπότε το πρόβλημα λύνεται οριστικά.

Υπάρχει ένα πρόβλημα με ένα κενό που υπάρχει από τον Γενάρη μέχρι τον Απρίλη της φετινής χρονιάς -επειδή ο ΕΚΠΥ ισχύει από τη δημοσίευσή του- που πατώντας σε κάποια παλαιότερη απόφαση του ΕΟΠΥΥ, θα εκδώσουμε κοινή υπουργική απόφαση με αναδρομική ισχύ, η οποία θα επιτρέπει την ύπαρξη των συμβάσεων ανάμεσα στις στέγες αλλά και στις δομές της διημέρευσης, προκειμένου να μπορέσουν να καλυφθούν και να συνεχίσουν τη λειτουργία τους.

Δυστυχώς, υπήρξε αυτή η εμπλοκή που λέτε και εσείς με το πρόγραμμα της ΕΕΤΑΑ που έληξε. Ξέρουμε ότι το Υπουργείο Εργασίας προγραμματίζει να ενταχθούν στα καινούργια προγράμματα αλλά μέχρι να γίνει αυτό, θα υπάρχει και η δυνατότητα κάλυψης από τον ΕΟΠΥΥ. Είναι πλήρως ενήμερη η Ομοσπονδία των Ατόμων με Ειδικές Ανάγκες σε σχέση με αυτές τις κινήσεις, συμφωνεί και είναι θέμα το οποίο θα λυθεί εντός λίγων ημερών με την έκδοση κοινής υπουργικής απόφασης, η οποία είναι έτοιμη και για την οποία έπρεπε να προϋπάρξει απόφαση του Διοικητικού Συμβουλίου του ΕΟΠΥΥ, που να λέει ότι, ναι, θέλω να το κάνω. Διότι αυτό είναι το νομοθετικό μπλέξιμο στην Ελλάδα. Για να κάνεις οτιδήποτε, πρέπει να αποφασίζουν τριακόσιοι.

Επικαιροποιήθηκε μια παλαιότερη απόφαση του Διοικητικού Συμβουλίου του ΕΟΠΥΥ, η οποία μάλιστα δεν είχε αποσταλεί και στο Υπουργείο, απ’ ό,τι ανακαλύψαμε, ψάχνοντας τα χαρτιά. Επικαιροποιήθηκε αυτή η απόφαση και με βάση αυτό θα καλυφθούν οι στέγες υποστηριζόμενης διαβίωσης αλλά και τα κέντρα ημερήσιας νοσηλείας. Επίσης, νομίζω ότι πρέπει να είστε ενήμερος ότι συναντηθήκαμε πριν από λίγες μέρες με την Ομοσπονδία και είναι σε πλήρη γνώση τους όλη αυτή η διαδικασία η οποία εξελίσσεται.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Ο κ. Κεγκέρογλου έχει τον λόγο, για να δευτερολογήσει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για τις στέγες υποστηριζόμενης διαβίωσης, υπάρχει το άρθρο 48 του νόμου στον οποίο αναφέρθηκε ο κύριος Υπουργός και είναι, κύριε Πρόεδρε, ομόφωνα ψηφισμένο από τη Βουλή. Για ένα ομόφωνα ψηφισμένο άρθρο, μια διάταξη η οποία είναι πλήρης -δεν έχει κανένα πρόβλημα- επειδή ο ΕΟΠΥΥ είχε «πολιτικές» αντιρρήσεις –δεν θεωρούσε, δηλαδή, ότι ήταν σωστή και δεν τη προχώρησε- βλέπουμε να πασχίζει η πολιτική ηγεσία σήμερα -και πιστεύω ο οποιοσδήποτε θα ήταν σε αυτήν τη θέση- να υλοποιηθεί, αντιμετωπίζοντας έμμεσες αντιρρήσεις και έμμεσα προσκόμματα, τα οποία τίθενται, δυστυχώς.

Το άρθρο 48 προβλέπει ότι για παιδιά ασφαλισμένων τα χρήματα θα καταβάλλονται από τον ΕΟΠΥΥ, ενώ για ανασφάλιστα παιδιά από την Πρόνοια και προβλέπει μια κοινή υπουργική απόφαση, η οποία θα καθορίζει τις λεπτομέρειες στα θέματα που χρειάζονται για την εφαρμογή του.

Πράγματι, έπρεπε να τροποποιηθεί ο κανονισμός του ΕΟΠΥΥ, ο οποίος δεν προέβλεπε αυτά, και να συμμορφωθεί ο κανονισμός με τον νόμο. Δεν έχει, λοιπόν, καμμία δικαιολογία ο ΕΟΠΥΥ για το ότι καθυστέρησαν οι τροποποιήσεις στον νόμο.

Πολύ σωστά είπατε ότι για να μπορέσουμε να καλύψουμε τις δαπάνες –κι εγώ θα έλεγα και από το 2015, κύριε Υπουργέ, να το δείτε, που υπάρχουν δαπάνες στις στέγες, όχι μόνο από 1-1-2016- η ισχύς της τροποποίησης του κανονισμού πρέπει, πράγματι, να προβλεφθεί ρητά και να έχει αναδρομική ισχύ. Αν χρειαστεί και νομοθετική ρύθμιση, νομίζω ότι είμαστε στη διάθεσή σας να τη στηρίξουμε γι’ αυτό το θέμα.

Ξέρετε, όμως, ότι είναι πάρα πολύ δύσκολο όταν κλείσει μια δομή, όταν κλείσει μια στέγη υποστηριζόμενης διαβίωσης, στη συνέχεια να επαναλειτουργήσει. Γι’ αυτό θα πρέπει να μπουν στο πνεύμα των αναγκών σήμερα όλες οι διοικήσεις των οργανισμών που σχετίζονται και δεν μπορούν να έχουν διαφορετική πολιτική ούτε από το Υπουργείο ούτε συνολικά από την Ελληνική Δημοκρατία, η οποία έχει συνυπογράψει τη Διεθνή Σύμβαση για τα άτομα με αναπηρία και το θέμα της αυτόνομης και υποστηριζόμενης διαβίωσής τους.

Ο προηγούμενος νόμος για τις στέγες υποστηριζόμενης διαβίωσης δεν καθόριζε το νοσήλιο. Είχε καθοριστεί πιο μπροστά με άλλο νόμο και με υπουργική απόφαση αλλά αυτό δεν έχει σημασία, είναι δευτερεύον.

Ποιος είναι ο στόχος για τις δομές των παιδιών με αναπηρία, που έχουν να κάνουν με τη διημέρευση και την ημερήσια φροντίδα; Σαφώς να γίνονται οι θεραπείες εκεί, σαφώς να υπάρχει και ταυτόχρονα απασχόληση και αποφυγή εγκλεισμού σε ιδρύματα. Επομένως, είναι πάρα πολύ σημαντικό και σε αυτό το θέμα να υπάρξει γρήγορα εξέλιξη.

Εκεί πράγματι έχει ευθύνη το Υπουργείο Εργασίας, το οποίο δεν υλοποίησε νομοθετική ρύθμιση που υπήρχε και την υλοποίησε μόνο στο κομμάτι που αφορούσε τους δήμους, γιατί τα λεφτά τα έβαλε το Υπουργείο Εσωτερικών και καλύφθηκε το κομμάτι των δομών αυτών που λειτουργούσαν από δήμους. Όσες δομές λειτουργούσαν από τους γονείς δεν καλύφθηκαν από το Υπουργείο Εργασίας και έτσι μεταφέρθηκε η ευθύνη στο Υγείας. Δεν έχετε, δηλαδή, εσείς, ως Υπουργείο Υγείας, σε αυτό το κομμάτι την ευθύνη της αδράνειας που υπήρξε για το 2015.

Όμως, αυτή η λύση που συμφωνήθηκε μπορεί πράγματι να γεφυρώσειτην κατάσταση μέχρι να ξεκινήσει το νέο ΕΣΠΑ. Άρα, αυτό που θέλουμε είναι να το δείτε από κοντά και προσωπικά, ούτως ώστε να υλοποιηθεί και να πληρωθούν όσο το δυνατόν συντομότερα τα οφειλόμενα για να έχουμε καλό τέλος σε αυτό το θέμα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κεγκέρογλου.

Τον λόγο έχει ο Υπουργός κ. Πολάκης για τη δευτερολογία του.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δυο κουβέντες μόνο, κύριε Κεγκέρολγου, γιατί τελικά συμφωνούμε στην εξέλιξη και έτσι θα γίνει. Επαναλαμβάνω ότι είστε πολύ πιο παλιός κοινοβουλευτικός από μένα. Το άρθρο 48 δεν προέβλεπε έκδοση ΚΥΑ. Δεν την προέβλεπε. Έλεγε ότι τα ειδικά νοσήλια- τροφεία για τις στέγες υποστηριζόμενης διαβίωσης καταβάλλεται από τον ΕΟΠΥΥ για τους ασφαλισμένους ασφαλιστικών οργανισμών που έχουν ενταχθεί σε αυτόν, από τους ίδιους τους ασφαλιστικούς οργανισμούς για όσους δεν έχουν ενταχθεί, από την Πρόνοια, όταν πρόκειται για ανασφάλιστους και για άπορους.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εγώ το έχω υπογράψει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν προέβλεπε έκδοση κοινής υπουργικής απόφασης αυτό το άρθρο. Σε αυτό θα έπρεπε να έχετε συμπεριλάβει τη δυνατότητα να κάνουν συμβάσεις. Τέλος πάντων, δεν συμπεριλήφθη.

Εν τω μεταξύ, για το δεύτερο, που είπατε, θα ήθελα να πω ότι η διοίκηση που αυτήν τη στιγμή υπάρχει στον ΕΟΠΥΥ είναι σε πλήρη εναρμόνιση με τις πολιτικές επιλογές του Υπουργείου Υγείας και της Κυβέρνησης. Επικαιροποίησε, κύριε Κεγκέρογλου, μια παλαιότερη απόφαση του τότεΔιοικητικού Συμβουλίου -είχε παρθεί από τις 21-5-2015- που ήταν η προηγούμενη διοίκηση, την οποία είχε ορίσει η προηγούμενη κυβέρνηση, που ζητούσε την τροποποίηση του άρθρου 18, η οποία, όμως, δεν διαβιβάστηκε στο Υπουργείο Υγείας. Αυτή η απόφαση δεν διαβιβάστηκε στο Υπουργείο Υγείας, γιατί πιθανώς θα κρύβονταν κάποια άλλα πράγματα από πίσω.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Από τη διοίκηση του ΕΟΠΥΥ. Εγώ το είπα…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι, αυτό εννοώ, ότι είχε πάρει μια απόφαση για τροποποίηση του άρθρου 18 του Ενιαίου Κανονισμού Παροχών, όμως αυτή δεν διαβιβάστηκε στο Υπουργείο. Τέλος πάντων, επικαιροποιήσαμε την απόφαση αυτή με προχθεσινή απόφαση του Διοικητικού Συμβουλίου του ΕΟΠΥΥ και θα υπογραφούν οι συμβάσεις, για να λυθεί το θέμα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Ολοκληρώθηκε η απάντηση στην επίκαιρη ερώτηση του κ. Κεγκέρογλου.

Προχωρούμε στην έβδομη με αριθμό 732/4-4-2016 επίκαιρη ερώτηση δεύτερου κύκλου του Βουλευτή Λαρίσης του Ποταμιού κ. Κωνσταντίνου Μπαργιώτα προς τον Υπουργό Υγείας, σχετικά με την πολύμηνη αναμονή για ακτινοθεραπεία στα δημόσια νοσοκομεία της χώρας.

Τον λόγο έχει ο Βουλευτής κ. Μπαργιώτας για να αναπτύξει την επίκαιρη ερώτησή του για δυο λεπτά.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Κύριε Υπουργέ, θα ήθελα, κατ’ αρχάς, να σας ευχαριστήσω που σήμερα, επιτέλους, είστε εδώ. Για μένα αυτό αποτελεί ιδιαίτερο προνόμιο, γιατί την τελευταία φορά που σας είδα σε επίκαιρη ερώτηση ήταν τον Νοέμβριο. Έκτοτε μεσολαβούν επτά αναπάντητες επίκαιρες και σήμερα, επιτέλους, είναι πολύ ευχάριστο το γεγονός ότι παρίστασθε, μετά από μια μόνο αναβολή, στη συγκεκριμένη ερώτηση για ένα πολύ σημαντικό θέμα, το θέμα των ακτινοθεραπειών.

Θα ήθελα να κάνω μία μικρή παρατήρηση σε αυτό το σημείο, γιατί και με αφορμή κάποια στοιχεία που βγήκαν στον Τύπο, το Υπουργείο Υγείας παρεμπιπτόντως είναι μακράν ο πρωταθλητής των απουσιών με πενήντα τέσσερις. Ακολουθεί το Υπουργείο Οικονομικών με σαράντα πέντε. Τα στοιχεία, όμως, για το θέμα αυτό δείχνουν –και απευθύνομαι σε εσάς, κύριε Πρόεδρε, με την ιδιότητά σας- ότι υπάρχει πρόβλημα στον τρόπο με τον οποίο γίνονται οι επίκαιρες και δεν απαντώνται, το οποίο ξεφεύγει λόγω φόρτου, προφανώς.

Θα ήθελα να παρατηρήσω ότι αυτό το συζητήσαμε και την προηγούμενη φορά. Υπάρχουν λύσεις, τις οποίες θα πρέπει να αναζητήσει το Προεδρείο στη συλλογική του μορφή και να δοθούν στο άμεσο μέλλον, γιατί νομίζω ότι έτσι υπονομεύουμε το κύρος του Κοινοβουλίου όλοι. Και αυτό δεν έχει προσωπικές αιχμές.

Θα ζητήσω μία μικρή ανοχή, για να περάσω στο θέμα αυτό καθαυτό.

Γνωρίζουμε όλοι ότι ένα από τα μεγαλύτερα ελλείμματα –αν όχι το μεγαλύτερο- του Εθνικού Συστήματος Υγείας είναι η θεραπεία των καρκινοπαθών. Στην επαρχία ειδικά είναι ακόμη χειρότερα. Υπάρχουν ελάχιστες δυνατότητες, κυρίως στα τέσσερα μεγάλα πανεπιστημιακά νοσοκομεία της επαρχίας.

Αν η αναμονή για τους καρκινοπαθείς στον «Άγιο Σάββα» φτάνει τους έξι μήνες, στην επαρχία η πραγματικότητα είναι ότι δεν υπάρχει στην πραγματικότητα χρόνος και πρόσβαση. Τα δύο τρίτα των νοσούντων αναγκάζονται να μεταναστεύσουν στο κέντρο και τις περισσότερες φορές απευθύνονται σε ιδιωτικά κέντρα, με πρόσθετο κόστος, παρ’ όλο που τα ιδιωτικά κέντρα αμείβονται από τα Ταμεία στο 100%. Το πρόσθετο κόστος ξεπερνάει μερικές φορές και τις πέντε χιλιάδες. Και μιλάμε για ανθρώπους που βρίσκονται σε πραγματικά πολύ δεινή θέση.

Τα στοιχεία λένε ότι τα μηχανήματά ακτινοθεραπείας είναι λίγα. Το δημόσιο έχει μόλις είκοσι τέσσερα από τα συνολικά σαράντα δύο της χώρας, έναντι των εξήντα που χρειάζεται συνολικά η χώρα. Από τα είκοσι τέσσερα μηχανήματα του δημοσίου, κατά πάγια τακτική, τα τρία δεν λειτουργούν, παρ’ όλο που είναι καινούργια, γιατί δεν έχουν προσωπικό, και τα δώδεκα είναι απαρχαιωμένα και πρακτικά τελειωμένα.

Μέσα σε αυτό το ζοφερό περιβάλλον, υπάρχει μία δωρεά από το Ίδρυμα «Σταύρος Νιάρχος» που εκκρεμεί και αφορά και νοσοκομεία του κέντρου αλλά κυρίως αφορά την ανανέωση του εξοπλισμού των επαρχιακών νοσοκομείων της Αλεξανδρούπολης, της Λάρισας, της Πάτρας και του Ηρακλείου, τα οποία βρίσκονται σε άθλια κατάσταση και είναι συνήθως χαλασμένα, τις περισσότερες φορές. Είναι ήδη λίγα.

Η εξασφάλιση της λειτουργίας με την εγκατάσταση είναι ο μόνος όρος ο οποίος ετέθη από το Ίδρυμα «Σταύρος Νιάρχος» και μεταφράζεται πρακτικά σε σαράντα δύο προσλήψεις συνολικά επιστημονικού και υποστηρικτικού προσωπικού, οι οποίες δεν έχουν γίνει, δεν έχουν ολοκληρωθεί και μερικές από αυτές δεν έχουν δρομολογηθεί. Η δε προθεσμία εκπνέει τον Ιούνιο. Υπάρχει μεγάλος κίνδυνος το Ίδρυμα «Σταύρος Νιάρχος» να αποσύρει την προσφορά, συνολικά ενδεχομένως, αν δεν ολοκληρωθούν αυτές οι σαράντα δύο προσλήψεις.

Η Αλεξανδρούπολη φαίνεται ότι το χάνει οριστικά, καθώς είναι εκτός κάθε σχεδιασμού, κι αυτό έχει μία συμβολική αξία. Υπάρχει ανησυχία και στα υπόλοιπα νοσοκομεία, κυρίως γιατί οι περισσότερες προσλήψεις είναι επικουρικού προσωπικού που δεν είναι σίγουρο ότι θα ικανοποιήσουν τις προδιαγραφές του Τζονς Χόπκινς, το οποίο είναι ο σύμβουλος του Ιδρύματος «Σταύρος Νιάρχος» για τη συγκεκριμένη δωρεά.

Η πρώτη ερώτηση, λοιπόν, κύριε Υπουργέ, είναι: Τι γνώμη έχετε για τη δωρεά ως Υπουργείο; Θεωρείτε αναγκαία και ζωτική τη δωρεά; Τη θέλουμε, κατ’ αρχάς, ως Υπουργείο και ως κράτος; Σε ποιο ακριβώς στάδιο βρίσκονται οι προσλήψεις, γιατί η εικόνα είναι μικτή και ως ένα σημείο υπάρχει σύγχυση; Κινδυνεύουν κάποια νοσοκομεία; Κυρίως, υπάρχει από την ενημέρωση που έχετε πιθανότητα να αποσυρθεί συνολικά η προσφορά και για τα επτά μηχανήματα, αν χαθεί το ένα ή αν ένα από τα επτά νοσοκομεία δεν μπορέσει να ικανοποιήσει τις ανάγκες της δωρεάς;

Αυτά προς το παρόν.

Σας ευχαριστώ για τον χρόνο, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Βουλευτή κ. Μπαργιώτα.

Τον λόγο έχει ο Αναπληρωτής Υπουργός Υγείας κ. Πολάκης, για να απαντήσει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Μπαργιώτα, σας ευχαριστώ για την ερώτηση, γιατί μου δίνετε την ευκαιρία να ξεκαθαρίσω κάποια πράγματα, διότι είδαν το φως της δημοσιότητας κάποιες ανακοινώσεις το τελευταίο διάστημα, οι οποίες δεν εδράζονται στην πραγματικότητα. Και είναι τέτοιο το μένος κάποιων να κάνουν αντιπολίτευση, που φαίνεται ότι έχουν βάλει τα χέρια τους μπροστά στα μάτια τους και δεν βλέπουν τι συμβαίνει.

Για να ξεκαθαρίσουμε, πρώτον, η δωρεά δεν χάνεται. Είναι σε τακτική επικοινωνία με το Ίδρυμα «Σταύρος Νιάρχος» συνεργάτες δικοί μου και του Ανδρέα Ξανθού και δρομολογούμε όλα τα πράγματα που είναι απαραίτητα για την υλοποίηση της δωρεάς. Ένα το κρατούμενο αυτό.

Δεύτερον, κάναμε μία τεράστια προσπάθεια ανάταξης του συστήματος, σε σχέση με τις ανάγκες του σε προσωπικό. Με τις δύο προκηρύξεις των εννιακοσίων ογδόντα πέντε μονίμων και των πεντακοσίων ογδόντα πέντε επικουρικών, οι οποίες έχουν ολοκληρωθεί -η μεν πρώτη ως προς τα αποτελέσματα, η δε δεύτερη ως προς τη λήξη προθεσμίας υποβολής των αιτήσεων που έληξε από τις 11 του μήνα- έχει δρομολογηθεί η πρόσληψη –για να λέμε τα πράγματα με το όνομά τους- από τις μεν πρώτες των εννιακοσίων ογδόντα πέντε, τριάντα τεσσάρων ατόμων προσωπικού με ειδικότητα ΤΕ Ακτινολογίας-Ραδιολογίας, που θα ενισχύσουν και ακτινοθεραπευτικά τμήματα, αλλά όχι μόνο ακτινοθεραπευτικά.

Κι εδώ να κάνω μια παρένθεση. Ένας ογκολογικός ασθενής δεν κάνει μόνο ακτινοθεραπεία. Κάνει και αξονικές. Χρειάζεται κάποια απεικόνιση. Αν δεν υπάρχουν, αν δεν είναι ενισχυμένα τα τμήματα αυτά, δεν φτάνει να κάνει την ακτινοθεραπεία.

Είδαμε και κάποιες ανακοινώσεις -κατευθυνόμενες θα τις έλεγα εγώ- ότι διορίζουμε -λέει- σε νοσοκομεία που δεν έχουν ακτινοθεραπευτικά τμήματα. Εμείς κάνουμε μια συνολική παρέμβαση ανάταξης του συστήματος, που αφορά τους ογκολογικούς ασθενείς. Δηλαδή, όταν πάμε κάποιους ΤΕ Ραδιολόγους-Ακτινολόγους σε τμήματα Πυρηνικής Ιατρικής, αυτό δεν ωφελεί τους ογκολογικούς αρρώστους με τα σπινθηρογραφήματα, είτε τα διαγνωστικά είτε τα θεραπευτικά; Είναι πολύ φτωχή αυτή η κριτική που είδε το φως της δημοσιότητας.

Από την πρώτη, λοιπόν, προκήρυξη είναι δρομολογημένο να διοριστούν τριάντα τέσσερα άτομα -έχουν βγει τα αποτελέσματα- ΤΕ Ραδιολογίας-Ακτινολογίας και πέντε ακτινοφυσικοί, οι οποίοι κι αυτοί δεν χρειάζονται μόνο στα ακτινοθεραπευτικά τμήματα. Χρειάζονται και σε όλα τα τμήματα απεικόνισης, όπως λένε και οι επίσημοι φορείς της έκφρασής τους και όχι αυτοί που υποδύονται τους επίσημους φορείς της έκφρασής τους.

Επίσης, από την πρόσληψη των πεντακοσίων ογδόντα πέντε επικουρικών -έληξε η προθεσμία υποβολής των δηλώσεων προχθές- έχουν δρομολογηθεί οι προσλήψεις πενήντα τριών ατόμων ΤΕ Ραδιολογίας-Ακτινολογίας συν εννιά ακτινοφυσικών, οι οποίοι δεν είναι μόνο στην Αθήνα, είναι στο «Αγίων Αναργύρων», είναι στο «Φλέμινγκ», είναι στο «Τζάνειο», είναι στο «Άγιος Παύλος» στη Θεσσαλονίκη, είναι στις Σέρρες, είναι στην Καβάλα, είναι στην Αλεξανδρούπολη.

Έχουμε πλήρη εικόνα του τι απαιτείται. Η νέα προκήρυξη του μόνιμου προσωπικού, των χιλίων επτακοσίων ατόμων, όπως έχω πει πολλές φορές και το ξέρετε κι εσείς, επίτηδες καθυστερήσαμε να βγει, παρ’ ότι υπάρχει ΠΥΣ, γιατί θέλαμε να γλιτώσουμε χρόνο. Ακούγεται παράδοξο αλλά έτσι είναι.

Θέλουμε να βγουν τα οριστικά αποτελέσματα για τους εννιακόσιους ογδόντα πέντε της προκήρυξης του Νοεμβρίου, που ήδη έχουν βγει για τις τρεις από τις τέσσερις κατηγορίες που συμπεριλαμβάνει, ούτως ώστε η νέα προκήρυξη των χιλίων επτακοσίων να γίνει από τον κυλιόμενο πίνακα των οριστικών αποτελεσμάτων της προηγούμενης προκήρυξης και να μην καθυστερούμε.

Και μέσα εκεί, να είστε σίγουρος, κύριε Μπαργιώτα, και να μην ανησυχείτε, θα καλύψουμε τις θέσεις, οι οποίες απαιτούνται για να λειτουργήσουν με αξιοπρεπείς όρους τα τμήματα στα οποία προορίζει δωρεά το Ίδρυμα «Σταύρου Νιάρχου» αλλά και άλλα ακτινοθεραπευτικά τμήματα, τα οποία έχουν ανάγκη.

Και μια τελευταία κουβέντα. Επειδή έχει γίνει…

**ΠΡΟΕΔΡΕΥΩΝ (Αναστάσιος Κουράκης):** Στην δευτερολογία σας, παρακαλώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εντάξει.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, πριν δώσω τον λόγο στον κ. Μπαργιώτα, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και δύο εκπαιδευτικοί συνοδοί τους από το Γυμνάσιο Παλαιού Ψυχικού, πρώτο τμήμα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να σας ενημερώσω ότι παρακολουθείτε μια διαδικασία κοινοβουλευτικού ελέγχου. Είστε στο μέσο της διαδικασίας. Ρωτάει ο Βουλευτής και απαντάει ο Υπουργός. Ήδη έχει θέσει την ερώτησή του ο Βουλευτής και είμαστε στη δευτερολογία.

Τον λόγο θα πάρει τώρα ο κ. Μπαργιώτας, Βουλευτής Λαρίσης, για τη δευτερολογία του.

Έχετε τον λόγο, κύριε Βουλευτά.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ ακόμη μία φορά.

Θα αρχίσω με τη Λάρισα, που την ξέρω καλά. Το μηχάνημα που υπάρχει, ο γραμμικός επιταχυντής, είναι πραγματικά αρχαίος και είναι συνήθως χαλασμένος. Μεγάλο ιδιωτικό κέντρο της περιοχής εγκαθιστά ήδη επιταχυντή, ο οποίος θα λειτουργήσει πριν από τον καινούργιο επιταχυντή, αν και όταν ολοκληρωθεί η προσφορά του Νιάρχου.

Εγώ δεν θα υποκύψω στην ευκολία της κριτικής ότι η καθυστέρηση οφείλεται σε ιδιωτικά συμφέροντα. Δεν το πιστεύω, έτσι κι αλλιώς. Άλλωστε, είμαι από αυτούς που πιστεύουν, όπως είπα και προηγουμένως, ότι με βάση τα στοιχεία οι ιδιωτικές επενδύσεις είναι και ευπρόσδεκτες και χρειάζονται.

Για τη Θεσσαλία, και τα δύο καινούργια μηχανήματα σε καθημερινές δεκάωρες βάρδιες δεν φτάνουν να καλύψουν το κενό που υπάρχει.

Είπα και στην αρχή ότι το θέμα της αντιμετώπισης του καρκίνου –όχι μόνο των ακτινοθεραπειών- είναι τεράστιο και τα κενά στην επαρχία είναι δραματικά. Πιστεύω ότι η αδυναμία προγραμματισμού και αντιμετώπισης του ζητήματος, ακόμη και σε αυτές τις ζοφερές στιγμές, από οικονομική άποψη, είναι χαρακτηριστική και πολύ φοβάμαι ότι βαρύνει το Υπουργείο.

Ο Νιάρχος έχει τον επαγγελματισμό που δεν έχει το Υπουργείο και για να κάνει την προσφορά του ανέθεσε μία μελέτη, όπως καλά γνωρίζετε, στο «John Hopkins» και στην Ελληνική Εταιρεία Ογκολογίας-Ακτινοθεραπείας, η οποία λέει ότι χρειάζονται σαράντα δύο συγκεκριμένες προσλήψεις για τα επτά. Επίσης, λέει ότι για τα υπόλοιπα τρία –τα οποία, θυμίζω, είναι καινούργια από το ΕΣΠΑ και είναι κλειδωμένα, δεν δουλεύουν λόγω προσωπικού- χρειάζονται άλλες ογδόντα εννιά. Συνολικά, χρειάζονται εκατόν τριάντα μία προσλήψεις, αν δεν κάνω λάθος.

Κατά την άποψή μου, στις περίφημες 5Κ και 4Κ προκηρύξεις για τις οποίες μιλάτε και ξαναμιλάτε στις εννιακόσιες δεκαέξι θέσεις θα έπρεπε να είναι και οι εκατόν τριάντα μία θέσεις για τις ακτινοθεραπείες, γιατί είναι ένα από τα πιο ζωτικά και οξέα προβλήματα, που μπορεί να αντιμετωπίσει ένας άνθρωπος στη ζωή του. Κανείς δεν θα σας κατηγορούσε, αν οι εκατόν τριάντα μία θέσεις που χρειάζονται για τα ακτινοθεραπευτικά είχαν προκηρυχθεί όλες από τώρα. Αφήστε που 3 εκατομμύρια είναι το ΦΠΑ της δωρεάς του ιδρύματος, πράγμα που σημαίνει ότι με μία απλή διαίρεση και οι εκατόν τριάντα μία θέσεις που χρειάζονται καλύπτονται για ένα τουλάχιστον χρόνο –αν το δει κανείς μπακαλίστικα- μόνο και μόνο από το έσοδο που θα έχει το δημόσιο από την προσφορά. Γιατί θα έχει έσοδα το δημόσιο από την προσφορά.

Παρ’ όλα αυτά, η απροθυμία είναι ανεξήγητη. Αρνηθήκατε –από ό,τι γνωρίζω- ή δεν καταφέρατε να δείτε και τους εκπροσώπους του Ιδρύματος στην Ελλάδα, αλλά και την Ελληνική Εταιρεία Ογκολογίας-Ακτινοθεραπείας. Αυτή την ενημέρωση έχω. Είναι οι άνθρωποι οι οποίοι δουλεύουν από την πλευρά του Νιάρχου για την πραγματοποίηση της προσφοράς. Χαίρομαι που έχετε επαφές σε χαμηλότερο επίπεδο.

Κατά τα άλλα, όμως, οι άνθρωποι αυτοί αγωνιούν, γιατί οι περισσότερες προσλήψεις στην επαρχία γίνονται με μεθόδους οι οποίες ενδεχομένως για το Διοικητικό Συμβούλιο του Ιδρύματος στην Αμερική -όπως ξέρετε, εκεί εδράζεται- μπορεί να μην είναι ικανοποιητικές. Μιλάμε για μπλοκάκια και μιλάμε για επικουρικούς ακτινοφυσικούς, οι οποίοι δεν καλύπτουν κατά 100% τις προδιαγραφές. Ελπίζουν όλοι ότι θα πάνε κατ’ ευχήν τα πράγματα.

Από την Αλεξανδρούπολη, από τους ανθρώπους με τους οποίους μίλησα, η πληροφόρηση είναι ότι παρ’ όλες τις προσπάθειες του Πανεπιστημίου που μετακύλησε θέσεις ΔΕΠ προς την ακτινοφυσική, παρ’ όλες τις προσπάθειες της τοπικής αυτοδιοίκησης εκκρεμούν τρεις προσλήψεις, οι οποίες δεν έχουν προκηρυχθεί. Τον Ιούνιο λήγει η προσφορά. Στη Θράκη θα κάνουμε οικονομία; Στη Θράκη έπρεπε να αφαιρεθούν ακτινοφυσικοί υπέρ του ΚΑΤ και του «Σισμανογλείου», τα οποία δεν έχουν ακτινοθεραπευτικά μηχανήματα και θα μπορούσαν να είναι στην επόμενη προκήρυξη; Καμμία αντίρρηση, χρειάζονται και αλλού ακτινοθεραπευτές, μόνο που θα μπορούσαν να είναι έξι μήνες πίσω. Για να μη χαθεί…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε συνάδελφε. Ολοκληρώστε, σας παρακαλώ.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Νομίζω, όμως, ότι το πρόβλημα περιγράφεται ακριβώς σε αυτή την ανακοίνωση στην οποία αναφέρεστε, την οποία τη βγάλατε ως απάντηση. Πιστεύω ότι υπάρχει γενικευμένη προχειρότητα και ένας υπερφίαλος δονκιχωτισμός, όσον αφορά την αντιμετώπιση των προβλημάτων της υγείας, ο οποίος αποδεικνύεται εδώ.

Μπορούμε να προγραμματίσουμε σαράντα δύο προσλήψεις; Αυτό είναι το ερώτημα. Δεν έχει γίνει δυνατό μέσα σε δεκατέσσερις, δεκαπέντε μήνες να γίνουν σαράντα δύο προσλήψεις, για τις οποίες, όπως σας είπα –μπακαλίστικα έστω- τα χρήματα υπάρχουν.

Είμαστε ένα μήνα πριν τη λήξη της προσφοράς και υπάρχουν σοβαρότατες εκκρεμότητες. Χαίρομαι που λέτε ότι θέλετε την προσφορά και θα κάνετε ό,τι μπορείτε και ότι δεν τη χάνετε –είμαι μαζί σας, να μην τη χάσουμε- αλλά για να μην τη χάσουμε θα πρέπει να προσθέσουμε σαράντα δύο άτομα, εκ των οποίων πολλά δεν έχουν προσληφθεί, δεν έχουν καν δρομολογηθεί οι διαδικασίες. Αυτό λένε οι πληροφορίες από τα νοσοκομεία της επαρχίας.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ και εγώ.

Ορίστε, κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Μπαργιώτα, εμείς ως Υπουργείο Υγείας, είμαστε υποχρεωμένοι –και αυτό κάνουμε- με βάση την πολιτική επιλογή της Κυβέρνησης να στηρίξει το σύστημα της υγείας -αυτό φαίνεται και από τα χρήματα, τα οποία διατίθενται στον φετινό προϋπολογισμό και από το ξεπάγωμα προσλήψεων και παλαιότερων ετών και τη δημιουργία νέων- να καλύψουμε με έναν ισόρροπο τρόπο τις οξύτατες ανάγκες που έχουν αφήσει πέντε χρόνια μνημονιακής καταστροφής.

Και πραγματικά, είναι λίγο περίεργο –πώς να το πω;- ενώ βλέπετε ότι για πρώτη φορά μετά από έξι, επτά χρόνια αρχίζει να πηγαίνει ξανά κόσμος στα νοσοκομεία, να δημιουργείται μία εικόνα συντέλειας του κόσμου, εάν δεν κάνουμε κάτι σε έναν μήνα. Τετρακόσιες τριάντα εγκεκριμένες πιστώσεις είχαν για προσλήψεις μόνιμων γιατρών και τις είχαν παγωμένες πέντε χρόνια και από τον Σεπτέμβρη μέχρι σήμερα έχουμε δημοσιεύσει σε ΦΕΚ τριακόσιες πενήντα.

Αυτό δεν το είδατε; Δεν βλέπετε ότι από τον Σεπτέμβρη μέχρι τον Δεκέμβρη, μέσα σε τέσσερις μήνες, ανέλαβαν υπηρεσία τετρακόσιοι ογδόντα επικουρικοί γιατροί και από τον Γενάρη μέχρι τώρα -μέχρι εχθές το απόγευμα- έχουν διοριστεί τριακόσιοι σαράντα πέντε; Και μάλιστα, θα αναλάβουν σχεδόν όλοι υπηρεσία απ’ ό,τι βλέπω, γιατί αρχίζουν να βλέπουν ότι κάτι κινείται στον χώρο της υγείας. Σας είπα τα νούμερα προηγουμένως που αφορούν το κομμάτι αυτό.

Για να απαντήσω και για τους πραγματικούς όρους, υπάρχει μια φιλολογία για έξι μήνες αναμονή, δέκα μήνες αναμονή, τρεις και τέσσερις μήνες αναμονή παντού και ότι πεθαίνουν άνθρωποι κ.λπ.. Κατ’αρχήν, αυτό που λέτε -θα πω εγώ πώς είναι στην πραγματικότητα- τα προηγούμενα χρόνια δεν το βλέπατε; Δεν υπήρχε τότε; Όταν βγήκε αυτή η Κυβέρνηση, αυξήθηκε η αναμονή; Λοιπόν, για να μιλάμε συγκεκριμένα, έχω να πω τα εξής.

Πρώτον, το νοσοκομείο ΑΧΕΠΑ έχει ακτινοθεραπευτικό. «Ο μέσος χρόνος αναμονής των ασθενών για έναρξη ακτινοθεραπείας στο Τμήμα Ακτινοθεραπευτικής Ογκολογίας του ΑΠΘ σπάνια υπερβαίνει τις δέκα εργάσιμες ημέρες. Υπογραφή Ιωάννης Τζίτζικας, επίκουρος καθηγητής, Διευθυντής του Τμήματος».

Δεύτερον, από τη διευθύντρια του Νοσοκομείου «Θεαγένειο», ο μέσος χρόνος αναμονής είναι είκοσι με τριάντα ημέρες. Τρίτον, στο Ογκολογικό Νοσοκομείο «Άγιοι Ανάργυροι» ο χρόνος αναμονής είναι περίπου τρεις μήνες. Αν είναι επείγον, τον βάζουν νωρίτερα.

Στον «Άγιο Σάββα» αναλόγως το μηχάνημα, ο χρόνος αναμονής είναι από τριάντα ημέρες ως ενενήντα ημέρες, αναλόγως το ποιο μηχάνημα χρειάζεται, ο γραμμικός επιταχυντής ή το κοβάλτιο. Στο Νοσοκομείο «Ανδρέας Συγγρός» ο χρόνος αναμονής για διενέργεια ακτινοθεραπειών είναι επτά ως δεκαπέντε ημέρες. Στο Νοσοκομείο «Αγλαΐα Κυριακού», για τα παιδιά, στο εν λόγω τμήμα, την παρούσα χρονική περίοδο, δεν υφίσταται καθυστέρηση στον προγραμματισμό και την έναρξη των θεραπειών.

Για να μιλάμε τώρα συγκεκριμένα και όχι να βγαίνουμε στα κανάλια και να μιλάμε, όπως έκανε και ο Πρόεδρος του ΙΣΑ ας πούμε, μάλλον από κεκτημένη αντιπολιτευτική ταχύτητα. Στο Νοσοκομείο «Αλεξάνδρα» ο χρόνος αναμονής στο τμήμα είναι περίπου σαράντα εννέα ημέρες. Αν υπάρχει πίεση ή συγκεκριμένο περιστατικό, μπαίνει πιο νωρίς, δηλαδή προηγείται.

Το δικό σας Νοσοκομείο Λάρισας λέει ότι, βάσει του εξοπλισμού και του αριθμού των τεχνολόγων ακτινολόγων ραδιολόγων, θα μπορούσαν να γίνονται είκοσι πέντε ακτινοθεραπείες την ημέρα, αλλά με τις υπερωρίες που κάνουν οι υπάλληλοι, το φθάνουν στις τριάντα την ημέρα. Σε θεωρητικό επίπεδο, οι ανάγκες μπορούσαν να φθάσουν μέχρι ενενήντα την ημέρα. Όντως, μπορεί η αναμονή να φθάσει, το πολύ, ως τρεις μήνες, αλλά όταν υπάρχουν περιπτώσεις που χρήζουν άμεσης αντιμετώπισης, τις βάζουν μπροστά στη λίστα, αλλιώς, αν δεν μπορούν, τους στέλνουν στη Θεσσαλονίκη, που δεν υπάρχει πρόβλημα. Και εδώ μας ζητούν τέσσερις τεχνολόγους να κάνουν τα απογευματινά.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Δεν είναι έτσι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σας άκουσα πολύ προσεκτικά. Προσέξτε, σας ανέφερα μια σειρά από παραδείγματα που, με την υπάρχουσα κατάσταση και με όλα αυτά που έχουν γίνει το προηγούμενο διάστημα, δείχνουν ποια είναι η πραγματική εικόνα της αναμονής που υπάρχει.

Ούτε εμάς μας ικανοποιεί πλήρως. Θα το καλύψουμε και αυτό, όπως και πολλές άλλες πληγές, που άνοιξαν στο σώμα της δημόσιας υγείας τα προηγούμενα χρόνια. Δουλειά αυτής της Κυβέρνησης είναι να τις επουλώσει. Οπότε μην στεναχωριέστε, δεν θα χαθεί η δωρεά. Θα καλυφθούν οι θέσεις, έτσι όπως πρέπει και όταν πρέπει.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Πριν προχωρήσουμε στην επόμενη ερώτηση, να πούμε ότι είμαστε στην ευτυχή θέση και έχουμε τη χαρά και την τύχη να έχουμε στα νότια θεωρεία της Βουλής εκπαιδευτικούς, γονείς και εκπροσώπους της αυτοδιοίκησης από την Κρεμαστή Ρόδου που παρακολουθούν την κοινοβουλευτική διαδικασία.

Σας καλωσορίζουμε. Να είστε καλά.

(Χειροκροτήματα απ’ όλες τις πτέρυγες της Βουλής)

Τώρα, θα έχετε την ευκαιρία να παρακολουθήσετε και την επίκαιρη ερώτηση του Βουλευτή Δωδεκανήσου της Νέας Δημοκρατίας κ. Κόνσολα προς τον Υπουργό Υγείας. Οπότε σας αφορά και κάπως ιδιαίτερα.

Θα προχωρήσουμε στη δωδέκατη με αριθμό 675/17-3-2016 επίκαιρη ερώτηση δεύτερου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολαπρος τον Υπουργό Υγείας,σχετικά με την υποστελέχωση του Γενικού Νοσοκομείου Ρόδου και τα προβλήματα λειτουργίας σε νευραλγικούς τομείς.

Στην ερώτηση θα απαντήσει ο Αναπληρωτής Υπουργός Υγείας κ. Παύλος Πολάκης.

Το λόγο έχει ο κ. Κόνσολας, για να αναπτύξει την ερώτησή του σε δύο λεπτά.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κύριε Πρόεδρε, χαίρομαι που και εσείς, αλλά και οι γονείς, οι εκπρόσωποι της αυτοδιοίκησης και οι εκπαιδευτικοί δυναμώνουμε τη φωνή μας σήμερα σε μια πολύ σημαντική ερώτηση και θέλω να ταυτιστώ με την άποψη του κυρίου Υπουργού ότι τα προβλήματα της υγείας είναι διαχρονικά. Κανείς δεν κατηγορεί την ηγεσία του Υπουργείου Υγείας ότι έχει κληρονομήσει μηδενικά προβλήματα.

Κύριε Υπουργέ, όμως, θέλω σε αυτό το σημείο να εκφράσω για άλλη μια φορά τη δυσαρέσκειά μου, γιατί από τις είκοσι επτά ερωτήσεις περίπου η Κυβέρνηση έχει την πρόθεση να απαντήσει μόνο τις επτά σε επίπεδο κοινοβουλευτικού ελέγχου. Παράλληλα, όμως, θέλω να σας ευχαριστήσω, γιατί εσείς σήμερα είστε εδώ, έστω και εξ αναβολής τέσσερις φορές για την ερώτηση για το Νοσοκομείο της Ρόδου. Δεν αφορά μόνο εσάς, αφορά την Κυβέρνηση συνολικά.

Θέλω, επίσης, να σας υπενθυμίσω -και θα το καταθέσω στα Πρακτικά, κύριε Υπουργέ- ότι από τις 2 Φεβρουαρίου έχω καταθέσει στην Επιτροπή Κοινωνικών Υποθέσεων και σε εσάς -και πρέπει να πούμε ότι το κάνατε αποδεκτό- το αίτημα να συζητηθούν στην Επιτροπή Κοινωνικών Υποθέσεων τα θέματα υγείας στα νησιά και στο νοσοκομείο γενικότερα. Έστω και σήμερα, όμως, συζητούμε ένα θέμα, μέρος αυτής της διάστασης που ανέφερα, για το Νοσοκομείο της Ρόδου.

Το Νοσοκομείο της Ρόδου, κύριε Πρόεδρε, κύριε Υπουργέ, είναι ένας βασικός πυλώνας που αντιμετωπίζει την υγεία, όχι μόνο στη Ρόδο, αλλά στο Νότιο Αιγαίο γενικότερα. Είναι ο μεγαλύτερος πυλώνας υγείας στη Δωδεκάνησο, στις Κυκλάδες και στο Ανατολικό Αιγαίο. Ωστόσο, στη Ρόδο ο πληθυσμός το καλοκαίρι πολλαπλασιάζεται, όχι διπλασιάζεται και τριπλασιάζεται.

Γνωρίζετε -είστε γιατρός, είστε νησιώτης, φαντάζομαι ότι έχετε την ίδια ανησυχία με εμάς- ότι η υποστελέχωση του Νοσοκομείου της Ρόδου σε αυτό το επίπεδο σήμερα είναι τραγική, κύριε Υπουργέ. Να σας πω μόνο ότι ο δείκτης υποστελέχωσης στο νοσοκομείο ξεπερνά κάθε όριο σε όλη την επικράτεια. Ενδεικτικά, μπορώ να αναφέρω ότι από τις εκατόν σαράντα οχτώ οργανικές θέσεις γιατρών είναι κενές οι εβδομήντα. Μόνο εβδομήντα οχτώ γιατροί υπηρετούν από τις οργανικές θέσεις.

Από τις τετρακόσιες ογδόντα εννιά θέσεις νοσηλευτών είναι κενές οι διακόσιες τριάντα οχτώ, κύριε Υπουργέ.

Θα καταθέσω στα Πρακτικά, κύριε Υπουργέ, υπόμνημα της Ένωσης Ιατρών Νοσοκομείου Ρόδου και Κέντρων Υγείας, η οποία κοινοποιήθηκε και στον Εισαγγελέα της Ρόδου, για να εκφράσει την ανησυχία του ιατρικού κόσμου, του φαρμακευτικού, του νοσηλευτικού για τα θέματα της υγείας στο νοσοκομείο.

Θα καταθέσω, επίσης, στα Πρακτικά το πόρισμα και την απόφαση της Διοίκησης του Νοσοκομείου της Ρόδου, που δηλώνει αυτή τη διάσταση.

Πρέπει επίσης να σας πω, κύριε Υπουργέ, ότι, μεταξύ άλλων προβλημάτων, χρειάζεται μια μόνιμη λύση σε ό,τι αφορά το αιμοδυναμικό.

Κύριε Υπουργέ, έχετε ασχοληθεί και το γνωρίζω και πρέπει να εκφράσω δημόσιες ευχαριστίες, γιατί δείξατε ευαισθησία.

Πιστεύω, όμως -για να είμαστε σύντομοι και με το χρόνο- ότι πρέπει, κύριε Υπουργέ, να αυτονομηθεί το τμήμα αιμοδυναμικού εργαστηρίου, για να υπάρχει μόνιμη και βιώσιμη λύση, όπως επίσης πρέπει να αυτονομηθεί και το τμήμα ογκολογίας που προβλέπεται από το οργανόγραμμα, γιατί γνωρίζετε τις συνέπειες, προαναφέρατε εσείς συνέπειες και από άλλα νοσοκομεία.

Θέλω να πω, επίσης, σε αυτό το σημείο ότι «Η Δημοκρατική της Ρόδου» αναφέρει σε πρωτοσέλιδό της τα εξής: «Ακούει κανείς; Καταρρέει το Νοσοκομείο της Ρόδου». «Η Ροδιακή», μια άλλη ημερήσια εφημερίδα, αναφέρει: «Οργή». Δεν θέλουμε να δώσουμε στη θέση της αλληλεγγύης και στα αισθήματα των κατοίκων που έχουν για τους νοσηλευτές, τους γιατρούς για τους ασθενείς που ταλαιπωρούνται, την «οργή!».

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρακαλώ, λοιπόν -γνωρίζω τις ευαισθησίες σας- άμεσες λύσεις τώρα.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κόνσολα για την ανάπτυξη της πρωτολογίας του.

Τον λόγο έχει ο Αναπληρωτής Υπουργός κ. Πολάκης για την πρωτολογία απάντησης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Κόνσολα, ευχαριστώ για την ερώτηση. Θα ήθελα να είναι και ο κ. Κρεμαστινός εδώ, που έχει μια αντίστοιχη ερώτηση, για να μην τα λέμε δύο φορές.

Κατ’ αρχάς, το Νοσοκομείο της Ρόδου, όπως και όλα τα νοσοκομεία της χώρας, αυτή η Κυβέρνηση τα στήριξε και φέτος, για να εξασφαλίσει τη λειτουργία τους και ειδικά στο τελείωμα του 2015. Ενώ είχε προϋπολογιστεί ότι το Νοσοκομείο της Ρόδου θα έπαιρνε από τον προϋπολογισμό, που είχατε κάνει εσείς ως κυβέρνηση πριν, επιχορήγηση από τον τακτικό προϋπολογισμό 9.656.599 ευρώ για το 2015, τελικά αποδόθηκαν 10.510.000 ευρώ για το 2015, σχεδόν ένα εκατομμύριο παραπάνω και στον φετινό προϋπολογισμό προβλέπονται 10.630.000 ευρώ, που πιστεύουμε ότι καλύπτουν ένα μεγάλο μέρος των αναγκών που υπάρχουν. Υπάρχει, δηλαδή, αποτυπωμένη σαφώς η οικονομική ενίσχυση του νοσοκομείου.

Δεύτερον, υπάρχει η προκήρυξη με την οποία ήδη αρχίζουν να διορίζονται από τις ΥΕ και ΠΕ. Μιλώ για την προκήρυξη των εννιακοσίων ογδόντα πέντε του Νοεμβρίου, που ολοκληρώθηκε και έχουν βγει τα τελικά αποτελέσματα για τις τρεις από τις τέσσερις κατηγορίες. Μένουν της ΔΕ. Έχουν βγει τα προσωρινά, θα βγουν σε πολύ λίγες μέρες τα οριστικά αποτελέσματα.

Το Νοσοκομείο της Ρόδου έχει πάρει εικοσιένα άτομα, κύριε Κόνσολα. Εικοσιένα άτομα έχετε πάρει!

Αυτό δεν το βλέπουν οι δυο εφημερίδες σας; Πότε πήγαν ξανά είκοσι ένα άτομα μαζί ή θα ξαναπάνε τα τελευταία επτά, οκτώ χρόνια; Και μιλάω συγκεκριμένα: Τρεις ΠΕ Νοσηλευτικής, ένας ΠΕ Φαρμακοποιών, ένας ΥΕ Βοηθών Θαλάμου, ένας ΤΕ Ιατρικών Εργαστηρίων, έξι ΤΕ Νοσηλευτικής, δύο ΤΕ Ραδιολογίας-Ακτινολογίας, πέντε ΔΕ Βοηθών Νοσηλευτών, ένας ΔΕ Βοηθών Ιατρικών Βιολογικών Εργαστηρίων και ένας ΔΕ Χειριστών-Εμφανιστών. Μιλάμε, δηλαδή, για είκοσι ένα άτομα από την προηγούμενη προκήρυξη.

Δεύτερον, έχουν πάει οι επικουρικοί γιατροί και τους ξέρετε. Έχει πάει ένας καρδιολόγος, ενώ διορίστηκε και δεύτερος, ο οποίος δεν πήγε. Έτσι διορίστηκε ξανά. Είναι δύο θέσεις χειρουργών. Ο ένας πήγε. Ο δεύτερος διορίστηκε, δεν δέχθηκε να πάει και διορίστηκε ξανά ο επόμενος, ο οποίος θα δούμε αν θα πάει. Επίσης, υπάρχει μια θέση χειρουργού στα ΤΕΠ, ο οποίος πάλι δεν δέχθηκε και διορίστηκε ξανά ο επόμενος. Ό,τι μπορούμε, κάνουμε. Αν θέλει να πάει, θα πάει. Δεν μπορούμε να του βάλουμε το πιστόλι στον κρόταφο και να τον αναγκάσουμε να πάει.

Εκκρεμούν μια σειρά από διορισμοί για επικουρικούς, οι οποίοι είναι όλοι καλυμμένοι σε επίπεδο πιστώσεων. Μόλις υπάρξει η διαθεσιμότητα, θα πάνε. Πρόκειται για μια θέση ουρολόγου, μια θέση παθολογοανατόμου, μια θέση επεμβατικού καρδιολόγου –έχει ζητηθεί επίτηδες έτσι- και μια θέση παθολόγου γενικού ιατρού. Όμως, αυτή τη στιγμή δεν υπάρχει γιατρός στη λίστα.

Επίσης, ξέρετε ότι τελείωσε το ΚΕΕΛΠΝΟ. Από την προκήρυξη του ΚΕΕΛΠΝΟ των εκατό γιατρών και των τετρακοσίων νοσηλευτών, παίρνετε δύο γιατρούς για τη μονάδα, οκτώ νοσηλευτές για τη ΜΕΘ και έναν νοσηλευτή για τη μονάδα εμφραγμάτων. Και αυτά είναι γνωστά και ανακοινωμένα. Ήδη, οι γιατροί άρχισαν να διορίζονται. Αυτά δεν τα ξέρετε. Τα μέχρι τώρα, όμως, τα ξέρατε. Άρα, ενώ τώρα βγαίνουν και μιλάνε για διάλυση και για καταστροφή, θα ήθελα να ρωτήσω: πριν τι γινόταν;. Εδώ το είδαμε;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Τρίτον, στη μεγάλη προκήρυξη, που θα βγει τώρα για τα χίλια επτακόσια άτομα, με βάση τις προτάσεις που έχουν έρθει και από την Υγειονομική Περιφέρεια –και θα τις δει και η νέα διοικήτρια του νοσοκομείου, η οποία εγκαταστάθηκε- προβλέπονται δώδεκα θέσεις μόνιμων γιατρών διαφόρων ειδικοτήτων, όπου θα υπάρξει και η πρόβλεψη για τα ΤΕΠ, γιατί ξέρουμε ότι στα ΤΕΠ υπάρχει πρόβλημα και ειδικά το καλοκαίρι. Για τα ΤΕΠ, λοιπόν, προβλέπονται δώδεκα θέσεις μονίμων γιατρών. Και υπάρχουν και άλλα είκοσι πέντε άτομα νοσηλευτικό προσωπικό, γιατί ξέρουμε ότι υπάρχει το πρόβλημα.

Νομίζω ότι είναι σαφές πως έχουμε επίγνωση των ζητημάτων και έχουμε κάνει μια ορατή προσπάθεια. Αφήνω λίγο στην άκρη το αιμοδυναμικό, γιατί μάλλον θα το απαντήσω και μετά, ενώ αυτό το πράγμα έχει μια ιστορία από πίσω. Ας πω, όμως, μόνο μια κουβέντα, γιατί ρωτάτε και εσείς σχετικά. Το θέμα, λοιπόν, έχει καλυφθεί. Το πρόβλημα δημιουργήθηκε το Μάρτιο, γιατί βγήκαν σε άδεια δύο γιατροί, ο ένας σε αναρρωτική άδεια και ο άλλος σε άδεια ανατροφής τέκνου. Έτσι, λοιπόν, αποσπάσαμε γιατρό, ενώ έληξε η αναρρωτική άδεια.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε και τη δευτερολογία σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εντάξει, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Κόνσολα, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε, όπως και εσάς, κύριε Υπουργέ.

Κύριε Πρόεδρε, μια και ήρθατε στην έδρα, θα δείτε ότι λόγω συγκυρίας παρακολουθούν τη συζήτησή μας γονείς, αυτοδιοικητικοί και συνάδελφοι από τη Ρόδο. Θα είναι κομιστές της συζήτησης και του προϊόντος των συμπερασμάτων.

Κύριε Υπουργέ, με γνωρίζετε. Γνωρίζετε τη στάση μου στην Εθνική Αντιπροσωπεία όλα αυτά τα χρόνια. Είμαι μακριά από φθηνές και αντιλαϊκές πολιτικές και κυρίως, δεν ασκώ φθηνές πολιτικές κριτικές στην Εθνική Αντιπροσωπεία. Άρα, μακριά από εμένα η ταύτιση ότι ασκώ κριτική.

Δεύτερον, εγώ σέβομαι και εκτιμώ την προσπάθειά σας. Εξάλλου, είπα ότι κληρονομήσατε προβλήματα. Εμείς, όμως, θέλουμε άμεσες λύσεις.

Κύριε Υπουργέ, ξεκινήσατε λέγοντας «Τι να κάνω; Εγώ θα βρω τους γιατρούς;». Από τις 4 Νοεμβρίου του 2015, κύριε Πρόεδρε, κατέθεσα …

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εμείς θα τους βρούμε, αλλά αν δεν δέχονται να πάνε;

**ΠΡΟΕΔΡΕΥΩΝ (Γεώργιος Βαρεμένος):** Εντάξει! Συνεχίστε, κύριε Κόνσολα.

**ΕΜΜΑΝΟΥΗΛ ΚΟΝΣΟΛΑΣ:** Ωραία! Επ’ αυτού, κύριε Πρόεδρε, θα ήθελα να πω ότι στις 4 Νοεμβρίου του 2015 κατέθεσα –και την καταθέτω στα Πρακτικά- μια συγκεκριμένη πρόταση στο Υπουργείο –την οποία κατ’ αρχάς η ηγεσία έκανε αποδεκτή- ώστε να δοθούν κίνητρα -είναι και ο κ. Καματερός εδώ και χαιρετίζουμε την παρουσία του- στο νησιωτικό χώρο. Αν δεν δοθούν κίνητρα, οι γιατροί θα φεύγουν συνέχεια.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερη επισήμανση. Ξέρετε, κύριε Πρόεδρε, προεκλογικά ο ΣΥΡΙΖΑ στηλίτευε τη θέση και τη λειτουργία του ΚΕΕΛΠΝΟ. Τώρα, ο κύριος Υπουργός επαίρεται ότι μέσω του ΚΕΕΛΠΝΟ καλύπτει κενά σε μονάδες εντατικής θεραπείας και στα νοσοκομεία. Το ίδιο έχει κάνει και για τους επικουρικούς γιατρούς.

Κύριε Υπουργέ, είστε γιατρός και μάλιστα με μεγάλη ιστορία. Ακούστε κάτι! Η Ρόδος είναι ένας ιδιαίτερος τόπος, ένας μεγάλος τουριστικός προορισμός της χώρας μας. Οι κάτοικοί της είναι γύρω στους πεντακόσιες χιλιάδες περίπου, ενώ τη θερινή περίοδο πολλαπλασιάζονται. Και σας δίνω μόνο αυτό το στοιχείο για να καταλάβετε σε τι οριακό σημείο βρισκόμαστε.

Χαίρομαι που είπατε για τη Μονάδα Εντατικής Θεραπείας. Xαίρομαι, όμως, που αναφέρατε και το αιμοδυναμικό. Εγώ καταθέτω ξανά την πρόταση. Tο αιμοδυναμικό πρέπει να αυτονομηθεί.

Kαι πρέπει να αυτονομηθεί, κύριε Υπουργέ, και το τμήμα ογκολογικής κλινικής. Επιτρέψτε μου να σταθώ ιδιαίτερα σε αυτό, κύριε Πρόεδρε. Προβλέπεται και από το οργανόγραμμα αυτό το τμήμα, το οποίο προβλέπει δυο θέσεις ιατρών και διευθυντή. Χρειάζεται προκήρυξη και γενναία, μάλιστα, απόφαση του Υπουργείου, όπως κάνατε για την Κω -και χαίρομαι να την δω να υλοποιείται-, τρεις γιατροί παιδίατροι στην Κω για να βρεθεί τουλάχιστον ένα δίδυμο ώστε να μοιράζουν τις εφημερίες. Να το κάνετε αυτό, κύριε Υπουργέ, και για τη Ρόδο.

Τα ογκολογικά περιστατικά που αντιμετωπίζει το νοσοκομείο, κυριολεκτικά λυγίζουν τον πληθυσμό, το νοσηλευτικό και το ιατρικό προσωπικό του νοσοκομείου. Είναι δεκάδες τα εκατομμύρια, κύριε Πρόεδρε, που ξοδεύουν οικογένειες, για να μετακινούνται στην Αθήνα. Παρακαλώ ενσκήψτε στο πρόβλημα. Αποφασίστε τώρα να γίνει ογκολογικό τμήμα αυτόνομο, με προκήρυξη τριών γιατρών.

Ξέρετε, ο προϋπολογισμός είναι τεράστιος, όπως είναι τεράστιος και από τις διακομιδές. Μπορείτε να δώσετε έμφαση και στα επείγοντα περιστατικά της Ρόδου. Ξέρετε γιατί; Γιατί υπηρετούν μόνο δυο από τους έξι γιατρούς που προβλέπονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για να κλείσω, κύριε Πρόεδρε, δυστυχώς για τα νούμερα που περιέγραψε ο Υπουργός, ανέφερε τεχνολογικό προσωπικό, νοσηλευτικό προσωπικό. Πρέπει να σκύψουν επάνω και από τις οργανικές θέσεις του ιατρικού προσωπικού. Πριν από τρία χρόνια υπήρχαν σαράντα πέντε ειδικευμένοι γιατροί. Κύριε Υπουργέ, ξέρετε πόσοι είναι σήμερα; Μόνο είκοσι τρεις.

Θέλω να ξέρετε ότι θα αναγνωρίσουμε την όποια προσπάθεια. Η Νέα Δημοκρατία και εγώ, ξέρουμε πόσο δύσκολο είναι για τα νησιά να ασκείς πολιτική για την υγεία.

Σε κάθε περίπτωση πάντως, η υγεία είναι κάτι που μας ενώνει. Μπορούμε εδώ, σε αυτήν την Αίθουσα, να συνεννοηθούμε για το ελάχιστο, το ελάχιστο που αντιστοιχεί στους κατοίκους της Δωδεκανήσου και του νοτίου Αιγαίου.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς σας ευχαριστούμε.

Κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έχουμε πλήρη επίγνωση τού τι έκανε το ΚΕΕΛΠΝΟ τα προηγούμενα χρόνια και γι’ αυτό σύντομα θα προβούμε σε ριζική του ανασυγκρότηση. Άρα όπως είδατε με την έρευνα του ΣΕΥΠ, την οποία διατάξαμε και ολοκληρώσαμε, ασκήθηκαν και κακουργηματικού χαρακτήρα κατηγορίες στις διοικήσεις εκείνων των δυο ετών. Από εκεί και πέρα, και αυτούς τους διορισμούς που γίνονται τώρα, τους ελέγχουμε. Είναι η πρώτη φορά, που για αυτούς τους διορισμούς για τις μονάδες, το ΚΕΕΛΠΝΟ ακολουθεί τα κριτήρια του ΑΣΕΠ υπό τον έλεγχο του Υπουργείου. Είναι η πρώτη φορά που γίνεται αυτό το πράγμα.

Τώρα μας δίνει τη δυνατότητα της άμεσης κάλυψης των αναγκών, όπως μας δίνει τη δυνατότητα και η επικουρική της άμεσης κάλυψης των αναγκών. Το θεσμικό πλαίσιο που υπήρχε μέχρι τώρα, προσπαθήσαμε με διάταξη στο παράλληλο πρόγραμμα να το συντμήσουμε, βάζοντας προθεσμίες που δεν πρέπει να ξεπερνιούνται. Ξέρετε ότι σήμερα, για να προκηρυχθεί η θέση ενός γιατρού και για να πάει στη θέση του, περνάει ενάμισης χρόνος, μπορεί και δύο, μπορεί και δυόμισι. Βάλαμε έναν χρονικό ορίζοντα τρεισήμισι μηνών από την ημέρα που δημοσιεύεται η προκήρυξη, μέχρι την ημέρα που αναλαμβάνει υπηρεσία. Και είναι στοίχημα αυτό για όλους και για την ηγεσία και για τα νοσοκομεία και για τις διοικήσεις, για τα συμβούλια κρίσης, για να ολοκληρώσουν τη διαδικασία, γιατί μπήκαν καταληκτικές ημερομηνίες σε σχέση με αυτά, για να υλοποιείται αυτό το πράγμα. Γιατί το ξέρουμε, προκηρύσσεις θέσεις, λες ότι θα πάνε και ο ένας δεν φτιάχνει την εισήγηση, δεν συνεδριάζει το συμβούλιο, δεν τα βρίσκουν, δεν κάνουν, δεν δείχνουν και τραβάει το πράγμα, μπορεί και ένα και ενάμιση χρόνο, έτσι όπως γινόταν παλαιότερα. Λοιπόν, θα κριθούμε και εμείς, εάν αυτό το πράγμα το ανατρέψουμε.

Σχετικά με τα δυο συγκεκριμένα θέματα που είπατε, για τις αυτονομήσεις των δυο τμημάτων, κοιτάξτε να δείτε. Το θέμα του αιμοδυναμικού δεν νομίζω να είναι τόσο έντονο. Δηλαδή, πέντε γιατροί είναι που υπηρετούν εκεί. Όμως νομίζω ότι το θέμα του ογκολογικού τμήματος θα μπορούσαμε να το δούμε. Θα συνεννοηθούμε και με τη νέα διοικήτρια σε σχέση με αυτό το πράγμα. Εμείς έχουμε προγραμματίσει για τη Ρόδο δώδεκα νέες μόνιμες θέσεις προσλήψεων ιατρών από την προκήρυξη των εξακοσίων ενενήντα μόνιμων γιατρών. Δεν μιλάω για επικουρικούς γιατρούς, μιλάω για μόνιμους γιατρούς. Σίγουρα θα πάνε κάποιοι στα ΤΕΠ, που ξέρουμε το πρόβλημα. Από εκεί και πέρα, εάν υπάρξει κάποια τέτοια εκτίμηση από τη διοίκηση του νοσοκομείου, ότι είναι τέτοια η ανάγκη του τμήματος και λοιπά, δεν έχω καμμία αντίρρηση. Δεν υπάρχει Ογκολογικό Τμήμα στην περιοχή εκεί του ανατολικού Αιγαίου. Όντως, έχετε μεγάλο πληθυσμό, έχετε μεγάλο τουρισμό το καλοκαίρι, διπλασιάζεται και τριπλασιάζεται ο πληθυσμός του νησιού και πραγματικά, θα κάνουμε ό,τι είναι δυνατόν για να στηριχθεί αυτή η κατάσταση και η προοπτική.

Νομίζω ότι είμαστε σε έναν δρόμο υλοποίησης κάποιων πραγμάτων. Απλά αυτό που εγώ είπα πριν ότι με ενοχλεί, είναι πως ενώ τώρα για πρώτη φορά μετά από πέντε, έξι χρόνια γίνονται πράγματα, ανεβαίνει σε διάφορες μεριές στην Ελλάδα το ζήτημα ότι «αμάν, λείπετε, καταστρεφόμαστε, διαλυόμαστε, και λοιπά». Στηλιτεύω απλά το γεγονός ότι κάποια ΜΜΕ, που τα προηγούμενα χρόνια ήταν στη μούγκα εντελώς, τη στιγμή ανακάλυψαν την καταστροφή της υγείας. Δεν έχει να κάνει με το προσωπικό που είπατε. Μίλησα για τα δημοσιεύματα που είπατε πριν.

Όλοι κρινόμαστε, κύριε Κόνσολα, όχι από το τι λέμε, αλλά από το τι κάνουμε. Γιατί είμαστε αυτό που κάνουμε και όχι αυτό που λέμε. Οπότε, θα κριθούμε όλοι.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Και από τη Ρόδο πάμε στη Θράκη. Θα συζητηθεί η δέκατη τέταρτη με αριθμό 606/1-3-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με την ανάγκη άμεσης στελέχωσης της Ακτινοδιαγνωστικής Κλινικής του νοσοκομείου Ξάνθης.

Κύριε Δημοσχάκη, έχετε τον λόγο για δύο λεπτά.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, στην ακτινοδιαγνωστική κλινική του νοσοκομείου Ξάνθης λειτουργούν τέσσερα τμήματα και προβλέπονται πέντε θέσεις ιατρών, εκ των οποίων ο ένας μετατέθηκε με απόφασή σας στο Κέντρο Υγείας των Καλαβρύτων και η δεύτερη υπέβαλε παραίτηση. Έχουν μείνει, δηλαδή, τρεις γιατροί.

Επίσης, προβλέπονται τέσσερις ειδικευόμενοι ιατροί, οι οποίοι, αφού ολοκλήρωσαν τον κύκλο τους, αποχώρησαν προς άλλες κατευθύνσεις.

Η έλλειψη ιατρικού προσωπικού έχει σαν αποτέλεσμα τις ακόλουθες συνέπειες: Πρώτον, δεν γίνονται εξετάσεις σε πενήντα με εβδομήντα καθημερινούς εξωτερικούς ασθενείς, πολλοί εκ των οποίων πάσχουν από χρόνια και βαριά νοσήματα. Δεύτερον, οι γιατροί και οι νοσηλευτές έχουν ξεπεράσει κάθε ανθρώπινο όριο αντοχής. Τρίτον, η επένδυση ύψους 1,5 εκατομμυρίου ευρώ του νοσοκομείου δεν αξιοποιείται και υπολειτουργεί. Και τέταρτον, οι χρηματικές απώλειες, όπως περιγράφονται από οικονομικούς παράγοντες του νοσοκομείου, ξεπερνούν σε μηνιαία βάση τις 50.000 ευρώ. Τις έχουμε περίσσευμα;

Λόγω οικονομικής κρίσης, οι πολίτες έχουν μεγαλύτερη ανάγκη τη στήριξη του κράτους. Οι κρατικές υποδομές θα έπρεπε να αξιοποιούνται και να συντελούν στην ανάκαμψη της χώρας. Θα μπορούσε να προωθηθεί ο ιατρικός τουρισμός. Έχουμε ήδη μιλήσει γι’ αυτό το αντικείμενο. Οι δύο νόμοι είναι ανενεργοί και απαιτείται μία έκδοση ΚΥΑ. Νομίζω ότι θα μπορούσατε να το έχετε στον πολιτικό σας σχεδιασμό, αλλά δυστυχώς κάνετε τα αντίθετα. Σήμερα κλαίνε τετρακόσιοι πενήντα εργαζόμενοι από την πτώχευση της «ΗΛΕΚΤΡΟΝΙΚΗΣ». Αύριο ποιοι έχουν σειρά;

Γι’ αυτό ερωτάσθε:

Πρώτον, ποιες ενέργειες σκοπεύετε να κάνετε, ώστε άμεσα να στελεχωθεί η ακτινοδιαγνωστική κλινική του νοσοκομείου Ξάνθης και να μην εκτίθεται σε κίνδυνο η υγεία των κατοίκων της περιοχής; Υποθέτω πως για να δεχθείτε να απαντήσετε μετά από τόσες αναβολές, έχετε καλά νέα για τους Θρακιώτες της Ξάνθης.

Δεύτερον, θα θέλαμε να μάθουμε ποιοι ήταν οι λόγοι μετάθεσης του προαναφερόμενου ιατρού στο Κέντρο Υγείας Καλαβρύτων.

Τρίτον, θα ήθελα να σας γνωστοποιήσω με κάθε επιφύλαξη ότι τα τρία Κέντρα Υγείας και το ΠΕΔΥ της Ξάνθης έχουν τεχνολόγο ακτινολόγο, αλλά δεν έχουν ιατρό ακτινολόγο. Συνεπώς, τίθεται θέμα νόμιμης λειτουργίας πλέον. Οι ακτινογραφίες που εκτελούν, αποστέλλονται για γνωμάτευση στο νοσοκομείο, που ήδη, όπως προείπα, αδυνατεί να αντεπεξέλθει στις πάγιες απαιτήσεις των δικών του ασθενών. Νομίζω πως είναι ένα ζήτημα που πρέπει να ληφθεί υπόψη από το Υπουργείο σας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Δημοσχάκη, ευχαριστώ για την ερώτηση.

Πρώτον, ο συγκεκριμένος συνάδελφος γιατρός μετακινήθηκε στο νοσοκομείο Καλαβρύτων γιατί είχε το δικαίωμα να το κάνει. Με νόμο που έχει ψηφιστεί από το 2014, δίνεται η δυνατότητα σε γιατρούς που υπηρετούν σε νοσοκομεία και έχουν συμπληρώσει κάποιο χρόνο υπηρεσίας εκεί, να μπορούν να μετατεθούν με αίτησή τους σε νοσοκομείο ή κέντρο υγείας άγονων ή προβληματικών περιοχών. Είναι η μοναδική δυνατότητα μετάθεσης που δίνεται. Κάλυψε, δηλαδή, κενό στο νοσοκομείο Καλαβρύτων που πήγε.

Δεύτερον, εγώ ξέρω ότι δημιουργήθηκε φασαρία εκεί, επειδή στη φάση της μετακίνησης αυτού του γιατρού -γιατί και οι πέντε θέσεις καλυμμένες ήταν- υπέβαλε παραίτηση και μία άλλη συνάδελφος, η οποία την πήρε πίσω από ό,τι έμαθα. Διότι πήγε και επικουρικός γιατρός, οπότε συμπληρώθηκε το νούμερο, με το οποίο λειτουργούσε πριν το τμήμα. Διορίστηκε στις 30 Μαρτίου η συνάδελφος, η οποία θα αναλάβει υπηρεσία εκεί.

Από εκεί και πέρα, και το της Ξάνθης, όπως και όλα τα νοσοκομεία της χώρας, τα στηρίζουμε όσο μπορούμε. Και τα στηρίζουμε και με τη χρηματοδότηση που ανεβαίνει περίπου μισό εκατομμύριο ευρώ απ’ ό,τι πέρυσι και με την προκήρυξη του ΚΕΕΛΠΝΟ όπου θα έρθουν ένας γιατρός και τρία άτομα στο νοσοκομείο.

Από εκεί και πέρα, και το νοσοκομείο της Ξάνθης, όπως και όλα τα νοσοκομεία της χώρας, τα στηρίζουμε όσο μπορούμε. Και τα στηρίζουμε και με τη χρηματοδότηση που ανεβαίνει περίπου μισό εκατομμύριο ευρώ απ’ ό,τι πέρυσι και με την προκήρυξη του ΚΕΕΛΠΝΟ όπου θα έρθουν ένας γιατρός και τρία άτομα στο νοσοκομείο.

Επίσης, όσον αφορά όλα τα αιτήματα των επικουρικών γιατρών που μας έχει κάνει το νοσοκομείο και για τη ΜΕΘ και για την ουρολογία και για την ακτινοδιαγνωστική, έχουμε εξασφαλίσει πλήρως πιστώσεις. Και από τη στιγμή που θα υπάρξουν άνθρωποι που θα δεχτούν να πάνε, θα τους στείλουμε. Αυτό το πράγμα το έχουμε καλύψει.

Για το άλλο θέμα που είπατε σε σχέση με τα Κέντρα Υγείας, θα ήθελα να πω πως στα Κέντρα Υγείας και στα Πολυδύναμα Περιφερειακά Ιατρεία που έχουν ακτινολογικά μηχανήματα, η άδεια λειτουργία τους έχει να κάνει με το αν τηρούνται οι κανόνες των ιοντουσών ακτινοβολιών και με το πώς είναι δομημένο και οργανωμένο το ακτινολογικό μηχάνημα στον χώρο που είναι. Τα περισσότερα από πολύ παλιά δεν προβλέπουν θέση ακτινολόγου. Λειτουργούν με παρασκευαστές ακτινολογικού και τη γνωμάτευση την κάνουν ή οι γιατροί που υπηρετούν εκεί -και μιλάω για τους παθολόγους ή τους γενικούς γιατρούς, έτσι συμβαίνει δηλαδή- ή, αν υπάρχει κάτι πιο εξειδικευμένο, μπορεί να σταλεί για γνωμάτευση. Έτσι λειτουργούν. Δεν έχουν όλα τα κέντρα, ακόμα και τα Κέντρα Υγείας, οργανικές θέσεις ακτινολόγων-ακτινοδιαγνωστών, όπως επίσης και τα Πολυδύναμα Περιφερειακά Ιατρεία. Απλά είναι υπό την εποπτεία του νοσοκομείου, στο οποίο αναφέρονταν παλιά ή στην ΥΠΕ τώρα.

Από εκεί και πέρα, νομίζω ότι έτσι όπως είναι η κατάσταση αυτήν τη στιγμή, με τον ερχομό και της καινούριας επικουρικής γιατρού, είναι τουλάχιστον στο επίπεδο λειτουργίας το οποίο υπήρχε πριν.

Εδώ έχουμε ένα θέμα -και το λέω με αυτήν την αφορμή- γιατί υπάρχει και το ανάποδο. Υπάρχουν συνάδελφοι οι οποίοι έχουν διοριστεί σε απομακρυσμένες περιοχές -θέλω να ακουστεί αυτό, γιατί είναι ένα σοβαρό πρόβλημα- στη Σκύρο για παράδειγμα, στα Κύθηρα ή σε κάποια νησιά, με τη δέσμευση από πλευράς πολιτείας -για παλιότερα χρόνια μιλάω, πριν το 2010, το 2008, το 2007 και λοιπά- ότι θα πάνε, θα καθίσουν πέντε χρόνια και μετά έχουν δικαίωμα να μετατεθούν. Είναι οι μόνες δύο κατηγορίες που μπορούν να μετατεθούν γιατροί. Μπορείς, δηλαδή, να φύγεις από νοσοκομείο του κέντρου και να πας σε κάποιο άγονο. Βέβαια, πολύ λίγοι το κάνουν αυτό. Ένας από τους πολύ λίγους ήταν ο συγκεκριμένος συνάδελφος. Έφυγε από την Ξάνθη, από μια πόλη, και πήγε στα Καλάβρυτα, σε ένα ορεινό μέρος που είχε ανάγκες.

Η δεύτερη δυνατότητα είναι αυτή την οποία δυστυχώς -και λέω δυστυχώς, γιατί έχουμε μεγάλο πρόβλημα- δεν μπορούμε να υλοποιήσουμε. Πρέπει, όμως, να την υλοποιήσουμε, διότι έχουν πάει οι άνθρωποι και έχουν καθίσει άλλος έξι χρόνια, άλλος επτά χρόνια, άλλος οκτώ χρόνια και δεν τον μετακινούμε, ενώ κάνει διαρκείς αιτήσεις, γιατί αν φύγει είναι ο μοναδικός γιατρός της ειδικότητάς του εκεί. Αυτός πήγε για να καθίσει πέντε χρόνια και μετά να μετακινηθεί κάπου στο κέντρο.

**ΠΡΟΕΔΡΕΥΩΝ (Γεώργιος Βαρεμένος):** Τα υπόλοιπα στη δευτερολογία σας, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό το πράγμα, λοιπόν, πρέπει να το λύσουμε, διότι δεν γίνεται να τους καταδικάζουμε να μένουν μονίμως εκεί. Και υπάρχει και το εξής μπέρδεμα: Αν δεν τους διώξεις, δεν μπορείς να προκηρύξεις τη θέση για να πάει άλλος.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και δύο συνοδοί εκπαιδευτικοί από το 1ο Δημοτικό Σχολείο Κρεμαστής Ρόδου, καθώς και τριάντα δύο μαθήτριες και δύο συνοδοί καθηγητές από το Γυμνάσιο Παλαιού Ψυχικού, Β΄ Τμήμα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Δημοσχάκης έχει τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, ευχαριστώ για τις απαντήσεις.

Θα ήθελα να σας αναφέρω μερικά ακόμα προβλήματα του νοσοκομείου Ξάνθης, για να σας κάνω κοινωνό αυτών.

Όλο το νοσοκομείο έχει ενενήντα επτά οργανικές θέσεις ιατρών. Σήμερα καλύπτονται οι πενήντα τρεις εξ αυτών. Επίσης, από τους εξήντα τέσσερις ειδικευόμενους καλύπτονται μόνον οι σαράντα. Δεκατέσσερις επικουρικοί γιατροί ενισχύουν το ιατρικό προσωπικό σε διάφορες κλινικές.

Όπως καταλαβαίνετε, είναι εμφανείς οι ελλείψεις και πρέπει να σκύψετε πάνω στα προβλήματα του νοσοκομείου Ξάνθης. Διότι δεν είναι μόνο η Ξάνθη και οι κάτοικοι αυτής. Είναι και ολόκληρο το 4ο Σώμα Στρατού, είναι η έδρα του, είναι το Πανεπιστήμιο, είναι η Σχολή της Αστυνομίας, η οποία σήμερα έχει αλλοδαπούς κρατουμένους. Έχουμε προβλήματα πολλά και θα πρέπει να τα δείτε με συμπάθεια.

Η Παθολογική Κλινική που αποτελεί -όπως γνωρίζετε κι εσείς ως ιατρός- τον πραγματικό κορμό του νοσοκομείου, αδυνατεί να καταρτίσει πρόγραμμα εφημεριών για τον μήνα Μάρτιο. Ήδη είχαμε προβλήματα.

Δεν θα ήθελα να αναφέρω περισσότερα αριθμητικά για τους ιατρούς της παθολογικής για την οικονομία του χρόνου. Το τμήμα επειγόντων περιστατικών του νοσοκομείου προσφέρει πρωτοβάθμια περίθαλψη. Εφημερεύει καθημερινά και δέχεται κατά μέσο όρο διακόσιους ασθενείς σε διάφορες ειδικότητες. Τον κύριο φόρτο τον επωμίζονται οι ειδικευόμενοι. Το ΕΚΑΒ στην Ξάνθη δεν λειτουργεί. Σχεδόν υπάρχει μόνο στα χαρτιά.

Τέλος, παραμένει το εξής ερώτημα: Γιατί δεν χορηγείτε άδεια παραμεθορίων περιοχών στους ιατρούς του νοσοκομείου Ξάνθης, ενώ πραγματικά τυγχάνουν αυτού του προνομίου οι λοιποί ιατροί που υπηρετούν στα άλλα νοσοκομεία των ακριτικών περιοχών;

Θα ήθελα να αναφέρω τρία πράγματα τα οποία αφορούν τον Έβρο και την υγεία της Θράκης, αλλά και τα άλλα νοσοκομεία. Ήδη ο κ. Μπαργιώτας σας ανέφερε το θέμα για τα ακτινοθεραπευτικά μηχανήματα του Ιδρύματος Σταύρου Νιάρχου. Το ίδιο πρόβλημα υπάρχει και στον Έβρο, στο νοσοκομείο της Αλεξανδρούπολης. Ήδη ο Σύλλογος Καρκινοπαθών και Φίλων Νομού Έβρου με την επωνυμία «ΣυνεχίΖΩ» έχει κάνει και σχετικές παραστάσεις σε εσάς και έχουμε κι εμείς αυτήν την εκκρεμότητα. Τα Κέντρα Υγείας του Έβρου υπολειτουργούν. Θα ήθελα να βάλετε τους συνεργάτες σας να παρακολουθήσουν μια συνομιλία ιντερνετική νέων ανθρώπων σε ό,τι αφορά την έλλειψη φαρμάκων που παρατηρείται αυτόν τον καιρό στο Κέντρο Υγείας της Ορεστιάδας.

Τέλος, θα σας παρακαλούσα πάρα πολύ να εξετάσετε σοβαρά το ζήτημα της διοίκησης του Πανεπιστημιακού Νοσοκομείου της Αλεξανδρούπολης. Μια πραγματική πολιτεία επιστημόνων, με απίστευτες αναπτυξιακές προοπτικές, οφείλετε να την προικίσετε με τον καλύτερο δυνατό διοικητή. Κυκλοφορεί η φήμη ότι θα φέρετε έναν παιδίατρο ως διοικητή και πρόεδρο του νοσοκομείου. Τον καλοδεχόμαστε ως ιατρό για την Παιδιατρική Κλινική.

Οι ευθύνες είναι πάρα πολύ σημαντικές και θα πρέπει να το προσέξετε ιδιαίτερα, διότι, κύριε Πρόεδρε, είναι το μόνο νοσοκομείο του ΕΣΥ το οποίο είναι ταυτισμένο με πανεπιστημιακό νοσοκομείο. Κι όπως αντιλαμβάνεστε είναι μία πολύ μεγάλη κοινωνία και θα πρέπει αυτός ο οποίος θα αναλάβει αυτήν την ευθύνη, να διακρίνεται για τη νομική του, οικονομική του κατάρτιση, αλλά πάνω από όλα θα πρέπει να ξέρει να διοικεί. Άνθρωπος ο οποίος δεν έχει διοικήσει, δεν μπορεί να διοικήσει δυο χιλιάδες εργαζομένους -κι όχι μόνο- και μάλιστα ένα νοσοκομείο το οποίο εξυπηρετεί όχι μόνο τον Νομό Έβρου, αλλά τη Μακεδονία και τη Θράκη.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Να είστε καλά.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα ξεκινήσω από το τελευταίο που είπατε, κύριε Δημοσχάκη.

Πριν αναλάβω τον Δήμο Σφακίων, δεν είχα διοικήσει δήμο και ήμουν γιατρός. Όμως την πρώτη φορά βγήκα με 62%, τη δεύτερη βγήκα με 96,5%. Άρα δεν χρειαζόταν να έχω πτυχία μάνατζμεντ, διοίκησης επιχειρήσεων για να διοικήσω τον δήμο.

Ναι, ο συγκεκριμένος συνάδελφος θα έρθει στο Πανεπιστημιακό Νοσοκομείο της Αλεξανδρούπολης. Είναι γέννημα-θρέμμα του ΕΣΥ, έχει πλήρη γνώση των προβλημάτων και έχει, πιστεύουμε, την ικανότητα να διοικήσει το νοσοκομείο όπως πρέπει. Άλλωστε, όλοι κρινόμαστε. Κι εσείς κρίνεστε ως Βουλευτής της Μείζονος Αντιπολίτευσης κι εγώ ως Υπουργός. Εσείς κρίνεστε από τον Πρόεδρο του κόμματός σας, εγώ από τον Πρωθυπουργό και οι διοικητές που επιλέγουμε -και παίρνουμε την ευθύνη να τους επιλέξουμε- θα κριθούν κι αυτοί από εμάς. Τα λέω αυτά, για να το κλείσουμε αυτό το θέμα.

Τώρα για τα υπόλοιπα που είπατε σε σχέση με το νοσοκομείο, έχουμε επίγνωση. Δεν είστε από τα νοσοκομεία που βρίσκονται στη χειρότερη κατάσταση στη χώρα. Και το δείχνουν τα νούμερα που αναφέρατε πριν. Υπάρχουν άλλα νοσοκομεία τα οποία δεινοπαθούν πιο πολύ και τα οποία κι αυτά σιγά-σιγά τα επουλώνουμε.

Με βάση τις προτάσεις που θα μας κάνει η Υγειονομική Περιφέρεια και από τον συνολικό αριθμό των μόνιμων γιατρών που έχει η 4η Υγειονομική Περιφέρεια, θα δούμε σύντομα τι ακριβώς θέσεις θα προκηρυχθούν, με βάση και τις προτάσεις που θα έχουμε από τους παράγοντες του νοσοκομείου.

Για το θέμα του Ακτινολογικού, απάντησα πριν. Δεν χρειάζεται να επαναλάβω κάτι άλλο.

Νομίζω υπήρχε κι ένα άλλο ζήτημα που θέσατε, το οποίο αυτήν τη στιγμή δεν το θυμάμαι.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Για το Κέντρο Υγείας της Ορεστιάδας, το οποίο δεν έχει τα στοιχειώδη φάρμακα. Μάλιστα, σας παρακαλώ θερμά να παρακολουθήσετε την ιντερνετική συνομιλία νέων ανθρώπων, να δείτε την αγωνία, την απογοήτευση και την αγανάκτησή τους. Έχει σημασία αυτό που σας λέω.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Δημοσχάκη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα δούμε συγκεκριμένα τι συμβαίνει. Είναι προφανώς θέμα διαχειριστικής επάρκειας αυτό και όχι θέμα οικονομικής στήριξης ή ότι δεν υπάρχουν πόροι. Αυτήν τη στιγμή και νοσοκομεία και ΥΠΕ φορτωμένοι με λεφτά είναι στα ταμειακά τους διαθέσιμα. Προφανώς, υπάρχει θέμα διαχειριστικής επάρκειας ή σε σχέση με συμβάσεις και λοιπά. Αυτή είναι η πραγματικότητα.

Θα το δούμε, κύριε Δημοσχάκη και θα σας απαντήσουμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε κι εμείς.

Θα συζητηθεί τώρα η εικοστή με αριθμό 686/21-3-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημητρίου Κρεμαστινούπρος τον Υπουργό Υγείας, σχετικά με τα προβλήματα του Τμήματος Επειγόντων Περιστατικών του Νοσοκομείου Ρόδου.

Κύριε Κρεμαστινέ, έχετε τον λόγο για δύο λεπτά.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε, παρακολουθώ τη συνεδρίαση από το γραφείο μου στη Βουλή και άκουσα προηγουμένως τον κ. Πολάκη να απαντά στον κ. Κόνσολα για το νοσοκομείο Ρόδου και τα προβλήματά του. Μπορώ να σας διαβεβαιώσω ότι το Υπουργείο Υγείας έχει χάσει κάθε επαφή με την πραγματικότητα. Ευημερούν οι αριθμοί, ευημερούν -αν θέλετε- οι υπηρεσίες του, αλλά έχει χάσει κάθε επαφή με την πραγματικότητα. Το τονίζω αυτό, διότι εγώ, όπως ξέρετε, είμαι εν ενεργεία ιατρός που μπαίνει μέσα στα νοσοκομεία, μετέχει στα συμβούλια για τους αρρώστους, βλέπει πως κινούνται τα νοσοκομεία και δεν μιλώ από έδρας.

Γιατί, λοιπόν, έχει χάσει κάθε επαφή με την πραγματικότητα; Διότι προ δύο μηνών περίπου, στην ίδια Αίθουσα, άκουσα τα ίδια στοιχεία, τους ίδιους αριθμούς και είπα στον κ. Πολάκη, «Να πάτε αύριο το πρωί στο νοσοκομείο της Ρόδου, να δείτε ότι δεν υπάρχει τίποτα από όλα αυτά που λέτε».

Εν συνεχεία, δέχθηκα μια επιστολή από τον επικεφαλής των ΤΕΠ -Τμήματα Επειγόντων Περιστατικών του νοσοκομείου της Ρόδου- στην οποία λέει προς εμένα διαμαρτυρόμενος: «Κύριε καθηγητά, δεν είναι μόνο το αιμοδυναμικό εργαστήριο που έχει το πρόβλημα. Όλο το νοσοκομείο έχει πρόβλημα και ειδικότερα το Τμήμα Επειγόντων Περιστατικών. Ξέρετε, δεν μπορεί να κατατεθεί πρόγραμμα εφημέρευσης και το τμήμα μένει ακάλυπτο από παθολόγους και χειρουργούς. Κύριε καθηγητά, εκείνη την εποχή, αλλά και σήμερα, βλέπω ότι προτεραιότητα δίνετε στο αιμοδυναμικό για εσάς και ίσως λόγω ειδικότητας». Αυτά τα λέει ο συνάδελφος, ο διευθυντής των ΤΕΠ.

Και συνεχίζει: «Για τον λόγο αυτό αν θέλετε πραγματικά να βοηθήσετε το νοσοκομείο της Ρόδου, στείλτε γιατρούς. Χρειαζόμαστε τρεις παθολόγους για το ΤΕΠ και δύο ακόμα παθολόγους για τις παθολογικές κλινικές. Επίσης, χρειαζόμαστε δύο χειρουργούς για το ΤΕΠ. Ακόμα, χρειαζόμαστε ενίσχυση σε νοσηλευτικό προσωπικό, να έχουμε μια ακόμη νοσηλεύτρια ή νοσηλευτή σε κάθε βάρδια, όπως επίσης ένα διοικητικό υπάλληλο σε κάθε βάρδια για να λειτουργήσουμε το τμήμα διαλογής και την γραμματεία του ΤΕΠ για τον ηλεκτρονικό ιατρικό φάκελο. Αν πραγματικά θέλετε να βοηθήσετε, αυτά πρέπει να ζητήσετε.»

Και τελειώνει με το εξής: «Σαν καρδιολόγος που είστε, θυμηθείτε ότι εμείς που δουλεύουμε στο ΤΕΠ είμαστε οι πρώτοι που βλέπουμε το έμφραγμα. Αντιμετωπίζουμε τον θάνατο. Η επιβίωση αυτών των ασθενών κυρίως εξαρτάται από την έγκαιρη και σωστή διάγνωση. Χάνονται ανθρώπινες ζωές. Με αγανάκτηση και αίσθημα ντροπής για την κατάντια του νοσοκομείου στο οποίο υπηρετώ, Γερασκλής Αντώνιος, Διευθυντής των ΤΕΠ».

Θα το καταθέσω στα Πρακτικά.

**ΠΡΟΕΔΡΕΥΩΝ (Γεώργιος Βαρεμένος):** Εντάξει κύριε Πρόεδρε. Μοιάζει να έχουμε ημερίδα για το νοσοκομείο της Ρόδου σήμερα με τις αλλεπάλληλες ερωτήσεις.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Είναι, όμως, θέμα ζωής και θανάτου.

**ΠΡΟΕΔΡΕΥΩΝ (Γεώργιος Βαρεμένος):** Βάλτε μια τελεία.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Επίσης, θα καταθέσω επιστολή της εισαγγελέως Ρόδου προς το Υπουργείο, που τους θέτει ενώπιον των ευθυνών τους για τις ανθρώπινες ζωές, μετά από διαμαρτυρία των ιατρών του νοσοκομείου της Ρόδου…

**ΠΡΟΕΔΡΕΥΩΝ (Γεώργιος Βαρεμένος):** Έχετε και δευτερολογία.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Τελειώνω και θα συνεχίσω στη δευτερολογία μου.

Θέλω να κλείσω λέγοντας το εξής: Τα προβλήματα της Υγείας είναι εύκολο και κατανοητό να τα λύνουμε με αριθμούς. Όμως, οι αριθμοί δεν βοηθούν για να σώζονται ανθρώπινες ζωές.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Επειδή τα είπα πριν, δεν θα τα επαναλάβω ξανά. Απλά θα σταθώ σε δύο, τρία σημεία.

Πρώτον, κύριε συνάδελφε, κύριε καθηγητά, εγώ επαφή με την πραγματικότητα δεν έχω χάσει και όντας Υπουργός πηγαίνω χωρίς να το διατυμπανίζω. Έχω πάει σε αρκετά νοσοκομεία και ξέρω πάρα πολύ καλά τι συμβαίνει.

Δεύτερον, άλλοι επαίρονταν για την ευημερία των αριθμών και την καταστροφή των ανθρώπων.

Οι δικοί μου αριθμοί είναι άνθρωποι που θα ενισχύσουν τα νοσοκομεία, όπως και το νοσοκομείο της ιδιαίτερης πατρίδας. Βέβαια, υπήρξατε Υπουργός και θα έπρεπε να το έχετε στηρίξει περισσότερο.

Όπως είπα και πριν, πήρατε είκοσι ένα άτομα τα οποία αρχίζουν να διορίζονται από την προκήρυξη του Νοεμβρίου. Θα πάρετε δώδεκα θέσεις μόνιμων ιατρών -εννοώ το Νοσοκομείο της Ρόδου, όχι εσείς- και είκοσι πέντε άτομα νοσηλευτικό προσωπικό από τις προκηρύξεις που βγαίνουν τώρα. Έχει πάρει από το ΚΕΕΛΠΝΟ που αρχίζουν και διορίζονται, δύο άτομα ιατρούς, οκτώ νοσηλεύτριες και μία για τη μονάδα εμφραγμάτων.

Επειδή διαβάσατε ένα κείμενο και γιατί ορισμένα κομμάτια στον τοπικό, στον επαρχιακό Τύπο τώρα ανακάλυψαν -όχι από μόνα τους βέβαια, γιατί κάποιο χέρι θα έχει μπει για να βγουν έτσι- την καταστροφή στην Υγεία, θα σας διαβάσω κι εγώ μια αναφορά -σας είχα απαντήσει και την προηγούμενη φορά- σε σχέση με το αιμοδυναμικό: Το πρόβλημα δημιουργήθηκε γιατί από τους ιατρούς που υπηρετούν, ο ένας πήρε αναρρωτική άδεια που έληξε και ο άλλος απουσιάζει με άδεια ανατροφής τέκνου. Και βγήκε τότε, τον Μάρτιο το θέμα ότι «εδώ καταστρεφόμαστε, δεν λειτουργεί…» κ.λπ..

Ξέρετε πολύ καλά ότι αμέσως η 2η ΥΠΕ Πειραιώς και Αιγαίου συνεννοήθηκε με τον κ. Αίαντα Αντωνιάδη από το «Αττικόν», Διευθυντή Καρδιολογίας –τον ξέρετε- να κατέβει στη Ρόδο για να καλύψει για κάποιο χρονικό διάστημα το θέμα του αιμοδυναμικού. Μόλις κοινοποιούμε στους «διοικητεύοντες» την απόφαση ότι πάει ο κ. Αντωνιάδης για να καλύψει τώρα που λείπει ο άλλος με αναρρωτική άδεια, τι μας λένε; «Μην κατέβει ακόμα, υπάρχει πρόβλημα στη λυχνία. Πρέπει να τη φτιάξουμε».

Τη φτιάχνουμε τη λυχνία Καθαρά Δευτέρα. Μόλις φτιάχνουμε τη λυχνία, μας λένε: «Α, ξέρετε υπάρχει πρόβλημα και στην πλακέτα». Και κινούμαστε πάλι Καθαρά Δευτέρα να φτιάξουμε και την πλακέτα. Δηλαδή, τι λειτουργούσε πριν; Να καταλάβω κι εγώ. Τι λειτουργούσε πριν;

Και σαν να μην φτάνουν αυτά, μόλις φτιάξαμε την πλακέτα και τη λυχνία, μας είπαν, «Μην κατέβει, γιατί δεν έχουμε υλικά». Άρα, κάποιος δουλεύει κάποιον. Τα πήραμε και τα υλικά και κατέβηκε.

Αυτά, όμως, είναι αναλυτικά περιγραφόμενα στην απάντηση της 2ης Υγειονομικής Περιφέρειας για το τι έγινε από 16 Μαρτίου μέχρι 21 Μαρτίου που ήταν η οριστική απόφαση για να κατέβει και να βοηθήσει το αιμοδυναμικό ο κ. Αντωνιάδης. Αυτή είναι η πραγματικότητα.

Αυτό είδε πουθενά το φως της δημοσιότητας ή είδε ότι «δεν έχουμε» και «δεν γίνεται»; Και πώς δούλευε χωρίς να υπάρχουν όλα αυτά δηλαδή; Πώς δούλευε χωρίς να υπάρχουν όλα αυτά; Και ποιος μας τα είχε πει όλα αυτά; Όπου μας λένε κάτι για τέτοια βλάβη, επεμβαίνουμε αμέσως. Γιατί δεν μας το είχαν πει αυτό πουθενά; Και γιατί το είπαν στην Υγειονομική Περιφέρεια, στη διοίκηση -δεν θα το πουν στον Υπουργό- αφού πρώτα είπε «Στέλνω τον κ. Αντωνιάδη κάτω»; «Δεν έχω λυχνία, έχει πρόβλημα η πλακέτα, δεν έχω υλικά». Δηλαδή, τι δούλευε πριν; Και θα μυρίσω εγώ τα νύχια μου ή η Διοικήτρια της Υγειονομικής Περιφέρειας τι λείπει από όπου λείπει;

Τέλος πάντων, ήρθε η νέα διοικήτρια τώρα στο Νοσοκομείο. Με αυτή πιστεύω να έχουμε την πληροφόρηση που πρέπει και την οργάνωση των πραγμάτων που πρέπει.

Αυτά, γιατί τα υπόλοιπα τα είπα πιο πριν και μην τα επαναλαμβάνω.

**ΠΡΟΕΔΡΕΥΩΝ (Γεώργιος Βαρεμένος):** Έχετε τον λόγο κ. Κρεμαστινέ.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Επανέρχομαι με το ίδιο μοτίβο, δηλαδή ότι έχει χαθεί η επαφή.

Εγώ δεν αμφισβητώ αυτά που λέει ο Υπουργός. Προς θεού! Αλλά δεν είναι αυτά. Γιατί δεν είναι αυτά; Διότι το αιμοδυναμικό είχε τέσσερις ιατρούς και σιγά - σιγά έφθινε, έγιναν τρεις, έγιναν δύο -για διαφόρους λόγους-, έγινε ένας, έγινε κανένας. Ουσιαστικά δεν λειτουργούσε. Το αν η ΔΥΠΕ δεν μπορεί να επικοινωνήσει με το νοσοκομείο ή ποιος φταίει, προφανώς φταίει η υπηρεσία. Αυτό να το ελέγξετε. Ούτε οι Βουλευτές φταίνε ούτε η Βουλή, ούτε ο Πρόεδρος της Βουλής, ούτε ο Υπουργός. Ο Υπουργός φταίει γιατί δεν ελέγχει τις υπηρεσίες του. Αυτά που του λένε δεν είναι η πραγματικότητα. Τέσσερις γιατροί εκπαιδευμένοι, ο ένας πήρε μετάθεση, ο άλλος, όπως είπε, απουσιάζει –τα είπαμε και πριν, μην το επαναλαμβάνω- πράγματι έτσι είναι. Και γιατί δημιουργήθηκε το θέμα; Διότι ένας δημοσιογράφος έπαθε έμφραγμα κι ένα σημαίνον πρόσωπο της Ρόδου έπαθε έμφραγμα και πήγε στο νοσοκομείο και δεν βρήκε τίποτα.

Και ερωτώ -και το λέω αυτό για το καλό το δικό σας, δηλαδή του Υπουργείου- φαντάζεστε αύριο να μην ήταν έτσι τα πράγματα και να πήγαινε ένας ξένος Υπουργός ή ένας διάσημος ηθοποιός -που υπάρχουν- και να τον πήγαιναν στην Αττάλεια για να του κάνουν στεφανιογραφία για το έμφραγμα και να μην γνωρίζει κανένας τίποτα; Οι ΥΠΕ πρέπει να έχουν καθημερινή επαφή με τα προβλήματα των νοσοκομείων.

Ασφαλώς ο Υπουργός είναι αρμόδιος για την ΥΠΕ, δεν είναι αρμόδιος για το νοσοκομείο, για να ξέρει τι έγινε η πλακέτα και το α΄ και το β΄, πολύ περισσότερο που δεν ήταν έτσι ακριβώς τα πράγματα, αλλά αυτό δεν μας αφορά, αν κάηκε ή δεν κάηκε η λυχνία. Αλλά αν συνέβησαν έτσι –που δεν συνέβησαν, αλλά εγώ λέω ότι συνέβησαν- έπρεπε οι αρμόδιες υπηρεσίες να ευαισθητοποιούνται για το ποιος φταίει. Και αυτό πρέπει να το δείτε.

Εγώ εκείνο το οποίο σας λέω όμως -και κάνω και παράκληση προς το Υπουργείο- είναι ότι για να δουλέψει το αιμοδυναμικό τώρα, δεν φτάνει ένας που βρέθηκε εθελοντής κατά κάποιο τρόπο, αλλά πρέπει να γίνει απόσπαση δύο τουλάχιστον ιατρών, οι οποίοι να έχουν εκπαιδευτεί στο αιμοδυναμικό. Δηλαδή να πηγαίνει το έμφραγμα και να αντιμετωπίζεται, να μην βγαίνει είδηση ότι πέθανε ο άνθρωπος γιατί το αιμοδυναμικό δεν λειτούργησε ή δεν υπήρχε γιατρός. Αν υπάρχει ένας γιατρός μόνο, είναι ίσον κανένας γιατρός, πολύ περισσότερο αν έρχεται τέσσερις μέρες τη βδομάδα. Το αιμοδυναμικό θέλει εικοσιτετράωρη λειτουργία σε ένα τέτοιο νοσοκομείο.

Άρα, λοιπόν, πρέπει επειγόντως να πείτε στην ΥΠΕ να εξασφαλίσει δύο σταθερούς γιατρούς μέχρις ότου δείτε κι εσείς τι γίνεται και επανέλθουν αυτοί που πήραν άδεια, που πήγαν για εκπαίδευση -δεν ξέρω τι ακριβώς έγινε- μέχρις ότου λειτουργήσει και πάλι το τμήμα. Χρειάζονται επειγόντως δύο γιατροί αυτήν τη στιγμή. Μπορούν να εξασφαλιστούν από την ΥΠΕ, από όλα τα νοσοκομεία της χώρας, του κέντρου;

Γιατί, επαναλαμβάνω, δεν είναι η Ρόδος, δεν είναι οι πολίτες της Ρόδου, είναι η εικόνα στα τέσσερα εκατομμύρια ανθρώπους που φτάνουν στη Ρόδο κάθε χρόνο και ζουν εκεί. Είναι η εικόνα της χώρας. Δεν είναι δηλαδή ένα πρόβλημα που ένας τοπικός Βουλευτής αυτήν τη στιγμή κατά κάποιο τρόπο το μεγαλοποιεί για πολιτικούς λόγους. Δεν είναι αυτό το πρόβλημα.

Γι’ αυτό είχα πει την άλλη φορά στον Υπουργό τον κ. Πολάκη ότι ωραία είναι αυτά που λέτε, ωραία σας τα λένε οι υπηρεσίες σας, αύριο το πρωί πάρτε το αεροπλάνο, κατεβείτε κάτω, πηγαίντε βρείτε τους γιατρούς αυτούς που διαμαρτύρονται και πείτε τους «ελάτε να μου πείτε την πραγματικότητα». Και τότε κάντε αυτά τα υπόλοιπα. Διώξτε τον έναν, πάρτε τον άλλον, κάντε ό,τι θέλετε. Αυτό σας είπα την άλλη φορά, αυτό λέω και τώρα. Δεν κάνω ούτε μομφή ούτε επίθεση.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μάλλον λειτουργούμε σε έδαφος παραλλήλων μονολόγων, κύριε συνάδελφε.

Στην καρδιολογική κλινική του Γενικού Νοσοκομείου Ρόδου υπηρετούν πέντε γιατροί. Από τους υπηρετούντες, ο ένας απουσιάζει δύο μέρες κάθε εβδομάδα προκειμένου να μετεκπαιδευτεί στο στεφανιογράφημα. Ο ένας πήρε αναρρωτική άδεια και ο άλλος πήρε άδεια ανατροφής τέκνου. Αυτά τα δύο συνέβησαν τον Μάρτιο. Ο ένας, λοιπόν, που πήρε την αναρρωτική γύρισε, ο άλλος με την ανατροφή τέκνου λείπει. Οι άλλοι, λοιπόν, υπηρετούν και στείλαμε και επικουρικό καρδιολόγο. Διορίσαμε και δεύτερο γιατρό -που δεν αποδέχτηκε- και ξαναδιορίζουμε κι άλλον και μάλιστα έχουμε προκηρύξει και θέση επικουρικού επεμβατικού καρδιολόγου για τη Ρόδο.

Είναι εξασφαλισμένες πλήρως οι πιστώσεις και γι’ αυτές, αλλά και για άλλες θέσεις. Αν υπάρξει διαθεσιμότητα από τους καρδιολόγους, τους συναδέλφους που έχουν τελειώσει και έχουν εξειδικευτεί, την επόμενη μέρα το πρωί μπορούν να πάνε.

Όπως ξέρετε –και κάνουμε πολύ μεγάλη προσπάθεια- θέση έχει βγει για επικουρικό επεμβατικό καρδιολόγο στη Ρόδο. Όποιος δηλώσει, θα πάει.

Από εκεί και πέρα, ισχύουν πλήρως αυτά που είπα σε σχέση με τη μετακίνηση του κ. Αντωνιάδη και του τι προηγήθηκε σε σχέση με πλακέτες, υλικά, λυχνίες κ.λπ.. Είναι πλήρως επιβεβαιωμένο.

Πιστεύω ότι τώρα και με την εγκατάσταση της νέας διοίκησης και στο Νοσοκομείο της Ρόδου και στη Β΄ Υγειονομική Περιφέρεια για τέτοια πράγματα δεν θα ξανακουβεντιάσουμε εδώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Θα συζητηθεί η δέκατη έκτη με αριθμό 621/7-3-2016 επίκαιρη ερώτηση δεύτερου κύκλου της Βουλευτού Ηλείας του Συνασπισμού Ριζοσπαστικής Αριστεράς κ. Ευσταθίας Γεωργοπούλου - Σαλτάρη προς τον Υπουργό Υγείας, σχετικά με το έργο της κατασκευής της νέας πτέρυγας του Νοσοκομείου της Αμαλιάδας.

Κυρία Γεωργοπούλου, έχετε τον λόγο για δύο λεπτά.

**ΕΥΣΤΑΘΙΑ ΓΕΩΡΓΟΠΟΥΛΟΥ–ΣΑΛΤΑΡΗ:** Ευχαριστώ, κύριε Πρόεδρε.

Κύριε Υπουργέ, τα θέματα της λειτουργίας του Νοσοκομείου Αμαλιάδας αυτές τις μέρες είναι στην κορυφή της δημόσιας συζήτησης σε επίπεδο νομού είτε από πραγματικό ενδιαφέρον είτε από μικροπολιτικό ενδιαφέρον.

Πέραν του αντικειμένου της παρούσης ερώτησης για τη νέα πτέρυγα, θα ήθελα να με ενημερώσετε, γιατί μας παρακολουθούν, όπως ξέρετε, οι συμπολίτες μου στον Νομό Ηλείας, γύρω από τον σχεδιασμό του Υπουργείου για τη συνολική λειτουργία του Νοσοκομείου της Αμαλιάδας.

Κύριε Υπουργέ, σύμφωνα με μια πράξη του 2011 του Διοικητικού Συμβουλίου του Γενικού Νοσοκομείου Αμαλιάδας, την οποία θα καταθέσω στα Πρακτικά, αναφέρεται ότι το 2004 εκπονήθηκε μελέτη ανέγερσης νέας πτέρυγας επέκτασης του νοσοκομείου με σκοπό τη στέγαση Τμήματος Εκτάκτων Περιστατικών στο ισόγειο, ηλεκτρομηχανολογικών εγκαταστάσεων – νεκροτομείου στο υπόγειο και Μονάδα Αυξημένης Φροντίδας τριών αιθουσών χειρουργείων και αποστείρωσης στον πρώτο όροφο.

Να σημειώσω εδώ ότι το έργο χρηματοδοτήθηκε από τις πιστώσεις του Προγράμματος Δημοσίων Επενδύσεων και έχει κατασκευαστεί μέχρι τώρα το ισόγειο και το υπόγειο. Η αρχική μελέτη χωρίστηκε μεταγενέστερα σε δύο φάσεις και είναι σημαντικό να μάθουμε γιατί συνέβη αυτό.

Επίσης, ζήτημα κοινοβουλευτικού ελέγχου προκύπτει, γιατί ενώ μέχρι σήμερα δεν έχει παραδοθεί η νέα πτέρυγα, έχουν γίνει τα εγκαίνια αυτής πριν δύο χρόνια από την τότε δημοτική αρχή Ήλιδας. Συγκεκριμένα, στις 11-05-2014 ο τότε Υπουργός Υγείας κ. Γεωργιάδης συμμετείχε σε εικονικά εγκαίνια της πτέρυγας του Νοσοκομείου Αμαλιάδας παραμονές των δημοτικών εκλογών, μολονότι εστερείτο ιατρικού και λοιπού εξοπλισμού, με δανεικό ξενοδοχειακό εξοπλισμό.

Αναρωτιέμαι τότε για ποιον λόγο είχαν προσκληθεί όλες και όλοι οι κυβερνητικοί Βουλευτές του Νομού, κυβερνητικοί αιρετοί του Νομού, τα μέσα μαζικής ενημέρωσης για να γιορτάσουν την λειτουργία της νέας πτέρυγας. Τι ακριβώς έκανε ο κύριος Υπουργός σε αυτήν τη φιέστα εκπροσωπώντας την τότε Κυβέρνηση; Μάλλον ήταν εκεί για να δηλώσει το αλησμόνητο ότι είχε ενημερωθεί από τις τεχνικές του υπηρεσίες ότι στην Αμαλιάδα φτιάχνουν τον νέο «Ευαγγελισμό».

Κύριε Υπουργέ, για την υλοποίηση των «εικονικών» εγκαινίων πραγματοποιήθηκε προσωρινή μετακίνηση εξοπλισμού, κλινών και ιατρικού εξοπλισμού από το Γενικό Νοσοκομείο Πύργου και μάλιστα ζητήθηκε από τον νυν Δήμαρχο Ήλιδας να πληρώσει τη μεταφορά, σύμφωνα με δημόσια δήλωσή του. Υπάρχουν παραστατικά γι’ αυτήν την μεταφορά και ποιος φορέας ανέλαβε να πληρώσει;

Στην παρέμβαση μου στα εικονικά εγκαίνια επεσήμανα πώς το έργο δεν είχε ολοκληρωθεί, δεν υπήρχε ο απαραίτητος εξοπλισμός και ότι υπήρχαν ενδείξεις για μεθοδεύσεις και μικροκομματικά οφέλη.

**ΠΡΟΕΔΡΕΥΩΝ (Γεώργιος Βαρεμένος):** Έχετε και δευτερολογία.

**ΕΥΣΤΑΘΙΑ ΓΕΩΡΓΟΠΟΥΛΟΥ–ΣΑΛΤΑΡΗ:** Ολοκληρώνω.

Δυστυχώς επιβεβαιώθηκα πλήρως, καθώς είκοσι μήνες μετά η νέα πτέρυγα του Νοσοκομείου Αμαλιάδας είναι ερμητικά κλειστή και καταθέτω και σχετικό δημοσίευμα.

(Στο σημείο αυτό η Βουλευτής κ. Ευσταθία Γεωργοπούλου–Σαλτάρη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η νυν δημοτική αρχή από την μεριά της λέει ότι έχει κατατεθεί ανακεφαλαιωτικός πίνακας εργασιών από την τεχνική υπηρεσία του Δήμου, στον οποίο φαίνεται ότι χρειάζονται περίπου 650.000 ευρώ για την αποπεράτωση του έργου και νέα ένταξη στο Πρόγραμμα Δημοσίων Επενδύσεων και ότι υπάρχουν προβλήματα στην ηλεκτροδότηση.

Απευθύνω δύο ερωτήματα: Σε ποιο στάδιο παράδοσης βρίσκονται οι δύο φάσεις της νέας πτέρυγας; Ποιες είναι οι προϋποθέσεις ώστε να ολοκληρωθούν οι εργασίες και να λειτουργήσει; Ποιο είναι το ύψος των ποσών που έχουν δαπανηθεί μέχρι σήμερα;

**ΠΡΟΕΔΡΕΥΩΝ (Γεώργιος Βαρεμένος):** Βάλτε μια τελεία. Αφήσατε τα ερωτήματα τελευταία, είπατε όλη την ιστορία πριν.

**ΕΥΣΤΑΘΙΑ ΓΕΩΡΓΟΠΟΥΛΟΥ–ΣΑΛΤΑΡΗ:** Ολοκληρώνω, κύριε Πρόεδρε.

Τελικά ποιος ευθύνεται για την μη ολοκλήρωση του έργου και τη μη λειτουργία της νέας πτέρυγας;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ για την ερώτηση, συναδέλφισσα.

Είναι σαφές ότι υπήρξε ένα προεκλογικό σόου, τώρα τι να πούμε; Από αυτήν την μελέτη των στοιχείων που είδα και εγώ, το έργο αυτό ήταν σε δύο φάσεις, πρώτη και δεύτερη. Η πρώτη φάση ήταν προϋπολογισμού 2.771.000 ευρώ με ανεκτέλεστο υπόλοιπο 244.000 ευρώ. Η δεύτερη φάση ήταν 2.356.000 ευρώ με ανεκτέλεστο υπόλοιπο 464.000 ευρώ.

Ο ανάδοχος της πρώτης φάσης του έργου, επειδή ήταν από Πρόγραμμα Δημοσίων Επενδύσεων όχι ΕΣΠΑ, έκανε το εξής: Όταν κατέθετε λογαριασμό -γιατί απ’ ό,τι βλέπω η μια σύμβαση έχει υπογραφεί το 2004 και η άλλη το 2008 και έχουμε φτάσει στο 2016- για να πληρωθεί και δεν πληρωνόταν μέσα σε δύο μήνες, έκανε διακοπή εργασιών. Αυτό το πράγμα έχει τραβήξει μια δεκαετία απ’ ό,τι βλέπω.

Προφανώς τότε είχε ολοκληρωθεί η κατασκευή του κορμού του κτηρίου κ.λπ. και επειδή καταλαβαίναν ότι πλησίαζαν και οι εκλογές, έστησαν μια φιέστα η πολιτική ηγεσία του Υπουργείου τότε σε συνεργασία και με τον Δήμο, γιατί αυτά δεν γίνονται μόνα τους. Φορέας της υλοποίησης του έργου είναι ο Δήμος απ’ ό,τι βλέπω εδώ.

Λοιπόν, κοιτάξτε, για να ολοκληρωθεί το έργο -για να είμαι καθαρός- πρέπει να υπάρξει εκταμίευση από το Πρόγραμμα Δημοσίων Επενδύσεων. Άρα, πρέπει να υπάρξει μια επικοινωνία του Υπουργείου Υγείας και του Δήμου βέβαια από εκεί με το Υπουργείο Ανάπτυξης και Υποδομών, με τον κ. Χαρίτση, για να δεσμεύσει αυτό το ποσό για την ολοκλήρωση του έργου. Διότι δεν είναι έργο που μπορεί να γίνει γέφυρα και να ενταχθεί σε ευρωπαϊκό πρόγραμμα κ.λπ.. Έχει χρηματοδοτηθεί από το Πρόγραμμα Δημοσίων Επενδύσεων.

Τώρα, όσον αφορά τα άλλα που είπατε πριν για το Νοσοκομείο της Αμαλιάδας, αυξήσαμε και εκεί την επιχορήγηση και για φέτος. Διορίστηκε επικουρικός γιατρός, ο χειρουργός, για τον οποίο υπήρχε μεγάλη ανάγκη. Έχουμε δεσμεύσει πιστώσεις για να διοριστούν άλλοι πέντε επικουρικοί γιατροί που έχει ζητήσει το νοσοκομείο. Αυτήν τη στιγμή νομίζω ότι υπάρχει στη λίστα μαιευτήρας -γυναικολόγος για να πάει. Οι άλλοι τρεις που έχουν ζητηθεί, αναισθησιολόγος, παθολόγος, καρδιολόγος, δεν υπάρχουν στη λίστα. Μόλις βρεθεί, θα πάει.

Έχουμε δώσει κάποιο λίγο προσωπικό από τους πεντακόσιους ογδόντα πέντε επικουρικούς κι έναν ΠΕ φαρμακοποιό από την πρώτη προκήρυξη. Τώρα, με βάση τις προτάσεις της υγειονομικής περιφέρειας, θα δούμε ποιοι θα πάνε στο Νοσοκομείο Αμαλιάδας. Σίγουρα θα πάνε κάποιοι γιατροί σε μόνιμες θέσεις και θα δούμε τι υπόλοιπο προσωπικό θα πάει με βάση τις ανάγκες της έκθεσης της Υγειονομικής Περιφέρειας και σύμφωνα με αυτό που θα μας προτείνει και η Διοίκηση της ΥΠΕ και οι νέες διοικήσεις των νοσοκομείων.

**ΠΡΟΕΔΡΕΥΩΝ (Γεώργιος Βαρεμένος):** Η κ. Ευσταθία Γεωργοπούλου - Σαλτάρη έχει τον λόγο.

**ΕΥΣΤΑΘΙΑ ΓΕΩΡΓΟΠΟΥΛΟΥ - ΣΑΛΤΑΡΗ:** Κύριε Υπουργέ, ξέρετε, πολλές φορές από την ανάδειξη ενός ζητήματος αποκαλύπτεται και πλήθος άλλων θεμάτων.

Ειδικότερα όλη αυτήν την περίοδο, επειδή ακούμε ότι η παρούσα Κυβέρνηση προσπαθεί να ελέγξει την πληροφόρηση, ενημερώνω την Εθνική Αντιπροσωπεία ότι την ημέρα αυτών των εικονικών εγκαινίων, που περιγράψαμε πριν, στα μεγάλα συστημικά μέσα ενημέρωσης, στα δελτία ειδήσεών τους και στα site τους, επειδή διαμαρτυρήθηκα γι’ αυτήν τη στημένη φιέστα, αναπαρήγαγαν μεταξύ άλλων και το εξής: «Η εκδίκηση του Άδωνι: Αποθέωση γι’ αυτόν, «γιούχα» για Βουλευτή του ΣΥΡΙΖΑ». Θα καταθέσω το σχετικό δημοσίευμα στα Πρακτικά.

Έχω καταθέσει από τις 4-7-2014 σχετική προσφυγή στο Εθνικό Ραδιοτηλεοπτικό Συμβούλιο και μέχρι σήμερα δεν έχω λάβει ακόμα καμμία ενημέρωση. Αυτά τα αναφέρω για την αποκατάσταση της πραγματικότητας.

Επανερχόμενη στην ουσία του θέματος, θα ήθελα να ενημερώσετε την Εθνική Αντιπροσωπεία αν ευσταθούν πληροφορίες που αναφέρουν ότι, ενώ το έργο μετά το διαχωρισμό έχει δοθεί σε δύο διαφορετικές κοινοπραξίες, ο ειδικός πληρεξούσιος, αντιπρόσωπος και αντίκλητος της κοινοπραξίας είναι το ίδιο πρόσωπο σε αυτές. Ερωτώ τι μπορεί να σημαίνει αυτό.

Γνωστοποιώ επίσης στο Σώμα ότι η Διεύθυνση Τεχνικών Υπηρεσιών του Δήμου Ήλιδας με έγγραφό της από τις 9-6-2015 -το οποίο θα καταθέσω στα Πρακτικά- προς την οικονομική επιτροπή του ίδιου δήμου αναφέρει την ανάγκη ορισμού δικηγόρου, προκειμένου να παρέχει υποστήριξη στο δήμο και τη διεύθυνση τεχνικών υπηρεσιών για την επίλυση θεμάτων που αφορούν τα έργα αυτά. Στο έγγραφο επίσης ρητώς αναφέρεται ότι υπάρχει καθυστέρηση στην περαίωσή τους.

Σύμφωνα με απόφαση του 2015 της συνεδρίασης της οικονομικής επιτροπής, ορίστηκε δικηγόρος. Προκύπτει βεβαίως το ερώτημα γιατί κρίθηκε αναγκαίος ο ορισμός δικηγόρου.

Κύριε Υπουργέ, απ’ όσα είπατε μέχρι τώρα προκύπτει ότι παρακολουθείτε στενά την αποπεράτωση του έργου και ότι θα ελέγξετε σε βάθος όλα τα κακώς κείμενα. Επειδή, όμως, οι πολίτες θέλουν πλέον δεσμεύσεις από την παρούσα Κυβέρνηση, γιατί ξέρουν ότι αυτή νοιάζεται για το δημόσιο συμφέρον, σας παρακαλώ να επιταχύνετε όλες τις παραπάνω διαδικασίες και να δείξετε έμπρακτα τη στήριξή σας για την καλύτερη λειτουργία του Νοσοκομείου της Αμαλιάδας -όπως βέβαια και αναφερθήκατε, αλλά περιμένουμε να δούμε και τη συνέχεια - και συνολικότερα του ευαίσθητου κοινωνικού τομέα της υγείας στο Νομό Ηλείας.

Σας ευχαριστώ πολύ.

(Στο σημείο αυτό η Βουλευτής κ. Ευσταθία Γεωργοπούλου – Σαλτάρη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε, κυρία Γεωργοπούλου.

Τον λόγο έχει ο Αναπληρωτής Υπουργός Υγείας κ. Παύλος Πολάκης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Από την ενημέρωση που έχω, από τις υπηρεσίες συγκεκριμένα, για το πρώτο κομμάτι του έργου, την πρώτη φάση, έχει δοθεί έγκριση παράτασης προθεσμίας περαίωσης έως 31-7-2016. Εξοφλήθηκε ο ενδέκατος λογαριασμός και θα γίνει επανέναρξη του έργου γι’ αυτό το κομμάτι. Άρα προφανώς για το κομμάτι αυτό, που είναι και τα πιο λίγα χρήματα, μάλλον έχουν εξασφαλίσει πιθανώς και τις πιστώσεις.

Το άλλο, για τη δεύτερη φάση του έργου, αφού γίνει η επανέναρξη των εργασιών από το πρώτο έργο, τότε θα εισηγηθεί την έγκριση παράτασης προθεσμίας για την περαίωσή του.

Θα το παρακολουθούμε από κοντά, κυρία συνάδελφε, το έργο. Πρέπει να ολοκληρωθεί και να ολοκληρωθεί πραγματικά και όχι εικονικά ή μεταφέροντας ξενοδοχειακό εξοπλισμό ή ηλεκτρομηχανολογικό από αλλού, διότι, τα ψέματα κρατάνε λίγες μέρες και φαίνεται. Άλλωστε, αυτό το βλέπει η κοινωνία εκεί.

Κι επειδή έχουμε πει ότι εμείς μόνο θα ανοίγουμε νοσοκομεία, δεν θα κλείνουμε νοσοκομεία, θέλουμε να είναι κι αυτό ένα από αυτά που θα ανοίξουμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ.

Εισερχόμαστε στη συζήτηση της εικοστής πρώτης με αριθμό 625/7-3-2016 επίκαιρης ερώτησης του δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με τις ελλείψεις στο νοσοκομείο και γενικότερα στο δημόσιο τομέα υγείας στη Λέσβο.

Κύριε Τάσσο, έχετε τον λόγο για δύο λεπτά.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Αυτή βέβαια είναι η τέταρτη ή πέμπτη αναβολή και επιτέλους συζητιέται η σχετική ερώτηση.

Απαράδεκτη είναι η κατάσταση που επικρατεί στον δημόσιο τομέα υγείας και στη Λέσβο, στα νοσοκομεία, τα ιατρεία του ΠΕΔΥ, τα κέντρα υγείας, τα περιφερειακά ιατρεία και αγροτικά ιατρεία, ως αποτέλεσμα της αντιλαϊκής πολιτικής που εφαρμόζεται και από τη σημερινή Κυβέρνηση, σύμφωνα με τις κατευθύνσεις της Ευρωπαϊκής Ένωσης.

Τεράστιες είναι οι ελλείψεις σε προσωπικό όλων των ειδικοτήτων, σε εξοπλισμό, σε υποδομές, ακόμα και σε στοιχειώδη αναλώσιμα, στο όνομα της εξοικονόμησης πόρων, για να δοθούν στους δανειστές και στο κεφάλαιο γενικότερα, σε τέτοιο βαθμό που αρκετές φορές έχουν πληρωθεί με ζωές ή με ανίατες αναπηρίες.

Αυτή η κατάσταση, που είναι γνωστή στην Κυβέρνηση, παίρνει δραματικές διαστάσεις και λόγω των προσφύγων και μεταναστών που φτάνουν καθημερινά στη Λέσβο σε άθλια κατάσταση.

Το όποιο έργο που προσφέρεται μέσα σε αυτές τις συνθήκες από τον δημόσιο τομέα υγείας –και αυτό είναι τεράστιο- οφείλεται στην αυταπάρνηση των εργαζομένων σε αυτό.

Ενδεικτικό της κατάστασης που επικρατεί είναι ότι πριν λίγες μέρες στη Μυτιλήνη θρηνήσαμε τον θάνατο ενός ακόμα ανθρώπου, ενός νέου ανθρώπου τριάντα οκτώ χρονών, που ήταν οπερατέρ στο τοπικό κανάλι, λόγω έλλειψης του αιμοδυναμικού εξοπλισμού και συγκεκριμένα στεφανιογράφου, για να αντιμετωπιστεί το έμφραγμα, που είχε υποστεί, και της απώλειας κρίσιμου χρόνου για τη μεταφορά του σε νοσοκομείο των Αθηνών.

Είναι πράγματι αδιανόητο, εγκληματικό θα λέγαμε, να λείπει στα νησιά και μάλιστα του μεγέθους της Λέσβου, ακόμα κι ο αναγκαίος εξοπλισμός για την αντιμετώπιση επειγόντων περιστατικών και η προμήθειά του να εξαρτάται από τη φιλανθρωπία του καθένα.

Πριν λίγες μέρες, επίσης, έγινε αναγκαστική διακομιδή ασθενούς από τη Λήμνο στη Θεσσαλονίκη, λόγω έλλειψης αναισθησιολόγου στο Νοσοκομείο της Λήμνου.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ**. ΔΗΜΗΤΡΙΟΣ ΚΡΕΜΑΣΤΙΝΟΣ**)

Σας ρωτάμε, λοιπόν, κύριε Υπουργέ: Ποια μέτρα θα πάρετε για την προμήθεια αιμοδυναμικού εξοπλισμού στο Νοσοκομείο της Λέσβου, καθώς και για την αντιμετώπιση άλλων σημαντικών ελλείψεων σε προσωπικό, εξοπλισμό και υποδομές, τόσο στο Νοσοκομείο της Λέσβου όσο και στα άλλα νοσοκομεία των νησιών του Βορείου και του Ανατολικού Αιγαίου, όπως στη Λήμνο, στη Χίο, στη Σάμο, στην Ικαρία, στου Φούρνους κ.λπ.; Για παράδειγμα στη Σάμο οι ελλείψεις σε ιατρικό, νοσηλευτικό και βοηθητικό προσωπικό ξεπερνούν κατά πολύ τα εκατό άτομα, είναι εκατόν δώδεκα για την ακρίβεια.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να επαναλάβω κι εδώ μια σειρά από πράγματα που είπα πριν, πιο εντοπισμένα για το συγκεκριμένο νοσοκομείο.

Πρώτον, αυξήσαμε περίπου μισό εκατομμύριο ευρώ τη χρηματοδότηση του νοσοκομείου από τον κρατικό προϋπολογισμό. Δεύτερον, έχουμε καλύψει όλα σχεδόν τα αιτήματα -όποια δεν έχουν καλυφθεί, έχουν αρνηθεί να πάνε- σε επικουρικούς γιατρούς που μας ήρθαν από το νοσοκομείο. Από τις δύο παλαιότερες προκηρύξεις έχετε δέκα άτομα ΥΕ και ΠΕ νοσηλευτικό προσωπικό, τα οποία θα διοριστούν άμεσα, έχουν βγει και τα οριστικά.

Στους πεντακόσιους ογδόντα πέντε επικουρικούς, που προκηρύξαμε τώρα, το ξέρετε, έληξε προχθές η προκήρυξη, είναι συνολικά δεκατρία άτομα, που είναι βοηθητικό υγειονομικό, ΤΕ νοσηλευτικής, ΔΕ βοηθών νοσηλευτικής, ΤΕ μαιευτικής, ΤΕ ραδιολόγος-ακτινολόγος, χειριστών ιατρικών συσκευών, με τους οποίους ενισχύουμε τα εργαστήρια. Από το ΚΕΕΛΠΝΟ που αρχίζουν να έρχονται, παίρνετε δύο γιατρούς για τη μονάδα και έξι άτομα για την εντατική. Όπου δεν έχουμε διορίσει επικουρικό, είναι γιατί δεν υπάρχει γιατρός στη λίστα.

Νομίζω ότι μετά από αρκετά χρόνια στο νοσοκομείο σας, απ’ ό,τι λέει και η μέχρι τώρα διοίκηση, όχι αυτή που βάλαμε, έχουν καλυφθεί πάρα πολλά κενά, έστω και με αυτόν τον τρόπο. Θα καλύψουμε και με μόνιμο προσωπικό από την καινούργια προκήρυξη που υπάρχει.

Τώρα, όσο γι’ αυτό που λέτε, για το συγκεκριμένο, κύριε Τάσσο, για το αιμοδυναμικό το καταλαβαίνω, αλλά δεν υπήρξε αίτημα, όχι φέτος, ούτε το 2010 ούτε το 2011 ούτε 2012 ούτε το 2013 ούτε το 2014 για προμήθεια αιμοδυναμικού εξοπλισμού στεφανιογράφου στο Νοσοκομείο της Μυτιλήνης. Δεν έχει υπάρξει τέτοιο αίτημα. Ήρθε στην επιφάνεια το θέμα με αυτό το ζήτημα. Ο ασθενής εκεί έκανε θρομβόλυση, απ’ ό,τι μάθαμε, παρουσίασε περίπου επτά-οκτώ ανακοπές μετά, διεκομίσθη την επόμενη ημέρα με C-130 στην Αθήνα. Έπρεπε να κάνει θρομβόλυση από τη στιγμή που δεν υπήρχε τέτοιος εξοπλισμός εκεί.

Δεν είμαστε κατ’ αρχάς αρνητικοί, αλλά δεν έχει τεθεί ποτέ από τις διοικήσεις του νοσοκομείου ότι χρειάζεται ένα τέτοιο πράγμα εκεί. Τώρα θα το εξετάσουμε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Τον λόγο έχει ο κ. Τάσσος.

**ΣΤΑΥΡΟΣ ΤΑΣΣΟΣ:** Δηλαδή, θέλετε να πείτε ότι το γεγονός ότι λείπει στεφανιογράφος δεν είναι μια αντικειμενική έλλειψη; Το ότι δεν το έβαλε η διοίκηση του νοσοκομείου, δεν ξέρω εγώ για ποιους λόγους, σημαίνει ότι η έλλειψη αυτή δεν είναι προφανής και ότι δεν πρέπει να καλυφθεί;

Και το ερώτημα είναι, τι θα γίνει με το ζήτημα αυτό. Θέλουμε μια συγκεκριμένη απάντηση και όχι «θα το εξετάσουμε και θα το δούμε». Θέλουμε συγκεκριμένη απάντηση. Αυτό είναι το ειδικό.

Όσον αφορά τα γενικά, ακούστε να δείτε, το ζήτημα δεν είναι να προσφέρουμε το ελάχιστο, όπως το ελάχιστο εγγυημένο εισόδημα, και στον τομέα της υγείας στον λαό αυτής της χώρας. Το ζητούμενο είναι να προσφέρουμε το μέγιστο δυνατό που παρέχει η επιστήμη σήμερα σε κάθε άνθρωπο. Αυτό είναι το ζητούμενο. Βέβαια, το να παίρνετε δεκατρία άτομα ως επικουρικούς, όταν λείπουν πάρα πολλοί σε πάρα πολλούς τομείς και βέβαια όχι με σχέσεις «μπλοκάκι», αλλά με μόνιμες θέσεις, αυτό δεν λύνει το πρόβλημα. Έχουν φύγει είκοσι χιλιάδες εργαζόμενοι από τον κλάδο της υγείας. Είχατε εξαγγείλει τους τεσσερισήμισι χιλιάδες, που ποτέ δεν έγινε η πρόσληψή τους, αλλά και αυτή να γινόταν, πάλι είναι σταγόνα στον ωκεανό σε σχέση με αυτούς που έχουν φύγει για να καλυφθούν οι στοιχειώδεις ανάγκες του πληθυσμού της χώρας μας στον τομέα της υγείας.

Και γιατί γίνεται αυτό; Γιατί συνεχίζετε, όπως και οι προηγούμενοι, την ίδια πολιτική και στον τομέα της υγείας. Τι κάνει αυτή η πολιτική; Εμπορευματοποιεί και την υγεία, γιατί στον καπιταλισμό τα πάντα είναι εμπόρευμα και η υγεία δεν θα μπορούσε να είναι έξω απ’ αυτό και μάλιστα όταν η υγεία, η πρόνοια, το φάρμακο είναι πεδία υψηλής κερδοφορίας για το κεφάλαιο. Το κεφάλαιο, όχι μόνο θέλει να απαλλαγεί απ’ το βάρος αυτών, αλλά θέλει να το κάνει και ένα άλλο πεδίο κερδοφορίας. Είναι, λοιπόν, η πολιτική που εφαρμόζετε που αντικειμενικά δεν μπορεί να λύσει το πρόβλημα. Αυτό είναι το θέμα. Και αν δεν αποφασίσετε να συγκρουστείτε με αυτήν την πολιτική, θα επανερχόμαστε κάθε μέρα και θα σας λέμε εμείς τα προβλήματα και εσείς θα μας λέτε: «Κάνουμε ό,τι μπορούμε, αλλά τι να κάνουμε, αυτές είναι οι δυνατότητες που έχουμε. Δεν μπορούμε να κάνουμε παραπάνω».

Αυτό, βέβαια, είναι επιλογή, γιατί χρήματα υπάρχουν και υπάρχουν πάρα πολλά, μα πάρα πολλά. Το έχω πει χίλιες φορές ότι εξήντα δύο άνθρωποι έχουν τόσο πλούτο όσο ο μισός πληθυσμός της γης. Μην επικαλούμαστε, λοιπόν, συνέχεια ότι δεν υπάρχουν χρήματα. Χρήματα υπάρχουν πάρα πολλά, αλλά είναι συγκεντρωμένα στα χέρια μιας χούφτας ανθρώπων. Αυτό είναι το θέμα. Και αν δεν υπάρξει σύγκρουση, λοιπόν, με αυτήν την κατάσταση, με αυτό το σύστημα, δεν θα λυθούν τα προβλήματα και στον τομέα της υγείας.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Τον λόγο έχει ο κύριος Υπουργός.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε συνάδελφε, τη σύγκρουση δεν τη φέρνει η διαρκής επίκληση, αλλά τη φέρνει η ωρίμανση του επαναστατικού υποκειμένου, η δημιουργία μετώπου που το αποφασίζει. Το να το επικαλείστε συνέχεια και να το αντιπαραβάλλετε με την προσπάθεια των μέτρων βελτίωσης τα οποία παίρνουμε είναι πολιτικό λάθος. Όταν έχεις μια κοινωνία την οποία την έχουν χτυπήσει σαν το χταπόδι πέντε χρόνια κάτω και δεν δει μικρά βήματα βελτίωσης της κατάστασής της, γιατί να πειστεί για την επανάσταση, κύριε Τάσσο; Μέσα από ποιο συσχετισμό θα πειστεί;

**ΣΤΑΥΡΟΣ ΤΑΣΣΟΣ:** Εσείς το αποδυναμώνετε αυτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό. Σας άκουσα. Και θα σας απαντήσω και σε αυτό το μήκος κύματος, γιατί μην νομίζετε, δηλαδή, ότι είστε πιο Αριστεροί από εμάς ή ότι η καρδιά σας χτυπά πιο Αριστερά από τη δική μας, για να εξηγούμαστε και να μην παρεξηγούμαστε.

**ΣΤΑΥΡΟΣ ΤΑΣΣΟΣ:** Ο καθένας, όπως είπατε, απ’ τις πράξεις του κρίνεται.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, μισό λεπτό. Δεν σας έκοψα και μην ταράζεστε.

Ναι, είναι σαφές ότι έχουμε μια διαφορετική αντίληψη για το πώς γίνεται η πολιτική. Η αντίληψη ότι ο αγώνας είναι μακρόχρονος, οι συσχετισμοί είναι δύσκολοι, ότι είναι μακρύς και δύσκολος αγώνας και δεν έχουν ωριμάσει ακόμα οι αντικειμενικές συνθήκες, αυτό σημαίνει άρα ότι δεν κάνω τίποτα. Ναι, έρχεται σε ασυμφιλίωτη σύγκρουση με αυτήν που έχουμε εμείς, η οποία λέει ότι στο σήμερα, στο τώρα, θα προσπαθήσω να δημιουργήσω ρωγμές, να καθυστερήσω μέτρα, να βελτιώσω την κατάσταση των ανθρώπων, μέσα απ’ αυτά να τους πείσω για να έλθουν μαζί με μία τέτοια αντίληψη, που θα ανατρέψει αυτούς τους εξήντα δύο. Αλλιώς, θα το λέτε όμορφα ότι έχουν εξήντα δύο τον πλούτο και αυτοί θα σου κουνούν το μαντήλι και εσύ θα κάθεσαι εδώ και θα το λες και θα νομίζεις πως έκανες το καθήκον σου.

Όσον αφορά το άλλο συγκεκριμένο ζήτημα, όχι, δεν μπορώ να σας απαντήσω σήμερα εάν θα βάλουμε αιμοδυναμικό στη Μυτιλήνη και είναι πολύ συγκεκριμένος ο λόγος. Λείπει και στην Κω, λείπει και στη Σάμο, λείπει παντού. Δεν είναι ορθολογικά -και όχι με την έννοια του χρήματος- το πού βάζεις κάποιες τέτοιες εξειδικευμένες δομές, γιατί πρέπει να καλύψεις έναν πληθυσμό. Με αυτήν τη λογική, έτσι όπως τη βάζετε, θα έπρεπε να έχουμε νευροχειρουργό σε κάθε νησί του Αιγαίου, διότι το καλοκαίρι έχει πολύ τουρισμό, νοικιάζουν πολλά μηχανάκια οι τουρίστες, σκοτώνονται, άρα χρειάζονται επισκληρίδια και ένα τουλάχιστον σε κάθε νησί να υπάρχει. Δεν γίνεται αυτό το πράγμα. Θέλει σύστημα μεταφοράς. Έτσι είναι. Δεν κάνω δεξιά παρέκκλιση με αυτό που λέω. Πραγματικότητα είναι αυτό και επιστημονική αντίληψη και κατάσταση.

**ΣΤΑΥΡΟΣ ΤΑΣΣΟΣ:** Όχι, την άποψή σας λέτε και κρίνεστε γι’ αυτήν, όπως είπατε και εσείς πριν.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτά σε σχέση με το συγκεκριμένο θέμα.

Για τα υπόλοιπα, το Νοσοκομείο της Μυτιλήνης φέτος και με αυτήν την ιστορία με το προσφυγικό έχει ενισχυθεί αρκετά και αυτό φαίνεται και από τα γραπτά της προηγούμενης διοίκησης, όχι αυτής που βάλαμε εμείς τώρα, αλλά της προηγούμενης, ότι όντως μια σειρά από προβλήματα του νοσοκομείου έχουν καλυφθεί για πρώτη φορά τα τελευταία χρόνια.

**ΠΡΟΕΔΡΕΥΩΝ (Δημήτριος Κρεμαστινός):**  Ευχαριστώ πολύ.

Η δεύτερη με αριθμό 762/8-4-2016 επίκαιρη ερώτηση πρώτου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλουπρος τον Υπουργό Εσωτερικών και Διοικητικής Ανασυγκρότησης, σχετικά με την επείγουσα κάλυψη των αναγκών των προσφύγων και μεταναστών που φιλοξενούνται στους Δήμους Καβάλας και Παγγαίου, δεν συζητείται λόγω ανειλημμένων υποχρεώσεων του κυρίου Υφυπουργού.

Η έκτη με αριθμό 766/11-4-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την «ανεξέλεγκτη δράση των Αλληλέγγυων», δεν συζητείται λόγω ανειλημμένων υποχρεώσεων του κυρίου Υπουργού.

Η ένατη με αριθμό 729/1-4-2016 επίκαιρη ερώτηση δεύτερου κύκλου του Βουλευτή Καρδίτσας της Νέας Δημοκρατίας κ. Κωνσταντίνου Τσιάραπρος τον Υπουργό Εσωτερικών και Διοικητικής Ανασυγκρότησης, σχετικά με τη δημιουργία Κέντρου Φιλοξενίας Μεταναστών στη Σχολή Αστυνομίας Καρδίτσας, δεν συζητείται λόγω ανειλημμένων υποχρεώσεων του κυρίου Υπουργού.

Η τρίτη με αριθμό 764/8-4-2016 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κρεμαστινού προς τον Υπουργό Εσωτερικών και Διοικητικής Ανασυγκρότησης, σχετικά με τον έλεγχο των συνθηκών μετακίνησης των προσφύγων και των μεταναστών από τη Χίο στη Λέρο, δεν συζητείται λόγω ανειλημμένων υποχρεώσεων του κυρίου Υπουργού.

Αυτή η ερώτηση είναι δική μου. Είναι προς τον Υπουργό Εσωτερικών και αφορά περισσότερο την επέμβαση των ΜΑΤ. Διότι πολύ καλά κάνουν τα ΜΑΤ και δεν επεμβαίνουν για τους πρόσφυγες, αλλά δεν πρέπει να επεμβαίνουν και εναντίον των πολιτών. Και αυτό συνέβη και στη Λέρο και στην Κω. Αυτό είναι ένα θέμα που πρέπει να συζητηθεί. Είναι, δηλαδή, ερώτηση περισσότερο προς τον κ. Τόσκα και λιγότερο προς τον κ. Μουζάλα.

Η πρώτη με αριθμό 763/8-4-2016 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Εσωτερικών και Διοικητικής Ανασυγκρότησης, σχετικά με το Κέντρο «Ανοιχτής Δομής Φιλοξενίας» Χέρσου, δεν συζητείται λόγω ανειλημμένων υποχρεώσεων του κυρίου Υπουργού.

Η όγδοη με αριθμό 726/1-4-2016 επίκαιρη ερώτηση δεύτερου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την αφαίρεση ελληνικής ιθαγένειας από ομογενείς της πρώην ΕΣΣΔ, δεν συζητείται λόγω ανειλημμένων υποχρεώσεων του κυρίου Υπουργού.

Η δέκατη με αριθμό 724/31-3-2016 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ-ΔΗΜΑΡ κ. Θεόδωρου Παπαθεοδώρουπρος τον Υπουργό Εσωτερικών και Διοικητικής Ανασυγκρότησης, σχετικά με την έλλειψη στρατηγικού σχεδιασμού για την αντιμετώπιση του προσφυγικού, τις καθυστερήσεις στην εκταμίευση ευρωπαϊκών πόρων και τη μη εφαρμογή του νόμου για την χορήγηση ελληνικής ιθαγένειας, δεν συζητείται λόγω ανειλημμένων υποχρεώσεων του κυρίου Υπουργού.

Η έβδομη με αριθμό 759/6-4-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εθνικής Άμυνας, σχετικά με τα προβλήματα και τις προοπτικές της Ελληνικής Βιομηχανίας Οχημάτων (ΕΛΒΟ), δεν συζητείται λόγω ανειλημμένων υποχρεώσεων του κυρίου Υπουργού.

Η τέταρτη με αριθμό 760/7-4-2016 επίκαιρη ερώτηση δεύτερου κύκλου του Βουλευτή Ηρακλείου του Ποταμιού κ. Σπυρίδωνος Δανέλλη προς τον Υπουργό Υποδομών, Μεταφορών και Δικτύων, σχετικά με την απόφαση της Επιτροπής Προϋπολογισμού του Ευρωπαϊκού Κοινοβουλίου για απομάκρυνση του διοικητικού βραχίονα του Ευρωπαϊκού Οργανισμού για την Ασφάλεια Δικτύων και Επικοινωνιών (ENISA) από το Ηράκλειο Κρήτης στην Αθήνα, δεν συζητείται λόγω ανειλημμένων υποχρεώσεων του κυρίου Υπουργού.

Η πέμπτη με αριθμό 756/5-4-2016 επίκαιρη ερώτηση πρώτου κύκλου της Βουλευτού Β΄ Θεσσαλονίκης του Ποταμιού κ. Αικατερίνης Μάρκου προς τον Υπουργό Αγροτικής Ανάπτυξης και Τροφίμων, σχετικά με τις προθέσεις του Υπουργείου για την απόσυρση της κοινής υπουργικής απόφασης περί τροποποίησης των διατάξεων του Κώδικα Τροφίμων και Ποτών για το «ελληνικό γιαούρτι», δεν συζητείται λόγω κωλύματος του κυρίου Υπουργού, ο οποίος θα βρίσκεται εκτός Αθηνών.

Η πέμπτη με αριθμό 758/6-4-2016 επίκαιρη ερώτηση δεύτερου κύκλου του Βουλευτή Σερρών της Ένωσης Κεντρώων κ. Αναστασίου Μεγαλομύστακα προς τον Υπουργό Αγροτικής Ανάπτυξης και Τροφίμων**,** σχετικά με την παρασκευή ελληνικού γιαουρτιού από σκόνη γάλακτος, δεν συζητείται για τον ίδιο λόγο.

Η πρώτη με αριθμό 1829/10-12-2015 ερώτηση των αναφορών-ερωτήσεων, του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εξωτερικών, σχετικά με τους περιορισμούς στην έκδοση τουριστικής βίζας από Ρωσία, δεν συζητείται λόγω απουσίας του Υπουργού κ. Ξυδάκη στο εξωτερικό.

Η δέκατη ένατη με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ, επίσης δεν συζητείται .

Τέλος, η πρώτη με αριθμό 765/11-4-2016 επίκαιρη ερώτηση πρώτου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Εσωτερικών και Διοικητικής Ανασυγκρότησης, σχετικά με τις καταγγελίες για χρήση των υπηρεσιών του Δήμου Σαρωνικού, για τις προεκλογικές ανάγκες υποψηφίου προέδρου της Τοπικής Οργάνωσης της ΝΔ, δεν συζητείται λόγω κωλύματος του ερωτώντος Βουλευτού.

Θα προχωρήσουμε τώρα στη συζήτηση της δεύτερης με αριθμό 2921/5-2-2016 ερώτησης των αναφορών-ερωτήσεων της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με την εγκατάσταση ασθενοφόρου του ΕΚΑΒ στο Κέντρο Υγείας Ραφήνας.

Η κ. Χριστοφιλοπούλου έχει τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Μετά την ανάγνωση του καταλόγου, κύριε Πρόεδρε, φαίνεται ότι είναι πάγια πρακτική οι ερωτήσεις οι οποίες αναβάλλονται να είναι πολλαπλάσιες αυτών που απαντώνται.

Κύριε Υπουργέ, το ζήτημα για το οποίο σας έκανα την ερώτηση, ταλαιπωρεί την περιοχή Ραφήνας-Πικερμίου αρκετό καιρό και νομίζω ότι εάν μπορέσετε να παρέμβετε, θα δώσετε μία λύση που πραγματικά θα ανακουφίσει την περιοχή.

Εξηγούμαι: Στη Ραφήνα έχουμε πληθυσμό είκοσι ενός χιλιάδων ανθρώπων που υπερτριπλασιάζεται το καλοκαίρι. Έχουμε επίσης, μέσω του λιμανιού της Ραφήνας, τη διέλευση, περίπου, ενός εκατομμυρίου οκτακοσίων χιλιάδων ταξιδιωτών. Ξέρετε ότι, ιδιαίτερα, τους θερινούς μήνες υπάρχει το αδιαχώρητο στο λιμάνι.

Επίσης, η Ραφήνα θα υποδεχθεί πρόσφυγες μετά την ομόφωνη απόφαση του Δήμου Ζωγράφου για τις παιδικές κατασκηνώσεις που έχει στα όρια του Δήμου Ραφήνας και όπου θα εγκατασταθεί, θα γίνει προσφυγικός καταυλισμός. Αυτό είναι επιπρόσθετο. Είναι ένα επιπλέον στοιχείο το οποίο σας παραθέτω, το οποίο δεν υπήρχε όλους αυτούς τους μήνες που ο Δήμαρχος Ραφήνας εναγωνίως απευθύνεται στον Πρόεδρο του ΕΚΑΒ. Νομίζω ότι έχει δει και εσάς, αλλά και με άλλους συναδέλφους έχει προσπαθήσει πάρα πολύ να υπάρξει η δυνατότητα να έχει ένα ασθενοφόρο η περιοχή.

Είπατε πριν ότι είστε γιατρός. Άρα καταλαβαίνετε πάρα πολύ καλά πόσο σημαντικό είναι, δεδομένου ότι υπάρχει και έχει δοθεί η διαβεβαίωση από τον Υπουργό προς τον Πρόεδρο του ΕΚΑΒ, ότι υπάρχει φυλασσόμενος χώρος καθώς και όλος ο εξοπλισμός και η δυνατότητα φιλοξενίας των ανθρώπων του ΕΚΑΒ εκεί. Πού; Στο Κέντρο Υγείας Ραφήνας. Πρόκειται για ένα πλήρες κέντρο, το οποίο είναι ανακαινισμένο και το οποίο εξυπηρετεί πάρα πολύ καλά την περιοχή το πρωί, αλλά δυστυχώς, κύριε Υπουργέ, δεν υπάρχει και δεν έχει ενταχθεί στην 24ωρη εφημερία.

Εάν θέλετε μου λέτε κάτι και γι’ αυτό. Νομίζω ότι έχει σημασία να το ξαναδούμε. Και εγώ δεν θέλω να πάω στη λογικήότι ο ένας δήμος είναι καλύτερος από τον άλλο. Όλοι έχουν ανάγκες και η περιοχή αυτή, η Ανατολική Αττική, είναι μία περιοχή που σφύζει από κόσμο. Είναι περιοχή που το καλοκαίρι, όπως σας είπα, έχει υπερδιπλάσιο πληθυσμό και έχει μεγάλες ανάγκες. Όμως, από κει και πέρα, δεν είναι δυνατόν άλλοι δήμοι να είναι όμοροι και να έχουν ασθενοφόρο και να μην έχει ο Δήμος Ραφήνας- Πικερμίου, που έχει και το λιμάνι στην περιοχή.

Θα ήθελα να σας παρακαλέσω να μου δώσετε μία θετική απάντηση, γιατί είναι ένα πρόβλημα που χρονίζει.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κοιτάξτε, κυρία Χριστοφιλοπούλου, επειδή ζήτησα ενημέρωση από τον Πρόεδρο του ΕΚΑΒ γι’ αυτό, για την κάλυψη των αναγκών της ευρύτερης περιοχής Ραφήνας – Πικερμίου ενεργούν κατά σειρά προτεραιότητας και αλληλοκάλυψης τα εξής ασθενοφόρα του ΕΚΑΒ σε σχέση με τον τομέα ευθύνης τους: Πρώτον, ασθενοφόρο με τομέα κάλυψης Ραφήνα –Νέα Μάκρη–Μαραθώνα, το οποίο σταθμεύει έξω από την παλιά Αμερικάνικη Βάση στη Νέα Μάκρη. Δεύτερον, ασθενοφόρο με τομέα κάλυψης Πικέρμι – Σπάτα –Λούτσα, το οποίο σταθμεύει στα Σπάτα. Τρίτον, ασθενοφόρο με τομέα κάλυψης Γέρακα –Ανθούσα –Παλλήνη, που εδρεύει στην Παλλήνη. Τέταρτον, ασθενοφόρο με τομέα κάλυψης Σταυρός –Γλυκά Νερά –Παιανία, που είναι και αυτό κοντά στην Παλλήνη και κάνει στάση εκεί. Πέμπτον, ασθενοφόρο με τομέα κάλυψης Κορωπί –Μαρκόπουλο–Πόρτο Ράφτη, που εδρεύει στο Κορωπί. Και έκτον, κινητή μονάδα Αρτέμιδας με αφετηρία την Αρτέμιδα και τομέα κάλυψης σε όλη την ευρύτερη περιοχή, που είναι για βαρύτερα περιστατικά.

Ξέρω το πρόβλημα που έχει δημιουργηθεί. Επί της ουσίας πρόβλημα ασφάλειας της διακίνησης των πιθανών ασθενών δεν υπάρχει με αυτήν την κάλυψη. Κανένα! Το ζήτημα είναι ότι θέλουν να σταθμεύει στη Ραφήνα και όχι στα πέντε χιλιόμετρα πιο πέρα.

Κοιτάξτε, να δώσει εντολή ο Υπουργός για το πού θα σταθμεύσει το ΕΚΑΒ τα ασθενοφόρα του, δεν είναι σωστό. Πρέπει να έχει την εικόνα. Δηλαδή, πρέπει το ΕΚΑΒ, το οποίο ξέρει τις χιλιομετρικές αποστάσεις, ξέρει από πού έρχονται τα περιστατικά και έχει τον λόγο του που το καλύπτει με αυτόν τον τρόπο, να το ορίζει. Γι’ αυτό το κάνει και έτσι θα συνεχίσει να γίνεται. Να παρέμβω εγώ και να τους πω τι; Ότι πάρτε ασθενοφόρα από το Πικέρμι και βάλτε το στη Ραφήνα γιατί θέλουν να το βλέπουν εκεί μπροστά τους; Δεν νομίζω ότι είναι ούτε σωστό ούτε λογικό.

Δεύτερον, από τη στιγμή που δεν έχει δημιουργηθεί και κανένα θέμα, απ’ όσο ξέρω, σε σχέση με το ότι καθυστέρησε να πάει ή ότι έχουμε πρόβλημα ή ότι δεν πάει, έχω να πω το εξής: Έχεις ασθενοφόρα στην ευρύτερη περιοχή και μία κινητή μονάδα μέσα σ’ αυτά.

Τώρα για το άλλο που λέτε, ναι, υπάρχει, κυρία Χριστοφιλοπούλου, από την πρώτη Υγειονομική Περιφέρεια ένας σχεδιασμός αλληλοκάλυψης των κέντρων υγείας, όπου υπάρχουν, και πιθανά κάποια απ’ αυτά θα μπουν σε εικοσιτετράωρη λειτουργία, ακριβώς για να καλύψει τις ανάγκες της δεύτερης Αθήνας που σιγά σιγά χτίζεται σε όλη εκείνη τη μεριά ή έχει αναπτυχθεί τα προηγούμενα χρόνια.

Θα είμαστε σύντομα σε θέση για τέτοιες ανακοινώσεις στο πλαίσιο του συνολικού προγραμματισμού για την κάλυψη των αναγκών σε πρωτοβάθμια περίθαλψη σε όλη την ευρύτερη περιοχή.

Αυτά είχα να πω.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Χριστοφιλοπούλου, έχετε τον λόγο και πάλι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, δεν είναι έτσι ακριβώς όπως σας τα είπαν και μπορώ να σας το διαπιστώσω ως κάτοικος.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτά είναι τα επίσημα στοιχεία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν αμφισβητώ το ότι μου είπατε πράγματα για τα οποία έχετε ενημέρωση. Όμως, θέλω να σας πω ότι επειδή είμαι από κει και εκπροσωπώ την περιοχή δεν είναι τόσο απλό να πεις ότι ο Δήμος Σπάτων–Αρτέμιδας παραδείγματος χάριν με το Δήμο Ραφήνας είναι όμοροι. Όντως είναι όμοροι, αλλά είναι και θέμα και οδικού δικτύου και χρόνου.

Και επειδή μου αναφέρατε ότι δεν υπήρξε πρόβλημα, θέλω να σας πω το εξής, το οποίο δεν θα το έλεγα διότι κανείς ποτέ δεν ξέρει όταν έχουμε ένα θάνατο, αν κάποιος από τους συμπολίτες μας έχασε τη ζωή του και θα την είχε κερδίσει αν είχε έρθει και ήταν εκεί το ασθενοφόρο στα τρία λεπτά και όχι στη μισή ώρα που ήρθε.

Στα τέλη Φεβρουαρίου, κύριε Υπουργέ, χάθηκε ένας σημαντικός τοπικά άνθρωπος, ένας άνθρωπος που είχε και δράση στους αθλητικούς συλλόγους, ένας φίλαθλος με την καλή έννοια του όρου και χάθηκε από καρδιακό επεισόδιο.

Δεν μπορώ να ξέρω και ούτε θέλω να μπω σε αυτό και ούτε είναι πρέπον, αλλά έκανε πάνω από μισή ώρα το ασθενοφόρο να έρθει. Το λέω αυτό επειδή μου είπατε ότι είναι δίπλα. Δεν είναι δίπλα. Και άρα δεν είναι ένα θέμα απλά και μόνο να το βλέπουν. Δεν είναι τυχαίο ότι έχει επανέλθει και επανέρχεται και μετά τα τέλη Φεβρουαρίου υπήρξε νέα κρούση προς το ΕΚΑΒ. Δείτε το, αν θέλετε, και θα προσπαθήσω και εγώ ως Βουλευτής της περιοχής να ενημερώσω τον δήμαρχο και να υπάρξει εκ νέου διάβημα προς το ΕΚΑΒ.

Επιπλέον, για την απάντηση που μου δώσατε, επειδή είχατε πει και σε προηγούμενη γραπτή απάντηση ότι έχετε προχωρήσει στο Κέντρο Υγείας Ραφήνας σε διορισμό επικουρικών γιατρών -παιδιάτρου και γυναικολόγου- θέλω να σας ενημερώσω ότι αυτήν τη στιγμή, μέχρι σήμερα, δεν έχει ολοκληρωθεί αυτό.

Το κέντρο υγείας έχει πάρα πολύ κόσμο, όπως είπα, που το επισκέπτεται και είναι άρτιο. Μάλιστα, είχαμε και συνάδελφο από την κυβερνώσα πλειοψηφία, συνάδελφός σας γιατρός από τη δική σας παράταξη, που επισκέφτηκε το κέντρο υγείας και είδε με τα μάτια του ακριβώς πόσο άρτιο είναι αυτό το κέντρο υγείας. Είναι κρίμα να μην αξιοποιηθεί μια περιουσία του δημοσίου με τον καλύτερο δυνατό τρόπο.

Αν θέλετε, στη δευτερολογία σας να μου απαντήσετε και για τα δύο.

Παρακαλώ θερμά να ξαναδείτε το θέμα. Δεν είναι απλώς το φαίνεσθαι. Δεν θα ερχόμουν στη Βουλή να σας ζητήσω κάτι για το φαίνεσθαι. Αν κάτι με έφερε στη Βουλή γι’ αυτό, είναι ακριβώς αυτό το περιστατικό που σας είπα και το γεγονός ότι φοβούνται οι κάτοικοι με τον προσφυγικό καταυλισμό, που θα πάει εκεί μέσω του Δήμου Ζωγράφου, ότι θα έχουμε προβλήματα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Πολάκη, έχετε και πάλι τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για το τελευταίο που είπατε, όσον αφορά το κέντρο υγείας και το προσωπικό, θα το δω. Αυτό που ξέρω, είναι ότι ό,τι αιτήματα μας έχουν ζητήσει, τα έχουμε καλύψει είτε σε επίπεδο των ΠΕΔΥ είτε με διορισμούς επικουρικών γιατρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν έχουν πάει ακόμη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μπορεί να διορίστηκε και να μη δέχτηκε και να προχωράμε στον επόμενο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Γι’ αυτό λέω να το δείτε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό μπορεί να συμβαίνει.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Να το δείτε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τώρα, για το άλλο ζήτημα, κυρία Χριστοφιλοπούλου, τι να σας πω; Έτσι όπως τα λέει το ΕΚΑΒ, θεωρεί ότι καλύπτει πλήρως την περιοχή. Θα το ξαναδούμε το θέμα. Θα μιλήσω και με τον Πρόεδρο του ΕΚΑΒ, αλλά νομίζω ότι πρέπει η υπηρεσία η ίδια, που κάνει τη δουλειά, να έχει και την ευθύνη να καλύπτει με τον τρόπο που αυτή διαλέγει την περιοχή, στην οποία απευθύνεται. Δηλαδή, ποιος είναι καλύτερος από την υπηρεσία του ΕΚΑΒ, που ξέρει από πού έχει περιστατικά, άρα πού πρέπει να τάξει τα ασθενοφόρα, που πρέπει να τα βάλει;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Άρα δεν χρειάζεται η εποπτεία σας; Δεν χρειάζεται η παρέμβασή σας;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, εντάξει. Τους ρώτησα και μου είπαν: «Καλύπτεται».

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Γιατί εποπτεύετε τότε; Είστε εποπτεύων Υπουργός.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ξέρω τι είμαι. Τους ρώτησα και μου είπαν: «Καλύπτεται, δεν υπάρχει θέμα. Είναι ζήτημα αντιπαράθεσης πού θα στέκεται το ασθενοφόρο». Αυτή είναι η απάντηση που έχω.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ψάξτε το λίγο πιο πολύ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δηλαδή αν είναι το ασθενοφόρο τέσσερα χιλιόμετρα πιο πέρα ή πέντε, δεν προλαβαίνει να πάει να τον πάρει από το λιμάνι;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Μα σας είπα και ένα περιστατικό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό θα μπορούσε να γίνει, αν ήταν χαλασμένο εκείνη τη μέρα το ασθενοφόρο, κυρία Χριστοφιλοπούλου. Μην παίρνουμε την εξαίρεση για να ορίσουμε τον κανόνα. Αυτή είναι η απάντηση.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε στην τέταρτη με αριθμό 769/11-4-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Πολιτισμού και Αθλητισμού, σχετικά με την αύξηση των εισιτηρίων στους αρχαιολογικούς χώρους και τα μουσεία της χώρας.

Θα απαντήσει ο Υπουργός κ. Μπαλτάς.

Παρακαλώ, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, από την 1η Απριλίου οι επισκέπτες αρχαιολογικών χώρων και μουσείων σε όλη τη χώρα πληρώνουν πανάκριβα εισιτήρια για μία επίσκεψη. Από την Ακρόπολη και όλους τους όμορους αρχαιολογικούς χώρους μέχρι την Ολυμπία, την Κνωσσό και τη Σπιναλόγκα οι αυξήσεις είναι έως και 300%. Αντίστοιχες είναι και οι αυξήσεις για τους επισκέπτες άνω των 65 ετών, που θα πληρώνουν 8 ευρώ αντί για 3 ευρώ.

Θεαματικές αυξήσεις υπάρχουν και στο ενιαίο εισιτήριο. Για παράδειγμα, το ενιαίο στην Ακρόπολη κόστιζε 12 ευρώ και έδινε τη δυνατότητα επίσκεψης στους όμορους αρχαιολογικούς χώρους.

Σημειωτέων, σε όλους αυτούς τους αρχαιολογικούς χώρους πέριξ της Ακρόπολης, μαζί με την Ακρόπολη, καταγράφεται το 25% του συνόλου των επισκεπτών σε όλη τη χώρα.

Με τις καινούργιες τιμές το κόστος για όλα τα μνημεία θα ανέρχεται στα 52 ευρώ. Οπότε το ενιαίο, από 25 ευρώ πάει στα 30. Επίσης, η συνδυαστική επίσκεψη, δηλαδή το ενιαίο εισιτήριο, στα μουσεία του Ηρακλείου και της Κνωσσού θα κοστίζει 16 ευρώ από 10 ευρώ.

Οι αντιδράσεις είναι και πολλές και δικαιολογημένες. Θα αναγκαστούν οι επισκέπτες να βάλουν βαθιά το χέρι στην τσέπη. Θα επιβαρύνει και τον εισαγόμενο και τον εσωτερικό τουρισμό –όσοι βέβαια μπορούν να κάνουν σήμερα εσωτερικό τουρισμό, γιατί είναι και απλησίαστο όνειρο.

Θα πλήξει εργαζόμενα στρώματα που εμπλέκονται στον τουρισμό, μικροκαταλυματίες, ταξιτζήδες, ξεναγούς, ανθρώπους στον κλάδο του επισιτισμού και πάρα πολλούς άλλους.

Είναι γελοίο το επιχείρημα που ακούγεται ότι οι ίδιοι οι τουρίστες μάς παροτρύνουν να αυξήσουμε το εισιτήριο, μιας και στην υπόλοιπη Ευρώπη είναι υπερδιπλάσιο, όπως γελοίο και εκ του πονηρού είναι το επιχείρημα ότι η αύξηση αυτή θα έχει άμεση ανταποδοτικότητα στην εύρυθμη λειτουργία των μουσείων και των αρχαιολογικών χώρων.

Όχι, κύριε Υπουργέ! Αυτά τα έσοδα θα πάνε για την αποπληρωμή του χρέους. Υλοποιείτε ένα μέτρο, το οποίο έχει ενταχθεί στους μνημονιακούς στόχους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Σας θυμίζω –για να μη σας αδικώ- ότι ήταν εξαγγελία δική σας κατά την ανάγνωση των προγραμματικών δηλώσεων, ότι αυτό συμπεριλαμβάνονταν στο email Βαρουφάκη προς τους θεσμούς, όπου τα έσοδα από μουσεία και αρχαιολογικούς χώρους θα προορίζονταν για την αποπληρωμή του χρέους.

Οι ελλείψεις σε προσωπικό, καθαρίστριες, φύλακες, οι κλειστές αίθουσες, τα πωλητήρια στα μουσεία και στους αρχαιολογικούς χώρους είναι αποτέλεσμα της υποχρηματοδότησης και των περικοπών στις προσλήψεις προσωπικού για να εξυπηρετηθούν ακριβώς αυτές οι μνημονιακές και αντιλαϊκές πολιτικές. Δεν νομίζουμε τώρα να σας έπιασε ο πόνος για αυτό το πράγμα. Άλλωστε, ποτέ δεν δέχθηκε ούτε ένα ευρώ για τις υποδομές που είναι απαραίτητες για τους επισκέπτες.

Το απαράδεκτο, λοιπόν, αυτό μέτρο δεν είναι απλά μία τυχαία κίνηση της Κυβέρνησης στην προσπάθεια να βρει κάποια ισοδύναμα μέτρα για την αύξηση των εσόδων, όπως για παράδειγμα η αύξηση του ΦΠΑ στην εκπαίδευση ή το εισιτήριο για τα νοσοκομεία. Η κίνηση αυτή είναι ενταγμένη σε ένα γενικότερο σχεδιασμό της Κυβέρνησης και της Ευρωπαϊκής Ένωσης, ώστε ο πολιτισμός να αποτελέσει πεδίο κερδοφορίας για το μεγάλο κεφάλαιο. Στόχος δηλαδή είναι η επιχειρηματική λειτουργία των αρχαιολογικών χώρων και μουσείων με τη λεγόμενη «αυτοχρηματοδότησή» τους από τη μία και το χαράτσωμα των επισκεπτών από την άλλη, για να διεισδύσουν με αυτόν τον τρόπο οι επιχειρηματικοί όμιλοι.

Σας ρωτάμε λοιπόν, κύριε Υπουργέ: Τι μέτρα και τι αποφάσεις θα πάρετε, ώστε να αποσυρθεί, μετά από τη συνολική κατακραυγή που υπάρχει, άμεσα το μέτρο της αύξησης των εισιτηρίων στους αρχαιολογικούς χώρους και στα μουσεία της χώρας; Δεύτερον, τι μέτρα θα πάρετε για να καθιερωθεί ελεύθερη και δωρεάν πρόσβαση στους αρχαιολογικούς χώρους και στα μουσεία σε όλη τη διάρκεια του έτους και να σταματήσει κάθε επιχειρηματική δραστηριότητα στον πολιτισμό με την αναβάθμιση, επαρκή στελέχωση με μόνιμο προσωπικό των εφορειών αρχαιοτήτων και μουσείων και αποκλειστικά κρατική χρηματοδότηση;

Ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, πενήντα ένας μαθητές και μαθήτριες και τρεις συνοδοί εκπαιδευτικοί από το Γυμνάσιο Προσοτσάνης Δράμας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Πρέπει να γνωρίζετε, παιδιά, ότι παρακολουθείτε τον κοινοβουλευτικό έλεγχο, όπου οι Βουλευτές προσέρχονται και ερωτούν τους Υπουργούς για διάφορα θέματα, οι οποίοι απαντούν επί των θεμάτων αυτό. Για τον λόγο αυτό, η Βουλή σήμερα δεν είναι σε Ολομέλεια και σε απαρτία. Είναι ειδική συνεδρίαση.

Κύριε Μπαλτά, έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Συντυχάκη, σας ευχαριστώ για την ερώτησή σας. Εδώ εμφανίζονται κάποια προβλήματα που είναι γενικότερης πολιτικής –ας το πούμε έτσι- και γενικότερης φιλοσοφίας και αντίληψης. Θα αναφερθώ εν τάχει, γιατί δεν είναι ο χώρος της Βουλής για να συζητήσουμε αυτά τα θέματα.

Προφανώς, συμφωνείτε μαζί μου φαντάζομαι, ότι η Ελλάδα είναι προικισμένη από άποψη αγαθών ιστορικής κληρονομιάς, περισσότερο ίσως από κάθε άλλη χώρα στον πλανήτη. Αυτά τα προϊόντα της κληρονομιάς μας, τα αγαθά που νεμόμαστε όλοι και είμαστε υπερήφανοι γι’ αυτά, βλέπουμε ότι συγκεντρώνουν τουρίστες απ’ όλες τις χώρες του κόσμου, όχι μόνο για να τα θαυμάσουν στιγμιαία αλλά και για να ενταχθούν σε μία ολόκληρη ιστορία, που έχει σχέση με τη δική μας ιστορία, την ιστορία αυτού το τόπου.

Είναι προφανές ότι ζούμε σε καθεστώς καπιταλισμού. Με αυτήν την έννοια, όπως λέτε –και δεν έχω καμμία διαφωνία- στο καθεστώς αυτό, όλα γίνονται εμπόρευμα. Υπό αυτήν τη συνθήκη λοιπόν, μία κυβέρνηση επειδή βρίσκεται και δρα σε συγκεκριμένες συνθήκες δεν είναι σε κατάσταση που θα της επέτρεπε να καταργήσει τις αντίστοιχες σχέσεις με διάταγμα. Αλλά είναι υποχρεωμένη να υποταγεί –το λέμε- στην κατάσταση αυτή, δηλαδή στο ότι τα πράγματα έχουν αντίτιμο και με αυτό το αντίτιμο πρέπει να διακινηθούν.

Τι γίνεται με τις τιμές στους αρχαιολογικούς χώρους; Οι τιμές ήταν απαράδεκτα χαμηλές, με την έννοια ότι δεν αντιστοιχούσαν σε τιμές καμιάς άλλης χώρας της Ευρώπης ή του κόσμου. Ήταν τιμές που είχαν μείνει υπό αυτή την κατάσταση για πολλά χρόνια. Ήταν τιμές που πλέον δεν μπορούσαν να σταθούν.

Το Υπουργείο έφτιαξε μία Επιτροπή Τιμολογιακής Πολιτικής, για να μελετήσει στο μέτρο του δυνατού τι εύλογες αυξήσεις θα μπορούσαν να υπάρξουν στα εισιτήρια, ώστε και να μην επιβαρύνεται υπερβολικά ο επισκέπτης και να μην πληρώνουν οι Έλληνες τα ίδια λεφτά σε όλη τη διάρκεια του χρόνου –γιατί πρέπει να διακρίνουμε την τουριστική από τη μη τουριστική περίοδο- και πώς θα διευρυνθούν κατηγορίες συμπολιτών μας που έχουν δωρεάν πρόσβαση στους αρχαιολογικούς χώρους.

Τα αποτελέσματα αυτής της μελέτης είναι τα εισιτήρια που έχουμε αυτή τη στιγμή. Είναι εισιτήρια που δεν είναι καθόλου ακριβά, με όποια έννοια, με όποιο μέτρο και με όποια σύγκριση. Είναι εισιτήρια που δεν βαρύνουν ιδιαίτερα όποιον θέλει να επισκεφθεί τους αρχαιολογικούς χώρους. Υπάρχουν μονίμως πλατιές κατηγορίες συμπολιτών μας, οι οποίες μπορούν να προβούν σε επισκέψεις στους αρχαιολογικούς χώρους χωρίς να πληρώνουν.

Αυτή περίπου είναι η πολιτική. Αν θέλετε να μπούμε σε λεπτομέρειες, θα πω δυο λόγια ακόμα στη δευτερολογία μου.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, ναι, είναι έτσι όπως το λέτε, η πολιτιστική κληρονομιά μέσα στους αιώνες είναι ένα επίτευγμα που ανήκει στον λαό μας και εκείνος πρέπει ανεμπόδιστα να έχει πρόσβαση σε αυτά τα δημιουργήματα.

Έχετε μία ειλικρίνεια στον λόγο σας. Η αλήθεια είναι αυτή, αφού ομολογήσατε ότι υποτάσσεται η Κυβέρνησή σας στους κανόνες της αγοράς, στον καπιταλισμό, ο οποίος θεωρεί τον πολιτισμό εμπόρευμα. Έτσι δεν είπατε; Μάλιστα, κλείνοντας την τοποθέτησή σας είπατε ότι τα εισιτήρια δεν είναι καθόλου ακριβά, είναι προσιτά σε πλατιές κατηγορίες του πληθυσμού. Και σας ρωτάω: Ο άνεργος, ο εργάτης, ο φτωχός αγρότης, αυτός που υποφέρει σήμερα με αυτές τις τιμές -εδώ με τις προηγούμενες δεν είχε τη δυνατότητα- πώς θα έχει τη δυνατότητα πρόσβασης σε αρχαιολογικούς χώρους;

Άρα είναι πολύ συγκεκριμένη η ταξική επιλογή που κάνει αυτή η Κυβέρνηση. Και εδώ μιλάμε για μία πολιτική συνολικής υποβάθμισης και υποχρηματοδότησης και στις Εφορείες Αρχαιοτήτων και με την εισχώρηση επιχειρηματικών ομίλων και μη κυβερνητικών οργανώσεων στη διαχείριση της πολιτιστικής κληρονομιάς. Εφαρμόστηκε, βέβαια, από τις προηγούμενες κυβερνήσεις και συνεχίζεται και από τη σημερινή. Έχει σημαντικές επιπτώσεις στους εργαζόμενους στον Πολιτισμό, στην ανάδειξη του πολιτιστικού πλούτου της χώρας μας.

Άρα μία τέτοια επιλογή, μία τέτοια πολιτική, τέτοια μέτρα οδηγούν de facto στην εμπορευματοποίηση κοινωνικών αγαθών, όπως είναι ο Πολιτισμός και θα οδηγήσουν και σε ανατροπή των εργασιακών σχέσεων των εργαζομένων στο Υπουργείο Πολιτισμού. Οι εργαζόμενοι στο Υπουργείο Πολιτισμού γνωρίζουν πάρα πολύ καλά ότι και με τα Κοινοτικά Πλαίσια Στήριξης και με το παλιό ΕΣΠΑ, αλλά και με το καινούργιο ΕΣΠΑ ενισχύεται η εμπλοκή ιδιωτών στην προστασία, ανάδειξη και διαχείριση των αρχαιοτήτων με τις εργολαβίες, τις φιλανθρωπίες, τις ΜΚΟ και τα λοιπά. Είναι ορατά τα αποτελέσματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θέλω να σπαταλήσω τον χρόνο.

Κύριε Υπουργέ, σας είπα στην πρωτολογία μου –και συμφωνήσατε βέβαια- ότι όλο αυτό αποτελεί ένα πεδίο κερδοφορίας για το μεγάλο κεφάλαιο. Πώς; Υπάρχουν πάρα πολλοί τρόποι. Θα πει κάποιος ότι υπερβάλλει το ΚΚΕ, «όλο εκεί το πάει». Όχι, υπάρχουν πολύ συγκεκριμένα παραδείγματα.

Σας αναφέρω ένα παράδειγμα, για να δείτε πώς θα διεισδύσει το μεγάλο κεφάλαιο στον τομέα του Πολιτισμού. Έχει κατατεθεί στο Πανεπιστήμιο Κρήτης από την οικογένεια Αγγελοπούλου πρόταση -με τη συγκατάθεση μάλιστα των πρυτανικών Αρχών- για παραχώρηση των παλιών κτηριακών εγκαταστάσεων του Πανεπιστημίου Κρήτης που συνορεύουν με την Κνωσσό -Α΄ και Β΄ Αρχαιολογική Ζώνη, προσέξτε!- ώστε να πραγματοποιηθεί επένδυση-μαμούθ της τάξης των 25 έως 30 εκατομμυρίων ευρώ με ετήσιο ενοίκιο 500.000 ευρώ. Το λέω για να δείτε πώς τελικά η υποχρηματοδότηση των πανεπιστημίων τούς οδηγεί να δουλεύουν, να σκέφτονται, να λειτουργούν με κανόνες αγοράς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με αυτήν την επένδυση -ολοκληρώνω, κύριε Πρόεδρε- αλλάζουν οι χρήσεις γης. Θα κατασκευαστούν εμπορικά κέντρα δίπλα στην Κνωσσό –προσέξτε!- και κέντρα διασκέδασης, με τι στόχο; Την ανάδειξη του Πολιτισμού ή την κερδοφορία; Για να μην ξεγελιόμαστε τώρα, προφανώς γίνονται για το κέρδος. Η επένδυση, λοιπόν, αυτή δείχνει την κατεύθυνση στην οποία κινείται και η σημερινή Κυβέρνηση και αυτό βέβαια θα γενικευτεί.

Βέβαια, πριν από δύο χρόνια θυμάμαι, επειδή είμαι από το Ηράκλειο, ο ΣΥΡΙΖΑ και η νεολαία του στα πανεπιστήμια καταδίκαζαν με τον πιο έντονο τρόπο αυτού του είδους την ανάπτυξη και την εμπλοκή των πανεπιστημίων σε τέτοιου είδους επιχειρηματικές δραστηριότητες. Με αυτή, λοιπόν, την πολιτική ο ΣΥΡΙΖΑ υπηρετεί σήμερα την επιστήμη, τις τέχνες, τον Πολιτισμό, τον άνθρωπο, υποτάσσοντας τις λαϊκές ανάγκες στο κέρδος;

Υπάρχει η περίπτωση των δήμων. Έτρεξαν όλοι οι δήμοι τώρα να πουν: «Ναι, να πάρουμε κι εμείς μέρος από τα έσοδα». Το ίδιο και η ΚΕΔΕ. Αφού προηγήθηκε το αίτημα της ΚΕΔΕ για να πάρει μέρος από τα «χαράτσια» του ΕΝΦΙΑ και αφού σήκωσε το μπαϊράκι για το αντίτιμο σε ιδιώτες για την εκμετάλλευση παραλιών και αιγιαλών, τώρα έρχονται και ζητούν από τα έσοδα από τους αρχαιολογικούς χώρους και τα μουσεία.

Και επιτρέψτε μου να ολοκληρώσω με το εξής: Υπάρχει έγγραφο της Περιφερειακής Ένωσης Δήμων –όπου το ΚΚΕ βέβαια δεν συμμετέχει, αλλά είναι από το δικό σας κόμμα, από τον ΣΥΡΙΖΑ, μέχρι και τη Λαϊκή Ενότητα- με το οποίο το ΚΚΕ διαφωνεί ριζικά, όπου ενώ στην αρχή λένε ότι εκφράζουν τον προβληματισμό τους για τις υπερβολικές τιμές, ομόφωνα καταλήγουν ότι θα μπορούσε να γίνει αποδεκτή αυτή η τιμολογιακή πολιτική από τους επισκέπτες, αρκεί να μην υπάρξουν εκπλήξεις και αιφνιδιασμοί.

Να, λοιπόν, πώς όλοι μαζί τελικά συμφωνείτε με αυτή την αύξηση που οδηγεί στην εμπορευματοποίηση του πολιτισμού και στον αποκλεισμό του κόσμου από το δικαίωμα στον πολιτισμό.

Κατά συνέπεια, κύριε Υπουργέ -καταλήγοντας με αυτό- ζητάμε να αποσυρθεί άμεσα αυτό το μέτρο και να καθιερώσετε την ελεύθερη πρόσβαση στους δημόσιους αρχαιολογικούς χώρους, να καλύψετε πλήρως τις ανάγκες των εργαζομένων, να προσλάβετε προσωπικό με κρατική χρηματοδότηση. Αυτό, όμως, απαιτεί σύγκρουση.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Εσείς, όμως, δεν κάνετε σύγκρουση. Το επαναστατικό υποκείμενο το έχετε παραπέμψει στη Δευτέρα Παρουσία, δυστυχώς!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε και πάλι τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Κύριε Συντυχάκη, πράγματι η ευρύτερη πολιτική, φιλοσοφική στρατηγική συζήτηση μεταξύ του κόμματός σας και του δικού μας δεν είναι γι’ αυτά τα έδρανα, δεν είναι γι’ αυτή τη στιγμή.

Μια φράση μόνο, η οποία νομίζω ότι απαντά και συνοψίζει τις διαχρονικές διαφορές μεταξύ υμών και ημών. Η φράση είναι η εξής: Συγκεκριμένη ανάλυση της συγκεκριμένης κατάστασης. Συγκεκριμένες συνθήκες σε συγκεκριμένο χώρο και χρόνο. Συγκεκριμένα μέτρα, για να βελτιωθούν οι καταστάσεις, ενώ συναντάμε δυσμενείς συσχετισμούς παντού εντός και εκτός Ελλάδας. Και είναι κρίμα κι εσείς να εντάσσεστε στην αντίπαλη μεριά αυτού του συσχετισμού.

Και από εκεί και πέρα, συγκεκριμένα τι θέλετε για τις συγκεκριμένες τιμές; Το αν είναι ακριβά τα 20 ευρώ στην Ακρόπολη, που με ένα εισιτήριο για τρεις ημέρες μπορεί ο τουρίστας να δει όχι μόνο τον βράχο, αλλά και τους γύρω χώρους, και το αν είναι κακή πολιτική να υπάρχουν δωρεάν εισιτήρια σε πολύ πλατιές κατηγορίες συμπολιτών μας και όχι δωρεάν είσοδος σε όλους, γιατί δεν έχουμε τα μέσα, δυστυχώς, επί καπιταλισμού όπως κυριαρχεί σήμερα στην Ελλάδα; Θέλετε να συζητήσουμε συγκεκριμένα τις τιμές;

Τα γενικότερα που θέσατε είναι θέματα πολιτικής στρατηγικής και φιλοσοφίας. Δεν είναι η Αίθουσα αυτή γι’ αυτά τα θέματα.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Συνεχίζουμε με την έκτη με αριθμό 723/29-3-2016 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας, Ανάπτυξης και Τουρισμού,σχετικά με τις ενέργειες για την τόνωση του τουρισμού στα νησιά του Ανατολικού Αιγαίου.

Στην επίκαιρη αυτή ερώτηση θα απαντήσει η Αναπληρώτρια Υπουργός κ. Κουντουρά.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρία Υπουργέ, είναι γνωστή σε εσάς και στην Κυβέρνηση και σε όλους μας η έκρηξη της προσφυγικής-μεταναστευτικής κρίσης τον τελευταίο χρόνο. Σε συνδυασμό με τις κυβερνητικές αδυναμίες, που και οι ίδιοι παραδέχεστε, έχουμε να αντιμετωπίσουμε το πρόβλημα που έχει δημιουργηθεί στα νησιά του Ανατολικού Αιγαίου.

Σε αυτά τα νησιά θέλω να πιστεύω -και θα μας το πείτε σήμερα- ότι η Κυβέρνηση έχει προγραμματίσει ένα ειδικό πρόγραμμα στήριξής τους, γιατί ξέρω ότι σας έχουν στείλει αιτήματα οι φορείς της περιοχής με τις προτάσεις τους. Είναι γνωστό ότι ήδη λένε ότι έχουν μια μείωση στον τουρισμό, που σε μερικές περιπτώσεις αγγίζει, όπως λένε οι ίδιοι, το 90% και λόγω του ότι έχουμε μπει ήδη στην τουριστική περίοδο, θέλω να πιστεύω ότι η Κυβέρνηση έχει φτιάξει ένα σχέδιο το οποίο θα στηρίξει αυτά τα νησιά και τις συγκεκριμένες περιοχές.

Γι’ αυτό, κυρία Υπουργέ, θα σας παρακαλούσα να μας ενημερώσετε για το σχέδιο που έχει η Κυβέρνηση για αυτές τις περιοχές.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρία Κουντουρά, έχετε τον λόγο.

**ΕΛΕΝΑ ΚΟΥΝΤΟΥΡΑ (Αναπληρώτρια Υπουργός Οικονομίας, Ανάπτυξης και Τουρισμού):** Ευχαριστώ πολύ, κύριε συνάδελφε, για την ερώτηση.

Το 2015, όπως ξέρετε, ήταν μια πολύ δύσκολη χρονιά, η έκτη συνεχόμενη χρονιά της οικονομικής κρίσης, με πολιτικές διαπραγματεύσεις, δύο εκλογικές αναμετρήσεις, δημοψήφισμα, κεφαλαιακούς ελέγχους, οικονομική ασφυξία και μια ανεξέλεγκτη προσφυγική κρίση που ξάφνιασε όλη την Ευρώπη. Δυστυχώς, δεχθήκαμε και μια επίθεση, αν θέλετε, και για την εικόνα της Ελλάδας από εσωτερικά αλλά και από εξωτερικά -θα το πω- αλλοδαπά μίντια, που παραλίγο να κάνει πολύ μεγάλο κακό στην εικόνα της Ελλάδας. Καταφέραμε, όμως, να το αποτρέψουμε με πολύ στοχευμένες προσπάθειες και χάρη στη νέα μας τουριστική πολιτική, που σχεδιάσαμε και υλοποιούμε, πετύχαμε το 2015 να έχουμε ρεκόρ αφίξεων και εσόδων. Είναι μία αύξηση περίπου 6%-7%, σχεδόν διπλάσια του αντίστοιχου ρυθμού ανάπτυξης του παγκόσμιου τουρισμού.

Σήμερα, λοιπόν, που αντιμετωπίζουμε πολύ μεγαλύτερες προκλήσεις και ταραχές στην Ευρώπη -δεν είναι μόνο το προσφυγικό, αλλά είναι και η τρομοκρατία- αποτελεί κυβερνητική προτεραιότητα η στήριξη των νησιών μας που δέχθηκαν τις μεγαλύτερες πιέσεις. Ήδη το πρόγραμμα το έχουμε ανακοινώσει, έχει βγει δελτίο Τύπου, γιατί αυτό που μας ενδιαφέρει είναι η Ελλάδα, που αυτή τη στιγμή είναι ένας πάρα πολύ δημοφιλής, ελκυστικός, φιλικός, παγκόσμιος προορισμός, όχι μόνο να παραμείνει, αλλά και να μπει μέσα στους πέντε πρώτους.

Έχουμε κάνει σειρά διαδοχικών συναντήσεων και συσκέψεων τους τελευταίους μήνες με τις περιφέρειες, τους φορείς του τουρισμού, αλλά και τους εκπροσώπους του ιδιωτικού τομέα. Είμαστε σε άμεση συνεργασία με την Περιφέρεια του Βορείου και Νοτίου Αιγαίου και έχουμε συντονιστεί για τις δράσεις τις οποίες θα σας πω, οι οποίες έχουν ήδη ξεκινήσει στο πλαίσιο του επιχειρησιακού και επικοινωνιακού σχεδίου μας για την προώθηση, την προβολή όχι μόνο του ελληνικού τουρισμού στο εξωτερικό, αλλά και για τη γενική εικόνα της Ελλάδας και φυσικά, για τη στήριξη των νησιών που δέχθηκαν τις μεγαλύτερες πιέσεις.

Σχεδιάσαμε, λοιπόν, τη διοργάνωση ταξιδίων εξοικείωσης, τα λεγόμενα fun trips για δημοσιογράφους, bloggers, travel bloggers μεγάλης εμβέλειας, των μέσων μαζικής ενημέρωσης του εξωτερικού, καθώς και μεγάλων tour operators. Τους προσκαλέσαμε, έχουν ήδη έρθει και συνεχίζουν να έρχονται για να δουν από κοντά τις συνθήκες ομαλότητας που παρουσιάζουν τα νησιά μας, τις ομορφιές τους, τους προορισμούς μας, ότι είναι έτοιμοι να υποδεχθούν φυσικά όλους τους ταξιδιώτες.

Κάνουμε προγράμματα συνδιαφήμισης με μεγάλους tour operators για την προβολή και την προώθηση της Ελλάδας συγκεκριμένα και στοχευμένα, για να αυξήσουμε και το μερίδιο της αγοράς. Στηρίζουμε τα νησιά ειδικότερα με κονδύλια τα οποία έχουν βγει ειδικά για αυτή τη δράση μέσα από τον ΕΟΤ και μαζί με τις Περιφέρειες, όπως είπα, Βορείου και Νοτίου Αιγαίου και σε συνεργασία με τους tour operators συμμετέχουν στις εκθέσεις του ΕΟΤ στο εξωτερικό, χωρίς επιβάρυνση, και έχουμε εξασφαλίσει και μια ιδιαίτερη υποστήριξη και προβολή. Ενισχύσαμε το πρόγραμμα του εσωτερικού και κοινωνικού τουρισμού για τη στήριξη των νησιών αυτών.

Θέλω να ευχαριστήσω μέσα από την καρδιά μου για την άμεση και αποτελεσματική ανταπόκριση την Αναπληρώτρια Υπουργό Εργασίας, κ. Ράνια Αντωνοπούλου, που μετά από συνεργασία που είχαμε μαζί με τη Διοικήτρια του ΟΑΕΔ, την κ. Μαρία Καραμεσίνη, αυξήθηκε η επιδότηση των τουριστικών μονάδων των νησιών του Ανατολικού Αιγαίου για το πρόγραμμα του κοινωνικού τουρισμού 2015-2016, έτσι ώστε οι δικαιούχοι του προγράμματος και οι οικογένειές τους που θα προτιμήσουν, που θα επιλέξουν τις διακοπές τους στα τουριστικά νησιά Λέσβο, Χίο, Σάμο, Λέρο, Κω, να δικαιούνται χωρίς καμμία επιβάρυνση διακοπές έως δέκα ημέρες.

Προωθούμε μια διαφημιστική εκστρατεία -η οποία είχε πολύ μεγάλη επιτυχία πέρυσι- κοινωνικής δικτύωσης, σε συνεργασία πάλι με τους ιδιωτικούς φορείς, –ΣΕΤΕ, ΗΑΤΤΑ, το Ξενοδοχειακό Επιμελητήριο, τον ΕΟΤ, τις Περιφέρειες, τον ιδιωτικό γενικότερα φορέα, τα Εμπορικά και Νησιωτικά Επιμελητήρια- για τη στήριξη των κρατήσεων της τελευταίας στιγμής.

Υλοποιούμε μέσα από τα γραφεία του ΕΟΤ του εξωτερικού και φυσικά μαζί και με τη Γενική Γραμματεία Ενημέρωσης πρόγραμμα παρακολούθησης διοχέτευσης θετικής δημοσιότητας για τα νησιά αυτά στις παραδοσιακές μας αγορές, όπως είναι η Γερμανία, η Αγγλία, η Γαλλία, η Σκανδιναβία, η Ολλανδία και η Αμερική.

Ο πολιτικός και επιχειρησιακός σχεδιασμός της Κυβέρνησης έχει ήδη αποδώσει με ύψιστη προτεραιότητα, όπως γνωρίζετε, στη διασφάλιση των ανθρωπίνων δικαιωμάτων. Οι δομές προσωρινής φιλοξενίας προσφέρουν οργανωμένα τις πρώτες βασικές ανάγκες σε τροφή, στέγη, φροντίδα για όλους αυτούς τους ταλαιπωρημένους ανθρώπους, οι οποίοι παίρνουν τα απαραίτητα έγγραφα, προκειμένου να αναχωρήσουν άμεσα για τους προορισμούς που θέλουν.

Αυτά τα κέντρα φροντίσαμε να είναι έτσι όπως μας ζήτησαν, αν θέλετε και σαν εγγύηση, οι συνεργάτες μας και οι tour operators του εξωτερικού, πλήρως ελεγχόμενα, αθέατα και μακριά από την τουριστική κίνηση.

Στηρίζουμε τα νησιά μας τα οποία στάθηκαν στο ύψος, αν θέλετε, των περιστάσεων. Τα νησιά μας έδωσαν, όπως και ολόκληρη η Ελλάδα, και δίνουν παγκόσμιο μήνυμα ανθρωπιάς, πολιτισμού και αλληλεγγύης και σήμερα είναι έτοιμα να υποδεχθούν τους επισκέπτες μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Θα κλείσω λέγοντας, κύριε συνάδελφε, ότι αντιλαμβάνομαι πραγματικά το ενδιαφέρον σας. Όμως, η ερώτησή σας περιέχει υπερβολές οι οποίες δεν στοιχειοθετούνται και η δραματική εικόνα που έχει καλλιεργηθεί δεν είναι η πραγματικότητα.

Φέτος έχουμε ένα πολύ στοχευμένο πρόγραμμα διαφήμισης. Έχουμε κλείσει νέες, περισσότερες και καλύτερες συμφωνίες με τους μεγάλους tour operators του εξωτερικού και αυτές είναι που υλοποιούνται. Έχουμε ανοίξει νέες αγορές. Καθιερώσαμε πολύ μεγάλο αριθμό νέων απευθείας πτήσεων, ενώ επιμηκύνουμε την περίοδο από την ενισχυμένη παρουσία μας στις διεθνείς εκθέσεις τουρισμού και τις αλλεπάλληλες επαφές μας στο εξωτερικό το τελευταίο διάστημα.

Τα μηνύματα που έχουμε είναι άκρως αισιόδοξα για το σύνολο του ελληνικού τουρισμού και εργαζόμαστε συλλογικά, συντονισμένα και όλοι μαζί. Και αυτό είναι κάτι που θέλω να τονίσω, γιατί είναι η πρώτη φορά που το Υπουργείο Τουρισμού, ο ΕΟΤ και το Ξενοδοχειακό Επιμελητήριο, που είναι οι εποπτευόμενοι φορείς, συνεργάζονται τόσο στενά με τους ιδιωτικούς φορείς, τις περιφέρειες και γενικά όλους τους εμπλεκόμενους φορείς και αυτό είναι κάτι που αποδίδει.

Όσον αφορά την κρουαζιέρα, το 2016 θα είναι αυξημένη κατά πολύ. Εκεί που έχουμε μια ανησυχία -και θα σας πω στη δευτερολογία μου- είναι για το 2017 και 2018. Και θα σας πω γιατί.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Κωνσταντινόπουλε, έχετε και πάλι τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Χαίρομαι που η φετινή χρονιά είναι μια καλή χρονιά για τον τουρισμό μας. Βεβαίως εσείς αναλάβατε τον Ιανουάριο. Θέλω να πιστεύω ότι σ’ αυτό υπάρχει μια συνέχεια. Γιατί είναι λίγο αντιφατικό να μην μπορείτε να φτιάξετε όλα τα υπόλοιπα σε τρεις μήνες, αλλά τον τουρισμό να τον απογειώσετε. Εν πάση περιπτώσει, ο τουρισμός δεν είναι κάτι για το οποίο θα διαφωνήσουμε, σχετικά με το μερίδιο με το οποίο είχε συμβάλει ο καθένας από εμάς. Το θέμα είναι να μπορέσουν να προστεθούν στη χώρα -γιατί στηρίζεται σε έναν μεγάλο βαθμό στον τουρισμό- νέοι τουρίστες και νέοι προορισμοί.

Όμως για να είμαστε ειλικρινείς, ελπίζω φέτος να είναι πολύ καλύτερα γιατί, όπως ξέρετε πάρα πολύ καλά, η αγορά της Τουρκίας έχει καταρρεύσει και υπάρχουν όλες οι προϋποθέσεις ώστε ο τουρισμός μας να πάει πάρα πολύ καλά.

Εγώ, όμως, θέλω να σας πω για τα συγκεκριμένα νησιά, γιατί γι’ αυτά σας μίλησα. Εγώ δεν μένω εκεί και δεν μπορώ να υιοθετήσω αυτά που λένε οι φορείς. Όμως, οι φορείς λένε άλλα. Εγώ σέβομαι ότι έχετε κάνει όλες αυτές τις διαδικασίες. Μέχρι στιγμής όμως, οι φορείς λένε -τα λένε στις τοπικές τους και έχουν ενημερώσει και εσάς με έγγραφα- ότι η μείωση είναι συγκεκριμένη. Αν δεν είναι στο 90%, θα θέλαμε να μας δώσετε τα δικά σας στοιχεία, γιατί με αυτά τα στοιχεία μπορείτε να έχετε αποδείξεις.

Χαίρομαι πάρα πολύ για το πρόγραμμα για τον εσωτερικό τουρισμό το οποίο υπάρχει.

Εγώ σας μιλάω για συγκεκριμένα νησιά και, όπως ξέρετε, τον μεγαλύτερο φόρτο σε αυτό τον έχει η Χίος και η Μυτιλήνη. Άρα, θέλω να μου πείτε συγκεκριμένα τι απέδωσε όλος αυτός ο προγραμματισμός που εσείς κάνετε με τους tour operators -δεν ξέρω αν πρέπει να το κάνετε με το τοπικό επιμελητήριο και τι συμμετοχή έχουν όλοι αυτοί οι τουριστικοί παράγοντες της περιοχής τόσο της Χίου όσο και της Μυτιλήνης σε όλη αυτή την προσπάθεια- και επίσης, ακόμη κι εάν οι μειώσεις των κρατήσεων δεν είναι στο 90% -το οποίο είναι δημοσίευμα, κάτι το οποίο είπαν οι ίδιοι οι φορείς και εκπρόσωποι των φορέων των νησιών- θέλω να μας πείτε πού βρίσκονται αυτή τη στιγμή. Εγώ θέλω να μου πείτε συγκεκριμένα για αυτά τα νησιά.

Για τα υπόλοιπα, για τον υπόλοιπο τουρισμό, εάν θέλετε να κάνουμε κάποια άλλη στιγμή μια συζήτηση, ευχαρίστως να την κάνουμε. Πάντως, είναι αντιφατικό σε πέντε μήνες μέσα να απογειώσετε τον τουρισμό, αλλά σε όλα τα άλλα πέρυσι να μην μπορούσατε να τα καταφέρετε.

Όσον αφορά την κρουαζιέρα, χαίρομαι που από αυτό το Βήμα εσείς που ήσασταν το 2010 απέναντι στη ρύθμιση για τα κρουαζιερόπλοια -το κόμμα σας και το κόμμα με το οποίο συγκυβερνάτε σήμερα ήταν απέναντι, όταν η τότε Κυβέρνηση του ΠΑΣΟΚ έφερε τη ρύθμιση να ανοίξουν τα λιμάνια για να έρθουν τα κρουαζιερόπλοια- σήμερα το επικαλείστε, γιατί μας δικαιώνετε για τις προσπάθειές μας.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Κουντουρά, εάν θέλετε απαντήστε και σε μια απορία που έχουν πολλοί. Για ποιον λόγο -το λέω όχι μόνο για εσάς ως Υπουργό, αλλά και για τους προηγούμενους Υπουργούς- ενώ τα άλλα γειτονικά κράτη, όπως είναι τα Σκόπια, έχουν συνέχεια διαφημίσεις στο CNN και στο BBC, η Ελλάδα απέχει διαχρονικά; Γιατί γίνεται αυτό; Για λόγους οικονομίας;

**ΕΛΕΝΑ ΚΟΥΝΤΟΥΡΑ (Αναπληρώτρια Υπουργός Οικονομίας, Ανάπτυξης και Τουρισμού):** Για τη διαφήμιση λέτε; Δεν άκουσα τι είπατε.

**ΠΡΟΕΔΡΕΥΩΝ (Δημήτριος Κρεμαστινός):** Ρωτάω το εξής: Γιατί ενώ βλέπουμε στο CNN, στο BBC συνέχεια διαφημίσεις από τα γειτονικά μας κράτη, τα Σκόπια, κ.λπ., εμείς δεν υπάρχουμε στη διαφήμιση, δεν κάνουμε διαφήμιση;

Ορίστε, έχετε τον λόγο.

**ΕΛΕΝΑ ΚΟΥΝΤΟΥΡΑ (Αναπληρώτρια Υπουργός Οικονομίας, Ανάπτυξης και Τουρισμού):** Κύριε συνάδελφε, θα σας πω κάτι. Όταν εγώ ανέλαβα τον Ιανουάριο του 2015 υπήρχε απόλυτη κατάρρευση του τουρισμού σε σχέση με το 2014 που είχε γίνει εξαιρετική δουλειά –και το τονίζω- και είχαμε πραγματικά επίσης μια χρονιά- ρεκόρ.

Η κατάρρευση είχε προέρθει πρώτα από όλα γιατί είχε δημιουργηθεί ένα πάρα πολύ αρνητικό κλίμα για την Ελλάδα και είχαν ακυρωθεί όλες οι προκρατήσεις. Όπως επίσης και λόγω του ότι η Ρωσία είχε μια πολύ σοβαρή οικονομική κρίση και είχαμε μια μείωση της τάξης σχεδόν του 50%, που αυτό ήταν περίπου εξακόσιες χιλιάδες τουρίστες.

Άρα, όταν εγώ ανέλαβα, τα 22 εκατομμύρια, που είχε γίνει εξαιρετική δουλειά -και το τονίζω- το 2014, δεν υπήρχαν. Είχαμε πραγματικά πολύ μεγάλες μειώσεις. Εκεί λοιπόν, ενεργοποιηθήκαμε γιατί είδαμε το πρόβλημα. Προσπαθήσαμε να στηρίξουμε την εικόνα της Ελλάδας και ανοίξαμε νέες αγορές. Έτσι, όχι μόνο καλύψαμε την κατάρρευση που υπήρχε, δηλαδή τις τραγικές μειώσεις που είχαμε τους πρώτους μήνες του 2015, αλλά κατορθώσαμε με το άνοιγμα αυτών των νέων αγορών και με την προβολή της Ελλάδας και, όπως σας είπα, με μια πολύ επιτυχημένη καμπάνια που κάναμε όλοι μαζί, ο ιδιωτικός τομέας με το Υπουργείο Τουρισμού, να υπερδιπλασιάσουμε τις κρατήσεις της τελευταίας στιγμής. Έτσι, λοιπόν, καταφέραμε να φέρουμε αυτό το ιστορικό ρεκόρ. Και ναι, ήταν επιτυχία αυτής της Κυβέρνησης, γιατί πραγματικά ήταν η πρώτη φορά που ενωθήκαμε όλοι μαζί, ο δημόσιος και ο ιδιωτικός φορέας, και το πετύχαμε. Εάν αυτό δεν είχε γίνει, το 2015 θα είχε χαθεί η χρονιά.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Αυτό το τονίζω γιατί εγώ δεν θα ακυρώσω ποτέ το έργο που έχουν κάνει οι προηγούμενες κυβερνήσεις, πάντα το εξάρω και πάντα λέω τα θετικά. Και λέω ότι αυτά που πήραμε τα προχωρήσαμε, αλλά δυστυχώς βρήκαμε και προβλήματα τα οποία έπρεπε να αντιμετωπίσουμε.

Έγινε, λοιπόν, μια εξαιρετική δουλειά. Έχω ευχαριστήσει όλους τους ιδιωτικούς φορείς, τις περιφέρειες, το ΣΕΤΕ, το HATTA, όπως είπα και πριν, πάνω από όλα τους συνεργάτες μου, το Υπουργείο και τους εποπτευόμενους φορείς, γιατί εάν δεν είχαμε αντιδράσει τόσο γρήγορα, το 2015 θα ήταν πραγματικά μια άσχημη χρονιά για τον τουρισμό. Καταφέραμε, λοιπόν, να φέρουμε ρεκόρ τουρισμού και είμαστε πάρα πολύ ευχαριστημένοι για αυτό, πολύ ικανοποιημένοι.

Το δεύτερο που θέλω να πω είναι το εξής: Συμφωνώ ότι ο τουρισμός ενώνει. Θα βοηθούσε πάρα πολύ τα νησιά μας και τον τουρισμό μας και όλη αυτή την εθνική προσπάθεια, που γίνεται, να βγει η θετική εικόνα προς τα έξω και να λείψουν οι εικόνες υπερβολής, όπως και οι δηλώσεις που δημιουργούν λανθασμένες εντυπώσεις.

Δεν υπάρχει 90% μείωση ούτε οι φορείς διαμαρτύρονται. Εγώ συνεργάζομαι με τους φορείς, ως Υπουργείο και ως ΕΟΤ. Βεβαίως, έχουν τις ανησυχίες τους, τα νούμερα που αναφέρατε δεν είναι σωστά -θα σας πω ποια είναι τα πραγματικά νούμερα- αλλά η διστακτικότητα που διαφάνηκε στις κρατήσεις το προηγούμενο διάστημα για τα τέσσερα, πέντε αυτά νησιά οφείλεται σε έναν πολύ μεγάλο βαθμό στην αναπαραγωγή εικόνων υπερβολής από τα εγχώρια και τα διεθνή μέσα μαζικής ενημέρωσης και στο ότι δεν τηρήθηκε ισορροπία στην προβολή των θετικών εικόνων των προορισμών.

Έκανα, λοιπόν, μια κίνηση, η οποία ήταν πολύ σημαντική. Έκανα μια συνάντηση με την ΠΟΕΣΥ, αφού τους έδωσα όλες τις επιστολές, όπως πολύ σωστά είπατε, για τους φορείς, οι οποίοι είναι από τους εκπροσώπους της κρουαζιέρας, από τους εκπροσώπους HATTA, ΣΕΤΕ, τα εμπορικά επιμελητήρια, ακόμα και ABTA, τις ενώσεις tour operators του εξωτερικού.

Tο Διοικητικό Συμβούλιο της ΠΟΕΣΥ, το οποίο έχει ακριβώς την ίδια γνώμη μαζί μας, με τους φορείς, ότι πραγματικά η εικόνα δεν ανταποκρίνεται στην πραγματικότητα και πρέπει να υπάρξει μια ισορροπία, εξέδωσε μια σχετική ανακοίνωση τις 4 Απριλίου που λέει ότι θα πρέπει να είμαστε λίγο προσεκτικοί στο πώς κρατάμε τις ισορροπίες, προκειμένου να μην θίξουμε την εικόνα της Ελλάδας και τον τουρισμό. Γιατί, όπως ξέρετε, ο ανταγωνισμός διεκδικεί το ίδιο μερίδιο που διεκδικούμε κι εμείς. Έτσι, λοιπόν, ένας δυνητικός επισκέπτης, όταν βλέπει εικόνες μόνο από τη μια πλευρά, πιστεύει ίσως θεωρητικά ότι όλη η Ελλάδα υποφέρει και ότι έχει πολύ μεγάλο πρόβλημα, ενώ το πρόβλημα βρίσκεται μόνο σε δύο μεμονωμένα σημεία.

Αυτό, λοιπόν, η ΠΟΕΣΥ το συζήτησε. Εγώ έκανα κάποιες επαφές με τους διευθυντές σύνταξης των καναλιών και συνεχίζω τα ραντεβού μου. Θα έχω και την άλλη βδομάδα ραντεβού με τους δημοσιογράφους, προκειμένου να διατηρήσουμε κάποιες ισορροπίες και να δείξουμε και τις ομορφιές της πατρίδας μας, γιατί τον Απρίλιο - Μάιο κλείνονται όλα τα πακέτα.

Όσον αφορά τώρα αυτά τα νησιά, θα σας πω ότι με όλες αυτές τις δράσεις που κάνουμε έχουμε καταφέρει να περιορίσουμε τη μείωση περίπου στο 15% με 20%. Τα στοιχεία που αναφέρατε δεν υπάρχουν πουθενά, δηλαδή, δεν είναι στοιχεία, τα οποία είναι κάπου καταγεγραμμένα. Γι’ αυτό θα σας πω ότι 16,9% αυξήθηκαν οι επιβάτες που διακινήθηκαν το τρίμηνο του 2016 σε όλα τα αεροδρόμια της χώρας έναντι του αντίστοιχου περσινού τριμήνου. Φτάσαμε, τέλος πάντων, να έχουμε αύξηση 10,8% στις πτήσεις του εσωτερικού…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρία Υπουργέ, εγώ σας λέω για τα νησιά, όχι για όλα.

**ΕΛΕΝΑ ΚΟΥΝΤΟΥΡΑ (Αναπληρώτρια Υπουργός Οικονομίας, Ανάπτυξης και Τουρισμού):** Ακούστε με λίγο. Θα σας τα πω.

…και αύξηση 4,7% στις πτήσεις του εξωτερικού. Μόνο τον Μάρτιο η επιβατική κίνηση αυξήθηκε σχεδόν 20%. Ρεκόρ όλων των εποχών καταγράψαμε στην επιβατική κίνηση του Αεροδρομίου της Αθήνας αυτόν τον Μάρτιο. Η διεθνής κίνηση ξεπέρασε για πρώτη φορά τα δύο εκατομμύρια. Οι συγκεκριμένες αγορές, λόγω και των ΜΚΟ που βρίσκονται εκεί, βρίσκονται σε μια πολύ καλή κατάσταση οικονομικά.

Όμως, οι τουριστικές τους περιοχές είναι αυτές που προσπαθούμε να στηρίξουμε. Και βλέπουμε ότι και τα τσάρτερ τα κράτησαν και βάλαμε επιπλέον. Στη Σάμο, για παράδειγμα, κάναμε μεγάλο αγώνα για να κρατήσουμε τις απευθείας πτήσεις και το καταφέραμε. Στην Κω κάναμε μεγάλο αγώνα να μην υπάρχει τέτοια μείωση. Με τον δήμαρχο της Λέσβου είμαστε σε άμεση επικοινωνία και με τις αδελφοποιήσεις που έχει κάνει και με τη στήριξη που του δώσαμε έχει μειωθεί κατά πολύ το πρόβλημα. Επίσης, συνεργαζόμαστε με τον δήμαρχο της Χίου και κάνουμε ό,τι μπορούμε και υπάρχει και εκεί πολύ μεγάλη υποστήριξη.

Με τον κοινωνικό τουρισμό θα είναι πάνω από διακόσιες χιλιάδες οι δικαιούχοι οι οποίοι -όσοι απ’ αυτούς επιλέξουν- θα στηρίξουν. Και οι προβλέψεις όλων των φορέων είναι ότι θα ξεπεράσουμε στο σύνολο της Ελλάδας τις αφίξεις και τα έσοδα το 2016. Από εκεί και πέρα, το πόσο μειώσαμε και το πόσο καλά θα πάνε αυτοί οι προορισμοί πρέπει να ξέρετε ότι δεν είμαστε σε θέση να το πούμε τώρα.

Έκανε και μια ερώτηση ο Πρόεδρος της Βουλής για το ότι δεν υπάρχουμε πουθενά και είναι αλήθεια. Τα χρήματα και οι πόροι είναι πάρα πολύ λίγοι. Εγώ ζήτησα από το Εθνικό Συμβούλιο Εθνικής Επικοινωνιακής Πολιτικής, που είναι υπό την προεδρία του Πρωθυπουργού, για τον στρατηγικό σχεδιασμό της να υπάρξει ένα επιπλέον κονδύλι, ώστε να τονωθεί γενικά η εικόνα της Ελλάδας και να έχουμε τη δυνατότητα να βρισκόμαστε σε αυτά τα παγκόσμια μέσα, που είμαστε ανύπαρκτοι.

Με αυτόν τον τρόπο θα μπορέσουμε να στηρίξουμε και τα νησιά μας, που δέχτηκαν πιέσεις και που ο δυνητικός επισκέπτης, ιδιαίτερα μακριά από την Ευρώπη, δεν μπορεί να αντιληφθεί ότι κάποια νησιά δέχτηκαν τις πιέσεις και όχι το Αιγαίο.

Όλα αυτά, λοιπόν, είναι προβολή και προώθηση, την οποία κάνουμε στρατηγικά και μεθοδευμένα. Ελπίζουμε να πάρουμε ένα κονδύλι παραπάνω, γιατί αυτά τα χρήματα είναι πολύ λίγα και δεν μας επιτρέπουν να έχουμε διεθνή παρουσία. Όμως, όσον αφορά τα συγκεκριμένα νησιά, προς το παρόν μπορώ να σας πω ότι είμαστε σε εξαιρετική αναπτυξιακή πορεία και ζήτηση. Πιστεύω ότι στο τέλος Μαΐου θα ξέρουμε πού θα σταθεροποιηθεί το νούμερο των αφίξεων και, φυσικά, αυτό προϋποθέτει και την αύξηση των εσόδων.

Όμως, θέλω να σας καθησυχάσω και θέλω να σας πω ότι κάλεσα όλους τους τομεάρχες όλων των πολιτικών κομμάτων. Δυστυχώς, δεν μπορέσατε να έρθετε εκείνη την ημέρα. Έχω κανονίσει, επειδή ακριβώς ήμουν στις εκθέσεις και δεν μπόρεσα να κάνω ένα καινούργιο ραντεβού, την επόμενη εβδομάδα να σας ξανακαλέσω, για να σας πούμε όλες τις δράσεις.

Επίσης, θέλω τη βοήθειά σας και τη στήριξή σας, γιατί, όπως πολύ σωστά λέτε, ο τουρισμός ενώνει. Δεν είναι πεδίο πολιτικής αντιπαράθεσης. Είναι εθνική υπόθεση. Είναι το 20% του ΑΕΠ και ενάμισι εκατομμύριο άμεσες και έμμεσες θέσεις εργασίας.

Θέλω πραγματικά να σας ευχαριστήσω, γιατί η Αντιπολίτευση έχει δείξει ένα εξαιρετικό πρόσωπο και νομίζω ότι μέσα από τον διάλογο μπορούμε και να υποστηρίξουμε τον τουρισμό, αλλά και να έχουμε συνεργασία, για να πετύχουμε νέο ρεκόρ το 2016.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κυρία Υπουργέ.

Διευκρινιστικά σε όσα απαντήσατε, θέλω να πω ότι η ερώτηση από τον Πρόεδρο, που απαντήθηκε, είχε τεθεί από τον κ. Κρεμαστινό.

**ΕΛΕΝΑ ΚΟΥΝΤΟΥΡΑ (Αναπληρώτρια Υπουργός Οικονομίας, Ανάπτυξης και Τουρισμού):** Μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το λέω για να είμαστε συγκεκριμένοι, επειδή είμαστε Πρόεδρος, Αντιπρόεδροι και λοιπά. Αυτό ήθελα μόνο να διευκρινίσω.

Πριν περάσουμε στην επόμενη επίκαιρη ερώτηση, επιτρέψτε μου να ανακοινώσω στο Σώμα ότι οι Υπουργοί Ναυτιλίας και Νησιωτικής Πολιτικής, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Εξωτερικών, Πολιτισμού και Αθλητισμού, Οικονομικών, Περιβάλλοντος και Ενέργειας, ο Αναπληρωτής Υπουργός Παιδείας, Έρευνας και Θρησκευμάτων και ο Αναπληρωτής Υπουργός Περιβάλλοντος και Ενέργειας κατέθεσαν σήμερα, 14-4-2016, σχέδιο νόμου: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας σχετικά με τη Συνεργασία στον τομέα των Θαλασσίων Υποθέσεων».

Επίσης, οι Υπουργοί Εξωτερικών, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Πολιτισμού και Αθλητισμού, Οικονομικών, Περιβάλλοντος και Ενέργειας, Υποδομών, Μεταφορών και Δικτύων, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Επικρατείας, οι Αναπληρωτές Υπουργοί Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Οικονομικών, Περιβάλλοντος και Ενέργειας και οι Υφυπουργοί Οικονομίας, Ανάπτυξης και Τουρισμού, Παιδείας, Έρευνας και Θρησκευμάτων, Εξωτερικών και Πολιτισμού και Αθλητισμού κατέθεσαν σήμερα, 14-4-2016, σχέδιο νόμου: «Κύρωση της Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών μελών της, αφ’ ενός, και της Δημοκρατίας του Ιράκ, αφ’ ετέρου με τα αναπόσπαστα σε αυτήν Παραρτήματα 1 έως 4, Προσαρτήματα, Πρωτόκολλα, Σημειώσεις και τη Μονομερή Δήλωση της Ε.Ε. σχετικά με το άρθρο 96 της Συμφωνίας».

Και τα δύο σχέδια νόμου παραπέμπονται στις αρμόδιες Διαρκείς Επιτροπές.

Προχωρούμε στην ενδέκατη με αριθμό 594/29-2-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Υγείας,σχετικά με το σχέδιο συγχώνευσης–κατάργησης μονάδων της πρωτοβάθμιας φροντίδας υγείας.

Κυρία Αραμπατζή, έχετε τον λόγο για την πρωτολογία σας.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, πριν οτιδήποτε άλλο, που έχει να κάνει με την επίκαιρη ερώτησή μου, με αφορμή τις νέες, πραγματικά, ανήκουστες και προκλητικές ύβρεις και απειλές από τον Αναπληρωτή Υπουργό Υγείας κ. Πολάκη, που χθες σε κομματική εκδήλωση του ΣΥΡΙΖΑ στο Μαρούσι είπε πως έπρεπε να είχε σηκωθεί πάνω και να είχε χώσει τρία μέτρα κάτω από τη γη τον δημοσιογράφο, στον οποίο είχε επιτεθεί φραστικά ο κ. Πολάκης σε συνέντευξη τον Δεκέμβριο του 2015, σας καλώ, κύριε Υπουργέ, να αποδοκιμάσετε απερίφραστα τις απειλές του κ. Πολάκη, οι οποίες δεν βάλλουν μόνο κατά της ελευθεροτυπίας, που –σημειωτέον- την έχετε κάνει κουρελόχαρτο, αλλά, όπως αντιλαμβάνεστε, αποτελούν ευθεία απειλή κατά της ζωής και, βεβαίως, εξόχως έκνομη ενέργεια. Είμαι βέβαιη ότι η ΕΣΗΕΑ θα επιληφθεί του θέματος εντός της ημέρας.

Σας καλώ, λοιπόν, κύριε Υπουργέ, να ανακαλέσετε και να καταδικάσετε τη συγκεκριμένη δήλωση, διασώζοντας, βεβαίως, την τιμή της Κυβέρνησής σας. Γιατί πρέπει να καταλάβετε ότι παραλάβατε να διακυβερνήσετε μια δημοκρατική χώρα, κύριε Υπουργέ, την οποία τείνετε να καταντήσετε σε ολοκληρωτική Τουρκία!

Θα έρθω τώρα στην επίκαιρη ερώτηση. Ο τομέας της υγείας στη χώρα, κύριε Υπουργέ, βρίσκεται σε ένα πλήρες λειτουργικό μπλακάουτ –χρησιμοποιώ φράση την οποία εσείς ο ίδιος είχατε χρησιμοποιήσει- και την ίδια στιγμή δημοσιεύματα κάνουν λόγο για έτοιμη λίστα από το Υπουργείο σας, για έτοιμες συγχωνεύσεις κέντρων υγείας σε όλη τη χώρα. Δεκάδες δομές, σύμφωνα με αυτά τα δημοσιεύματα, κινδυνεύουν με λουκέτο.

Αν ισχύει κάτι τέτοιο, κύριε Υπουργέ, θέλω να μου πείτε αφ’ ενός τον σκοπό και την ωφέλεια μιας τέτοιας απόφασης, αφ’ ετέρου τα κριτήρια με τα οποία σχεδιάζετε να γίνουν οι συγκεκριμένες συγχωνεύσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κάθε μέρα που αυτό αιωρείται, όπως αντιλαμβάνεστε, κύριε Υπουργέ, δημιουργείται τεράστια ανησυχία όχι μόνο στο προσωπικό -ιατρικό, παραϊατρικό, διοικητικό- των δομών αυτών, αλλά κυρίως και πρωτίστως στους κατοίκους των συγκεκριμένων περιοχών και, κυρίως, στους κατοίκους άγονων, παραμεθόριων, απομακρυσμένων περιοχών, οι οποίοι κατ’ εξοχήν σπεύδουν στα κέντρα υγείας, όπως καταλαβαίνετε, και λόγω ηλικίας –γιατί δεν μπορούν να οδηγήσουν– και λόγω της οικονομικής ανέχειας την οποία αντιμετωπίζουν.

Να σας πω και το εξής…

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αραμπατζή, προχωρήστε στα ερωτήματα. Είχατε δύο λεπτά. Με την ανοχή πάντα του Προεδρείου…

**ΦΩΤΕΙΝΗ ΑΡΑΜΠΑΤΖΗ:** Ναι, απλά είναι μείζονος σημασίας θέμα.

**ΠΡΟΕΔΡΕΥΩΝ (Γεώργιος Λαμπρούλης):** Αναλώσατε τον μισό σας χρόνο από την πρωτολογία για άσχετο θέμα από την επίκαιρη ερώτηση. Ας προχωρήσουμε στις ερωτήσεις. Έχετε και τη δευτερολογία σας.

**ΦΩΤΕΙΝΗ ΑΡΑΜΠΑΤΖΗ:** Φαντάζομαι ότι σε μείζονος σημασίας θέμα, κύριε Υπουργέ, η Βουλή πρέπει να απηχεί τη ζώσα πραγματικότητα. Συζητιέται αυτή η επίκαιρη ερώτηση σε μια στιγμή που υπάρχουν αυτές οι δηλώσεις. Και νομίζω ότι έχω υποχρέωση -βρισκόμαστε στον ναό της δημοκρατίας- να καταδικάσω και να καλέσω τον παριστάμενο Υπουργό αυτές τις αντιδράσεις και δηλώσεις να τις ανακαλέσει.

**ΠΡΟΕΔΡΕΥΩΝ (Γεώργιος Λαμπρούλης):** Εγώ σας κάλεσα να επισπεύσετε την πρωτολογία σας, διότι ξεπεράσατε τον χρόνο. Έτσι οφείλω να κάνω.

**ΦΩΤΕΙΝΗ ΑΡΑΜΠΑΤΖΗ:** Θα ολοκληρώσω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Από εκεί και πέρα, νομίζω ότι έγινα κατανοητός. Προχωρήστε στα ερωτήματα. Έχετε και χρόνο δευτερολογίας.

**ΦΩΤΕΙΝΗ ΑΡΑΜΠΑΤΖΗ:** Ολοκληρώνω, κύριε Πρόεδρε, παρ’ ότι έγινε υπέρβαση του χρόνου απ’ όλους τους υπόλοιπους συναδέλφους.

Κι αν ακόμα δεν τα καταργήσετε, θα συμφωνήσετε, φαντάζομαι, μαζί μου ότι τα ογδόντα από τα διακόσια δύο κέντρα υγείας είναι ουσιαστικά κουφάρια αυτή τη στιγμή, κύριε Υπουργέ. Εκτός από την τραγική υποστελέχωση, αντιμετωπίζουν πολλά προβλήματα. Πολλά από αυτά δεν είχαν πετρέλαιο θέρμανσης ούτε και μελάνι για να συνταγογραφήσουν τα φάρμακα, όπως συνέβη στο Κέντρο Υγείας Στρυμονικού του Νομού Σερρών, που έπρεπε να γίνει θέμα στις ειδήσεις, για να αποκτήσει μελάνι.

Θέλω, λοιπόν, να δεσμευτείτε αν υπάρχει τέτοιο σχέδιο συγχώνευσης ή κατάργησης και, αν υπάρχει τέτοιο σχέδιο, τι θα γίνει με τα κέντρα υγείας της περιοχής από την οποία προέρχομαι, του Νομού Σερρών.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Στην επίκαιρη ερώτηση θα απαντήσει ο Υπουργός Υγείας κ. Ανδρέας Ξανθός.

Κύριε Υπουργέ, έχετε τον λόγο για την πρωτολογία σας.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητή κυρία συνάδελφε, πραγματικά αντιπαρέρχομαι την εισαγωγή σας. Τα περί αντιδημοκρατικής εκτροπής και προσομοίωσης της ελληνικής δημοκρατίας με αυταρχικά καθεστώτα νομίζω ότι προσβάλλουν τη νοημοσύνη των πολιτών και δεν χρήζουν απαντήσεως. Ούτε απαντώ σε καταγγελίες, οι οποίες δεν τεκμηριώνονται και οι οποίες δεν αποδεικνύονται.

Τώρα για την ουσία της επίκαιρης ερώτησης, αγαπητή κυρία συνάδελφε, πριν από δύο χρόνια, τον Φλεβάρη του ’14, έγινε μια υποτιθέμενη μεταρρυθμιστική παρέμβαση στην πρωτοβάθμια φροντίδα, ο ν.4238. Τον εισηγήθηκε τότε το κόμμα στο οποίο συμμετέχετε.

Όλοι οι παροικούντες την Ιερουσαλήμ, όλοι οι άνθρωποι του συστήματος υγείας, ιδιαίτερα στην πρωτοβάθμια φροντίδα, ξέρουν ότι αυτό οδήγησε στην πλήρη αποδιοργάνωση των δημόσιων δομών και στη διάλυση ακόμα και αυτής της λειτουργίας, η οποία υπήρχε -τουλάχιστον σε μεγάλα αστικά κέντρα- από τις παλαιές δομές του ΙΚΑ-ΕΟΠΥΥ.

Είναι αλήθεια ότι σε αυτό το τοπίο δεν έχουμε καταφέρει, στο διάστημα κατά το οποίο έχουμε την ευθύνη της διακυβέρνησης της χώρας και του συγκεκριμένου Υπουργείου, να πετύχουμε μια αισθητή βελτίωση και αναβάθμιση των υπηρεσιών. Όμως, σχέδιο διάλυσης, συρρίκνωσης, κατάργησης δομών δεν υπάρχει. Και ο πολύ απλός λόγος που το αποδεικνύει αυτό είναι ότι ειδικά στον προϋπολογισμό του 2016 υπάρχει μια αισθητή χρηματοδοτική ενίσχυση και της πρωτοβάθμιας φροντίδας.

Ο συνολικός προϋπολογισμός από 116 εκατομμύρια ευρώ είναι 150 εκατομμύρια ευρώ. Ο προϋπολογισμός για τα φάρμακα από 6,5 εκατομμύρια ευρώ, που ήταν το 2015, έχει πάει στα 35 εκατομμύρια ευρώ. Ο προϋπολογισμός για προσλήψεις επικουρικού προσωπικού από 14 εκατομμύρια ευρώ έχει πάει στα 20 εκατομμύρια ευρώ και ο προϋπολογισμός για τα αντιδραστήρια από 13,6 εκατομμύρια ευρώ έχει πάει στα 25 εκατομμύρια ευρώ. Είναι, λοιπόν, μια πολύ αισθητή επένδυση στην αναβάθμιση του συστήματος πρωτοβάθμιας φροντίδας υγείας.

Επίσης, παράλληλα έχουμε προχωρήσει σε πάρα πολύ σημαντικές παρεμβάσεις. Πρώτον, κάναμε την τομεοποίηση σε όλη την χώρα. Στη συγκεκριμένη περιοχή, στον νομό στον οποίο εκλέγεστε, έχουμε ορίσει εννέα τομείς πρωτοβάθμιας φροντίδας υγείας, που περιλαμβάνουν όλα τα κέντρα υγείας. Αυτή είναι υπουργική απόφαση των αρχών του 2016. Προφανώς, δεν τίθεται θέμα συρρίκνωσης, συγχώνευσης ή κατάργησης κάποιων υπηρεσιών. Ίσα ίσα η προσπάθεια που θα κάνουμε στο αμέσως επόμενο διάστημα, και με τη χρηματοδότηση που σας είπα και με την ενίσχυση, κυρίως, με επικουρικούς γιατρούς, που ήδη έχουν αρχίσει να προχωρούν, θα είναι να υπάρξει μια βελτιωμένη λειτουργία των δομών.

Επίσης, έχουμε κάνει για πρώτη φορά σύμβαση του ΕΟΠΥΥ με τις ΥΠΕ, ακριβώς για να καλύπτει υπηρεσίες, εξετάσεις εργαστηριακές, επισκέψεις που πραγματοποιούν οι ασφαλισμένοι του στις δημόσιες δομές πρωτοβάθμιας φροντίδας -αυτό γίνεται για πρώτη φορά- και με αυτόν τον τρόπο θα έχουμε και μια συμπληρωματική χρηματοδότηση των κέντρων υγείας αγροτικού τύπου και των δομών του ΠΕΔΥ στα αστικά κέντρα και από τον ΕΟΠΥΥ, πέρα από την αυξημένη κρατική χρηματοδότηση.

Έχουμε δώσει κατεύθυνση στις υγειονομικές περιφέρειες να διευρύνουν, όπου είναι δυνατόν, το ωράριο λειτουργίας και πέραν του πρωινού ωραρίου, να υπάρχει, δηλαδή, και απογευματινό ωράριο, άρα να αυξάνεται η δυνατότητα εξυπηρέτησης πολιτών.

Έχουμε, επίσης, προχωρήσει σε έναν σχεδιασμό στην πρώτη και δεύτερη ΥΠΕ, κυρίως, όπου έχουμε πάρα πολλές δομές, να υπάρξει μια συγκεντροποίηση των εργαστηριακών εξετάσεων, με τη λογική στα περιφερειακά εργαστήρια να γίνεται ένας βασικός κορμός εξετάσεων και οι υπόλοιπες εξειδικευμένες να γίνονται σε ένα εργαστήριο αναφοράς, έτσι ώστε να υπάρχει μια οικονομία κλίμακας και σε αντιδραστήρια και σε ανθρώπινο δυναμικό, που μπορεί να αξιοποιηθεί πιο ορθολογικά.

Επίσης, έχουμε κάνει μια σοβαρή παρέμβαση εξοικονόμησης πόρων από τη μεταφορά δομών από ενοικιαζόμενα σε δημόσια κτήρια. Έχουμε εξοικονομήσει πάνω από 3 εκατομμύρια ευρώ μέσα σε έναν χρόνο απ’ αυτές τις κινήσεις, ειδικά για τον χώρο της πρωτοβάθμιας φροντίδας.

Τέλος, στο πρόσφατο νομοσχέδιο που περάσαμε, στον ν.4368/2016, υπήρξε μια ρύθμιση για το επίδομα αγόνου περιοχής, ένα επίδομα που είχε καταργηθεί για τους γιατρούς μετά το ενιαίο μισθολόγιο. Προβλέψαμε 1,5 εκατομμύριο ευρώ κατ’ έτος, το οποίο θα το κατανείμουμε σε περίπου τριακόσια άγονα αγροτικά ιατρεία νησιωτικών, ορεινών και δυσπρόσιτων περιοχών, ακριβώς για να δώσουμε ένα επιπλέον κίνητρο προσέλκυσης και κάλυψης αναγκών πρωτοβάθμιας φροντίδας στην περιφέρεια.

Εγώ νομίζω ότι αυτό είναι ένα πολιτικό σχέδιο ενίσχυσης του δημόσιου συστήματος υγείας, με έμφαση στην πρωτοβάθμια φροντίδα, και σε καμμιά περίπτωση δεν αποτελεί συνέχεια μιας πολιτικής συνειδητής υποβάθμισης, εγκατάλειψης και απαξίωσης του ΕΣΥ, η οποία υπήρχε όλα τα προηγούμενα χρόνια.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρία Αραμπατζή, έχετε τον λόγο για τη δευτερολογία σας.

**ΦΩΤΕΙΝΗ ΑΡΑΜΠΑΤΖΗ:** Χαίρομαι, κύριε Υπουργέ, που είπατε ότι δεν υπάρχει τέτοιο σχέδιο συγχώνευσης ή κατάργησης των κέντρων υγείας ανά τη χώρα. Βεβαίως, δεν ξέρω κατά πόσο πρέπει να δώσουμε βάση και να πιστέψουμε αυτές τις δηλώσεις, γιατί θα σας θυμίσω ότι ο Πρωθυπουργός κ. Αλέξης Τσίπρας, στον πρώτο μήνα της ανάληψης της πρωθυπουργίας, είχε πει ότι θα γίνουν τεσσερισήμισι χιλιάδες προσλήψεις, τις οποίες είχε προετοιμάσει -όπως γνωρίζετε- η Νέα Δημοκρατία σε ιατρικό και νοσηλευτικό προσωπικό και δεν έγινε καμμία.

Κύριε Υπουργέ, με ψέξατε ότι οι δηλώσεις μου βλάπτουν τη νοημοσύνη των πολιτών. Θεωρώ, όμως, ότι βλάπτετε τη δική μας νοημοσύνη, όταν λέτε στην απάντησή σας ότι δεν υπάρχει καμμία απόδειξη για όσα είπα για τον Αναπληρωτή σας, τον κ. Πολάκη.

Δεν ξέρω, κύριε Υπουργέ, αν δεν προλάβατε να δείτε τον Τύπο ή αν τον είδατε, αλλά μετά το βίντεο που παίζει σε όλα τα μέσα ενημέρωσης από το πρωί, με τον κ. Πολάκη να λέει και να κομπορρημονεί ότι έπρεπε να είχε χώσει τους δημοσιογράφους τρία μέτρα κάτω από τη γη, το λιγότερο που θα περίμενα να πείτε, κύριε Υπουργέ, είναι ότι δεν έχετε γνώση της συγκεκριμένης δήλωσης.

**ΑΝΔΡΕΑΣ ΞΑΝΘΟΣ (Υπουργός Υγείας):** Προφανώς δεν έχω.

**ΦΩΤΕΙΝΗ ΑΡΑΜΠΑΤΖΗ:** Λοιπόν, κύριε Υπουργέ, έχουμε γνώμη για τον κ. Πολάκη και λυπάμαι πάρα πολύ. Προφανώς, οι συνάδελφοι δεν είχαν γνώση των συγκεκριμένων δηλώσεων γι’ αυτό και συνδιαλέχθηκαν μαζί του σήμερα στον κοινοβουλευτικό έλεγχο. Έχουμε άποψη για τον κ. Πολάκη.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αραμπατζή, επαναλαμβάνω και κατά τη διάρκεια της δευτερολογίας σας, περιοριστείτε…

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, θα μου επιτρέψετε να χρησιμοποιήσω τη δευτερολογία μου ως κρίνω.

**ΠΡΟΕΔΡΕΥΩΝ (Γεώργιος Λαμπρούλης):** Όχι, με συγχωρείτε πάρα πολύ. Ως κρίνετε; Να πείτε ό,τι θέλετε, δηλαδή; Με συγχωρείτε πάρα πολύ, αλλά έχουμε μια συγκεκριμένη διαδικασία. Δεν είστε καινούργια. Τα ξέρετε αυτά.

Τοποθετηθείτε επί της επίκαιρης ερωτήσεως και, αν θέλετε, στα ζητήματα της υγείας…

**ΦΩΤΕΙΝΗ ΑΡΑΜΠΑΤΖΗ:** Κρίνω, κύριε Πρόεδρε, ότι η επίκαιρη ερώτησή μου, η οποία –σημειωτέον- έχει αναβληθεί τρεις φορές…

**ΠΡΟΕΔΡΕΥΩΝ (Γεώργιος Λαμπρούλης):** Εγώ σας προτρέπω σε αυτή την κατεύθυνση. Εάν δεν το θέλετε εσείς…

**ΦΩΤΕΙΝΗ ΑΡΑΜΠΑΤΖΗ:** Σας ευχαριστώ για τις προτροπές. Δεν θα κάνω χρήση όλου του χρόνου.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, συνεχίζουμε.

**ΦΩΤΕΙΝΗ ΑΡΑΜΠΑΤΖΗ:** Καλώ, λοιπόν, τον Υπουργό, έστω και τώρα, να καταδικάσει τις συγκεκριμένες δηλώσεις. Ειδεμή, κύριε Υπουργέ, είναι σαν να τις υιοθετείτε. Αυτό έχω να πω. Τίποτα άλλο. Για μένα, αυτό είναι σήμερα ύψιστης σημασίας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΑΝΔΡΕΑΣ ΞΑΝΘΟΣ (Υπουργός Υγείας):** Κυρία συνάδελφε, με αφορμή κάποιες δηλώσεις, τις οποίες, πραγματικά, δεν τις ξέρω ούτε έχω προλάβει να ενημερωθώ, που είναι σε συνέχεια μιας πολύ γνωστής αντιπαράθεσης που υπήρξε –από ένα επεισόδιο στο οποίο, στην ουσία, υπήρξε μια προσβλητική και απαξιωτική παρέμβαση από μια μερίδα δημοσιογράφων και απέναντι στον ομιλούντα Υπουργό και απέναντι συνολικά στην πολιτική ηγεσία–, αν νομίζετε, λοιπόν, ότι από αυτή τη συζήτηση και την παραφιλολογία μπορείτε να ακυρώσετε ή να απαξιώσετε ένα έργο το οποίο γίνεται σε αυτό το Υπουργείο με πάρα πολύ μεγάλη προσπάθεια –και, φυσικά, με τη συνεισφορά και την ολόψυχη στήριξη και του Αναπληρωτή κ. Πολάκη- ένα έργο το οποίο αρχίζει να παράγει σιγά σιγά θετικά αποτελέσματα στην καθημερινότητα των πολιτών -και αναφέρομαι στην πρόσφατη ρύθμιση για την υγειονομική περίθαλψη των ανασφάλιστων ανθρώπων, ένα έλλειμμα της ελληνικής πολιτείας εδώ και τουλάχιστον τέσσερα, πέντε χρόνια-, αν νομίζετε ότι μπορείτε πραγματικά να απαξιώνετε ένα σχέδιο σταδιακής κάλυψης των κενών στο σύστημα υγείας… Είπατε για τις τεσσερισήμισι χιλιάδες προσλήψεις. Έχω να πω ότι από τις τρεισήμισι χιλιάδες προσλήψεις, το πρώτο τους κομμάτι -που είναι οι χίλες- ήδη υλοποιείται.

Έχουν βγει και τα τελικά αποτελέσματα του ΑΣΕΠ και αυτές τις μέρες αναλαμβάνουν εργασία στα νοσοκομεία. Επίσης, αναλαμβάνουν εργασία οι πεντακόσιες προσλήψεις, μέσω ΚΕΕΛΠΝΟ, για τις μονάδες εντατικής θεραπείας. Αμέσως μετά έχουμε προκηρύξει και άλλες πεντακόσιες ογδόντα πέντε θέσεις επικουρικού προσωπικού και ακολουθούν άλλες δυόμισι χιλιάδες μόνιμου προσωπικού, που θα προκηρυχθούν αμέσως μετά το Πάσχα και μέσα στον προϋπολογισμό του 2016 υπάρχει πρόβλεψη να υλοποιηθούν.

Αθροιστικά είναι πάνω από τεσσερισήμισι χιλιάδες οι προσλήψεις προσωπικού που έχουν δρομολογηθεί για φέτος. Από τον Αύγουστο του 2015 μέχρι πριν από λίγο καιρό έχουμε διορίσει αθροιστικά πάνω από οκτακόσιους επικουρικούς ιατρούς στο σύστημα υγείας και έχουμε ξεπαγώσει διακόσιες θέσεις μόνιμων ιατρών του ΕΣΥ από παλιές κρίσεις του 2009, του 2010 και του 2011, οι οποίες έχουν προχωρήσει και έχουν τοποθετηθεί. Είναι πάνω από χίλιοι γιατροί αυτή την περίοδο που έχουν ενισχύσει τις δημόσιες δομές.

Εμείς, λοιπόν, νομίζουμε ότι είναι μια ένεση και ανθρώπινου δυναμικού στο σύστημα και με την αυξημένη χρηματοδότηση η οποία υπήρξε φέτος. Από 1,388 δισεκατομμύριο ευρώ που ήταν ο προϋπολογισμός του 2015 για τις λειτουργικές δαπάνες των νοσοκομείων, φέτος είναι 1,634 δισεκατομμύριο ευρώ. Υπάρχει μια καταφανέστατη πρόοδος, μια σοβαρή βελτίωση.

Αυτή η πολιτική ηγεσία κάνει ό,τι μπορεί, πραγματικά. Επειδή είμαστε άνθρωποι της δημόσιας περίθαλψης, επειδή έχουμε αγωνιστεί για πάρα πολλά χρόνια, για να έχει την προτεραιότητα που πρέπει αυτός ο τομέας στη συνολική πολιτική της χώρας, θα κάνουμε πραγματικά ό,τι μπορούμε για να στηρίξουμε τις δημόσιες δομές, να στηρίξουμε το ανθρώπινο δυναμικό, το οποίο με φιλότιμες προσπάθειες κρατάει το σύστημα όρθιο, να ενισχύσουμε με πόρους και με εξοπλισμό, όπου υπάρχουν τεράστια κενά, φυσικά, και να μπορέσει ο πολίτης κυρίως αυτής της χώρας να αισθανθεί σε αυτό το πεδίο μεγαλύτερη ασφάλεια και να ξέρει ότι την ώρα της ανάγκης δεν θα είναι ανοχύρωτος απέναντι σε μια απειλητική ασθένεια και στην ανάγκη μιας αξιοπρεπούς φροντίδας.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη δέκατη τρίτη με αριθμό  677/18-3-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «καθυστέρηση του ενταφιασμού των Ελλήνων μαχητών του 1940 στην Αλβανία». Θα απαντήσει ο Υφυπουργός κ. Ιωάννης Αμανατίδης.

Κύριε Παναγιώταρε, έχετε τον λόγο για την πρωτολογία σας.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κύριε Υπουργέ, μετά από πάρα πολλούς μήνες απουσίας του Υπουργείου Εξωτερικών απαντάτε σε επίκαιρη ερώτηση της Χρυσής Αυγής. Από την πρώτη φορά που έγινε κυβέρνηση ο ΣΥΡΙΖΑ με τους Ανεξάρτητους Έλληνες έχουμε κάνει δεκάδες ερωτήσεις. Δεν είχαν απαντηθεί. Αλλά, έστω και έτσι, κάλλιο αργά, παρά ποτέ.

Από αρχαιοτάτων χρόνων οι Έλληνες θεωρούσαν ύβρη τη μη ταφή των νεκρών τους. Ως και οι πολεμικές συγκρούσεις σταματούσαν, προκειμένου να θάψουν οι Έλληνες τους νεκρούς τους. Και όχι μόνο όταν υπήρχαν διενέξεις μεταξύ των, αλλά και με άλλους λαούς.

Ίσως η μεγαλύτερη εποποιία του 20ού αιώνα και από τις μεγαλύτερες σε ολόκληρη την ελληνική ιστορία είναι το έπος της Πίνδου, τον χειμώνα του ’40-’41, που γράφτηκαν μεγάλες σελίδες δόξας, που η «μικρή» Ελλάδα νίκησε τους Ιταλούς και στη συνέχεια αντιμετώπισε με πολύ μεγάλη επιτυχία και την εισβολή των Γερμανών. Στα πεδία των μαχών πέθαναν χιλιάδες Ελλήνων αξιωματικών και στρατιωτών.

Με το που τελείωσε ο B΄ Παγκόσμιος Πόλεμος, δυστυχώς η Ελλάδα βρέθηκε σε μια δίνη πενταετούς πολέμου, εμφυλίου σπαραγμού, συμμοριτοπολέμου, ο καθένας το λέει όπως νομίζει. Την ίδια ώρα οι εννιά χιλιάδες επτακόσιοι ενενήντα έξι νεκροί παρέμεναν άταφοι. Οι ηρωικοί Βορειοηπειρώτες συνέλεξαν τα οστά τους, τα φύλαξαν όλα αυτά τα δύσκολα χρόνια του σταλινικού καθεστώτος του Χότζα, αυτού του ανθελληνικού καθεστώτος, έκαναν πρόχειρα κενοτάφια και έκαναν αυτό που ήθελε, έπρεπε και όριζε η ιστορία των Ελλήνων.

Το 1991 κατέρρευσε το καθεστώς του Χότζα και του Ραμίζ Αλία. Υποτίθεται ότι η Αλβανία έγινε μια δημοκρατική χώρα. Παρ’ όλα αυτά, έχουν περάσει είκοσι χρόνια και δεν έχει γίνει καμμία επί της ουσίας ενέργεια, αν εξαιρέσουμε το στρατιωτικό νεκροταφείο στους Βουλιαράτες, όπου είναι εκεί ελάχιστοι εκ των νεκρών ενταφιασμένοι. Οι υπόλοιποι –κοντά στις δέκα χιλιάδες- παραμένουν άταφοι.

Οι δικαιολογίες των Αλβανών είναι πάμπολλες και συνεχείς.

Και παρά τις επίμονες προσπάθειες κάποιων εδώ, όχι του επίσημου κράτους, αλλά κάποιων ιδιωτών και κάποιων φορέων, προσφάτως ακούσαμε το εξωφρενικό, «δεν μπορούμε να σας δώσουμε άδεια και έγκριση για τη δημιουργία στρατιωτικών νεκροταφείων, διότι δεν αποδεικνύεται ότι οι χιλιάδες αυτοί άταφοι, αυτά τα οστά είναι στρατιωτών, γιατί δεν έχουν τη μεταλλική στρατιωτική ταυτότητα».

Θεωρούμε ότι μας εμπαίζουν και μας κοροϊδεύουν ως έθνος οι «γείτονές» μας –εντός εισαγωγικών- Αλβανοί και ότι θα έπρεπε αυτό το ζήτημα να είναι το άλφα και το ωμέγα οποιασδήποτε συζήτησης μεταξύ του ελληνικού κράτους και του κράτους της Αλβανίας για οποιοδήποτε θέμα. Θα έπρεπε να είναι το πρώτο στην ατζέντα για λόγους ηθικής τάξεως, τιμής και μνήμης αυτών των ηρώων.

Θα θέλαμε να μας πείτε τι επιτέλους προτίθεστε να κάνετε. Έχουμε καταθέσει ξανά επίκαιρη ερώτηση, έχουν γίνει και ερωτήσεις, έχουν γίνει συζητήσεις, έχουν γίνει και συζητήσεις εντός του ελληνικού Κοινοβουλίου από αυτούς τους φορείς που προσπαθούν για το συγκεκριμένο ζήτημα. Όμως, αποτέλεσμα μηδέν!

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Αμανατίδη, έχετε τον λόγο για την πρωτολογία σας.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Βουλευτά, η απάντησή μου στο θέμα που αναφέρετε είναι η εξής: Θέλω να σας διαβεβαιώσω ότι επιδεικνύουμε ως Υπουργείο Εξωτερικών εδώ και πολλά χρόνια αμείωτο και ισχυρό το ενδιαφέρον, για να αποδοθεί επιτέλους η δέουσα οφειλόμενη τιμή στους Έλληνες που έπεσαν στις πολεμικές επιχειρήσεις στην Αλβανία κατά τη διάρκεια του ελληνοϊταλικού Πολέμου του 1940-1941.

Παρά τις προσπάθειές μας, οι οποίες έγιναν σε συνεργασία με το Υπουργείο Εθνικής Αμύνης, για την άμεση σύγκληση στην Αθήνα της Β΄ Συνόδου της Μεικτής Επιτροπής στο πλαίσιο της συναφούς από 9-2-2009 Ελληνοαλβανικής Συμφωνίας, η αλβανική πλευρά κωλυσιεργεί συστηματικά.

Ως πολιτική ηγεσία της χώρας σε όλα τα επίπεδα προβαίνουμε στις διμερείς επαφές μας στις δέουσες επισημάνσεις προς την αλβανική πλευρά τόσο για την ανάγκη επιτάχυνσης της υλοποίησης αυτής της συμφωνίας όσο και για την υψηλή ηθική και ανθρωπιστική σημασία που αποδίδουμε ως χώρα στο ζήτημα αυτό.

Από την πλευρά μας, θέλουμε να επαναλάβουμε ότι πρόκειται για ένα θέμα μείζονος εθνικού και ηθικού ενδιαφέροντος. Η Αλβανία απέκτησε πρόσφατα το καθεστώς υποψήφιας προς ένταξη στην Ευρωπαϊκή Ένωση χώρας με τη σταθερή στήριξη της Ελλάδας. Ως εκ τούτου, η συνέπειά της στην τήρηση των δεσμεύσεών της -και δη των συμβατικών- αποτελεί ένα σταθερό και ασφαλές δίχτυ στην ευρωπαϊκή αυτή πορεία.

Για τα υπόλοιπα και για κάποιες άλλες παρατηρήσεις θα τοποθετηθώ στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Παναγιώταρε, έχετε τον λόγο για τη δευτερολογία σας.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς ήταν, είναι και θα παραμείνει Βόρειος Ήπειρος. Είναι το αλύτρωτο κομμάτι της Ηπείρου, γιατί η Ήπειρος ήταν μία και ενιαία και δυστυχώς, παρ’ ότι στα πεδία των μαχών την κερδίσαμε τρεις φορές στον 20ο αιώνα, στα πεδία των διπλωματικών ενεργειών την ξαναχάσαμε τρεις φορές. Και υπάρχει ακόμα και τώρα ένα ιδιαίτερο καθεστώς αυτονομίας, το οποίο καταπατούν συνεχώς οι Αλβανοί με διάφορες ενέργειες, ειδικότερα στην ηρωική περιοχή της Χειμάρρας, όπου κάνουν ό,τι θέλουν, ξεσπιτώνουν κόσμο, παίρνουν τα σπίτια, έχουν φτιάξει κτηματολόγια άλλου τύπου, διοικητικά αναμειγνύουν τα χωριά των Βορειοηπειρωτών με περιοχές Αλβανών, έτσι ώστε το ελληνικό στοιχείο να μην μπορεί να εκλέξει εκπροσώπους και με μία σειρά άλλων ενεργειών.

Είπατε ότι το ελληνικό κράτος, το Υπουργείο σας και τα συναρμόδια Υπουργεία δείχνουν ένα ισχυρό ενδιαφέρον. Το ισχυρό ενδιαφέρον από μόνο του δεν λέει απολύτως τίποτα, αν στην πράξη δεν γίνονται κάποια απτά γεγονότα, τα οποία δείχνουν ότι όντως έχουμε εξέλιξη στο ζήτημα.

Έχουμε πάρα πολλά όπλα ως Ελλάδα. Το ένα το αναφέρατε και εσείς στο τέλος, ότι η Αλβανία ως χώρα υποψήφια προς ένταξη στην Ευρωπαϊκή Ένωση έχει τη στήριξη της Ελλάδος. Δεν θα έπρεπε να έχει καμμία στήριξη της Ελλάδος, διότι αυτό είναι το πρώτο θέμα για το οποίο δείχνουν συνεχώς ότι μας έχουν γραμμένους στα παλαιότερα των υποδημάτων τους.

Όμως, υπάρχει και μία άλλη σειρά θεμάτων, τα οποία και αυτά θα έπρεπε να επιλυθούν, προτού τους δώσουμε τη στήριξή μας: Το ζήτημα των Τσάμηδων, οι οποίοι διεκδικούν συνεχώς και μέρα με τη μέρα οι διεκδικήσεις τους αναβαθμίζονται από την κωλυσιεργία ή κάτι άλλο του ελληνικού κράτους. Το γεγονός ότι ακόμα και τη συμφωνία, που είχε γίνει με την Αλβανία για την θέσπιση ΑΟΖ, την πήραν πίσω με την προτροπή των Τούρκων, που γνωρίζουν πάρα πολύ καλά ότι η Αλβανία στην κυριολεξία είναι ένα φερέφωνο της Τουρκίας, πολλαπλώς και ποικιλοτρόπως. Το γεγονός ότι, όπως προείπαμε, οι Έλληνες της Βορείου Ηπείρου δέχονται συνεχώς επιθέσεις σε όλα τα επίπεδα και δεν κάνει κάτι το ελληνικό κράτος για αυτό.

Οι δέουσες επισημάνσεις, που είπατε, δεν λένε τίποτα. Ο πλέον αρμόδιος αυτής της προσπάθειας που γίνεται, είναι ένας πρώην πολιτικός. Έχει γράψει και ένα βιβλίο με τα στοιχεία των επτά χιλιάδων εννιακοσίων εβδομήντα έξι -αν δεν κάνω λάθος, δεν θυμάμαι ακριβώς το νούμερο- άταφων ο κ. Σούρλας, προς τιμήν του. Ο ίδιος πριν από μερικούς μήνες είπε ότι η πολιτική ηγεσία της χώρας τα τελευταία έτη δεν κάνει τίποτα απολύτως και δεν εξαίρεσε κάποιον ή κάποιον άλλον. Δεν κάνουμε τίποτα απολύτως σαν χώρα για αυτό το σοβαρότατο ηθικό ζήτημα.

Να σας ενημερώσουμε ότι οι σοβαρές χώρες, τα σοβαρά κράτη το έχουν πρώτο θέμα στην ατζέντα τους. Αν πάτε να ρίξετε μια βόλτα στα συμμαχικά νεκροταφεία που βρίσκονται στην ελληνική επικράτεια, θα δακρύσετε από το πόσο όμορφα και τακτοποιημένα είναι, από το δέος που περιβάλλει αυτούς τους νεαρούς οι οποίοι έπεσαν για την πατρίδα τους.

Όταν κατέρρευσε η Σοβιετική Ένωση, η αντίστοιχη υπηρεσία της Γερμανίας μπόρεσε και βρήκε κοντά στα τέσσερα εκατομμύρια οστά Γερμανών στρατιωτών. Αν πάτε σε όλα τα μήκη και πλάτη της γης, τα στρατιωτικά νεκροταφεία είναι ιεροί χώροι και τα σέβονται και τα τιμούν όλοι.

Μόνο εμείς στην Ελλάδα, μια χώρα με χιλιετή ιστορία, παράδοση δεν κάνουμε τίποτα επ’ αυτού. Θα πρέπει οι ενέργειες της Ελλάδος να ξεκινάνε και να τελειώνουν με αυτό το ζήτημα, όσον αφορά την οποιαδήποτε σχέση έχουμε με την Αλβανία.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Βουλευτά, νομίζω ότι η πρωτολογία μου δίνει τις απαντήσεις με τις εκφράσεις, όταν λέω, για να αποδοθεί επιτέλους η δέουσα οφειλόμενη τιμή.

Επίσης, σας αναφέρω, όπως το αναφέρατε και εσείς, ότι θα πρέπει η Αλβανία να τηρήσει τις δεσμεύσεις και δη τις συμβατικές και είναι αυτές που αποτελούν έναν σταθερό δείκτη στην ευρωπαϊκή πορεία.

Επιτρέψτε μου να πω ενέργειες, τις οποίες κάναμε σε σχέση με την ελληνική μειονότητα σε σχέση με τα ονόματα στην μεταφραστική υπηρεσία, λύσεις τις οποίες δώσαμε και στις οποίες έχουμε τα αυθεντικά αποτελέσματα και τις θετικές αναγνωρίσεις, τις οποίες είχαμε από τους δικούς μας.

Επιτρέψτε μου να σας πω ότι όντως θα πρέπει να γίνει η Μεικτή Επιτροπή που προεβλέπετο από την Ελληνοαλβανική Συμφωνία. Και σε αυτό θα επιμείνουμε με ενέργειες και στο επόμενο διάστημα, κύριε Βουλευτά.

Θα ήθελα να επισημάνω ότι η εθνική αντίσταση έχει αναγνωριστεί από την ελληνική Βουλή. Γνωρίζω ότι οι εκφράσεις αυτές δεν έχουν θέση σε ένα ελληνικό Κοινοβούλιο και σε ένα ελληνικό έθνος, το οποίο αναγνώρισε ομόφωνα την εθνική αντίσταση και το έπος της αντίστασης όχι μόνο στον ελληνοαλβανικό πόλεμο, αλλά και εναντίον των κατακτητών την περίοδο της Κατοχής.

**ΗΛΙΑΣ ΠΑΝΑΓΙΩΤΑΡΟΣ:** Πού αναφέρεστε;

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Στην έκφραση «συμμοριτοπόλεμος». Δεν θέλω απάντηση, απλώς έκανα σχόλιο.

**ΗΛΙΑΣ ΠΑΝΑΓΙΩΤΑΡΟΣ:** Αναλόγως πώς το βλέπει ο καθένας.

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμεθα στη δέκατη πέμπτη με αριθμό 615/3-3-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με την ενδεχόμενη ίδρυση γραφείων τουρκικού οργανισμού στην Ελλάδα.

Στην ερώτηση θα απαντήσει ο Υφυπουργός Εξωτερικών, κ. Ιωάννης Αμανατίδης.

Τον λόγο έχει ο κ. Σαρίδης, για την πρωτολογία του.

**ΙΩΑΝΝΗΣ ΣΑΡΙΔΗΣ:** Κύριε Υπουργέ, η επίκαιρη ερώτηση κατατέθηκε στις 3 Μαρτίου . Ευτυχώς, παραμένει ακόμα επίκαιρη, όμως, ξέρετε.

Την Τρίτη 1η Μαρτίου του 2016, η τουρκική εφημερίδα «ZAMAN» σε ένα της άρθρο δημοσιεύει ότι ο αντιπρόεδρος της τουρκικής κυβέρνησης στην Βουλή της γείτονος χώρας δύο μέρες πιο πριν είχε δηλώσει ότι η Τουρκία έχει συζητήσει με Έλληνες αξιωματούχους την ενδεχόμενη ίδρυση γραφείων του ΤΙΚΑ, του κρατικού δηλαδή οργανισμού της Τουρκίας, ο οποίος είναι υπεύθυνος για την συνεργασία και τον συντονισμό της χώρας αυτής.

Ο αντιπρόεδρος της τουρκικής κυβέρνησης, στο γραφείο του οποίου υπάγεται ο συγκεκριμένος οργανισμός, είχε επιπρόσθετα δηλώσει ότι για την ίδρυση των γραφείων του ΤΙΚΑ στην Ελλάδα απαιτείται η διακρατική συμφωνία μεταξύ Ελλάδος και Τουρκίας.

Ο επίσημος διαδικτυακός τόπος του ΤΙΚΑ, το tika.gov.tr, στην ενότητά του για την ιστορία και τους σκοπούς του οργανισμού αυτού αναφέρει: «Με την καθιέρωση της έννοιας της ενεργού πολιτικής στην εξωτερική μας πολιτική, ο ΤΙΚΑ κατέστη ένας εκτελεστικός διαμεσολαβητής της τουρκικής εξωτερικής πολιτικής, ιδιαίτερα στις χώρες με τις οποίες μοιραζόμαστε κοινές αξίες, καθώς και σε πολλές άλλες περιοχές και χώρες».

Κατόπιν τούτων, ερωτάστε, κύριε Υπουργέ:

Αληθεύουν οι αναφορές περί συνομιλιών για ίδρυση γραφείων του ΤΙΚΑ στην Ελλάδα και, αν ναι, σε ποιο επίπεδο πολιτικό ή και υπηρεσιακό έχουν πραγματοποιηθεί;

Θεωρείτε πως είναι προς το όφελος της Ελλάδας η ίδρυση γραφείων του ΤΙΚΑ στη χώρα μας;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σαρίδη.

Κύριε Υφυπουργέ, έχετε τον λόγο.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Βουλευτά, ευχαριστώ για την ερώτηση, γιατί έπρεπε να ξεκαθαρίσει όντως. Η απάντηση θα είναι σύντομη και πιστεύω ότι θα σας ικανοποιήσει. Δεν θεωρώ ότι ίσως χρειάζεται δευτερολογία από τη μεριά μου.

Κύριε Βουλευτά, ο ΤΙΚΑ, είναι έτσι όπως το είπατε, αποτελεί πράγματι όργανο εξυπηρέτησης στοχεύσεων της εξωτερικής πολιτικής της Τουρκίας. Δεν αληθεύουν οι αναφορές περί συνομιλιών για ίδρυση γραφείου του ΤΙΚΑ στην Ελλάδα, σε πολιτικό ή υπηρεσιακό επίπεδο. Επίσης, σημειώνουμε ότι ο ΤΙΚΑ δραστηριοποιείται κατά βάση, όπως ξέρετε κι εσείς, σε αναπτυσσόμενες χώρες, όπου και διανέμει διεθνή αναπτυξιακή βοήθεια.

Ως προς το άλλο σκέλος της ερώτησής σας, υπό το φως, λοιπόν των ανωτέρω και κάτω από αυτό το πρίσμα, δεν θεωρούμε ότι υπάρχει αντικείμενο για ανάπτυξη δραστηριότητας του ΤΙΚΑ στη χώρα μας και επομένως δεν συντρέχει λόγος λειτουργίας γραφείου του στην Ελλάδα.

Ευχαριστώ για την ερώτηση, κύριε Σαρίδη.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υφυπουργό.

Κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Χαίρομαι πολύ για την απάντηση του Υφυπουργού, γιατί ουσιαστικά εκφράζει την επίσημη θέση της ελληνικής Κυβέρνησης.

Θα ήθελα, όμως, να μείνω σε μία απάντηση που έχετε δώσει σε έναν σεβαστό συνάδελφο, τον κ. Γεωργιάδη, σε μία αντίστοιχη ερώτηση που είχε κάνει, όχι επίκαιρη, μία εβδομάδα μετά από την υποβολή της δικής μας ερώτησης.

Εκεί, ακριβώς στην ίδια ερώτηση, αναφέρετε: «Είναι γεγονός ότι στο παρελθόν υπήρξαν ανεπίσημες προσπάθειες από την τουρκική πλευρά για ίδρυση γραφείου του ΤΙΚΑ στη χώρα μας, οι οποίες δεν ευοδώθηκαν, καθώς είχαμε επανειλημμένως αρνηθεί, θεωρώντας ότι δεν συντρέχει λόγος λειτουργίας γραφείου του ΤΙΚΑ στην Ελλάδα. Τούτο, λαμβάνοντας υπ’ όψιν ότι ο ΤΙΚΑ δραστηριοποιείται, κατά βάση, σε αναπτυσσόμενες χώρες, όπου και διανέμει διεθνή και ανθρωπιστική βοήθεια. Δεν αληθεύουν, συνεπώς, οι αναφορές περί συνομιλιών σε πολιτικό ή υπηρεσιακό επίπεδο ούτε έχει υπάρξει καμμιά απολύτως επίσημη διακρατική επαφή».

Υπάρχουν ερωτήσεις, κύριε Υφυπουργέ, οι οποίες γίνονται για να πάρουμε απαντήσεις και υπάρχουν ερωτήσεις οι οποίες γίνονται για να προλάβουν καταστάσεις. Η ερώτηση η συγκεκριμένη, θα είμαι ειλικρινής, έγινε για να προλάβει αυτήν ακριβώς την αλλαγή από τις ενδεχόμενες ανεπίσημες συνομιλίες σε επίσημες συμφωνίες.

Χαίρομαι ιδιαίτερα, γιατί κατά εμάς, οποιαδήποτε πιθανότητα αποδοχής του τουρκικού αιτήματος για την ίδρυση τουρκικών γραφείων του ΤΙΚΑ στην Ελλάδα, ουσιαστικά, θα ήταν ένα μοιραίο λάθος της συγκυβέρνησης ΣΥΡΙΖΑ-ΑΝΕΛ, καθόσον η Τουρκία θα μπορούσε να πετύχει την ισχυροποίηση της επιρροής της στο μουσουλμανικό στοιχείο της Θράκης, καθώς επίσης και στους υπόλοιπους μουσουλμάνους οι οποίοι υπάρχουν αυτή τη στιγμή στην Ελλάδα. Να σημειώσουμε ότι με τις προσφυγικές ροές θα έχουμε νόμιμη και μόνιμη εγκατάσταση μουσουλμανικού στοιχείο στη χώρα μας.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σαρίδη.

Κύριε Υφυπουργέ, θα κάνετε χρήση της δευτερολογίας σας;

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Νομίζω ότι ο σκοπός της ερώτησής σας επετεύχθη, κύριε Σαρίδη. Η απάντηση είναι ξεκάθαρη ότι δεν θεωρούμε ότι υπάρχει αντικείμενο για ανάπτυξη δραστηριότητας του ΤΙΚΑ στη χώρα μας και επομένως δεν συντρέχει λόγος λειτουργίας γραφείου του στην Ελλάδα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υφυπουργό.

Θα συζητηθεί η δέκατη έβδομη με αριθμό 614/3-3-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με την «καλλιέργεια κλίματος έντασης και τις μεθοδεύσεις του τουρκικού προξενείου στη Θράκη».

Τον λόγο έχει ο κ. Λαγός.

**ΙΩΑΝΝΗΣ ΛΑΓΟΣ:** Ευχαριστώ.

Κύριε Υπουργέ, κατ’ αρχάς αυτή την ερώτηση την έχουμε καταθέσει εδώ και πάρα πολύ καιρό. Ευτυχώς ήρθατε να απαντήσετε τουλάχιστον σήμερα.

Στις 29 Ιανουαρίου 2016 διοργανώθηκε στην περιοχή της Θράκης μας μία προκλητική εκδήλωση που τη στήριξαν και το κόμμα DEB, που μιλάει αποσχιστικά για τη Θράκη μας, και το τουρκικό προξενείο. Η εκδήλωση αυτή είχε να κάνει με τα επεισόδια που είχαν συμβεί στις 29 Ιανουαρίου του 1988 όταν τότε ο Άρειος Πάγος, και πολύ σωστά, είχε απαγορεύσει να υπάρχει η λέξη «τουρκικός», «τούρκος» ή «τούρκικος» μέσα σε κάποια σωματεία που ήθελαν να ιδρύσουν συγκεκριμένοι μουσουλμάνοι στην περιοχή της Θράκης. Αυτά το 1988 και είχαν γίνει τρομερά επεισόδια.

Η ειρωνεία είναι ότι είκοσι οκτώ χρόνια μετά αυτοί που ήρθαν να κάνουν αυτή την εκδήλωση είχαν τον τίτλο «Τουρκική Νεολαία Κομοτηνής». Το ελληνικό κράτος τούς επέτρεψε και έκαναν την εκδήλωση αυτή. Για να δείτε μέσα σε είκοσι οκτώ χρόνια πόσο πολύ έχει υποχωρήσει η ελληνική εξωτερική πολιτική στα πάντα. Και δεν αναφερόμαστε μόνο στο Αιγαίο, αλλά αναφερόμαστε και στη Θράκη και σε όλη την επικράτεια της Ελλάδας.

Η προδοτική στάση, λοιπόν, που ακολουθεί το ελληνικό κράτος τα τελευταία πολλά χρόνια έχει οδηγήσει σε αυτή την κατάσταση, δηλαδή, να έρχονται με τον προκλητικό αυτόν τίτλο «Τουρκική Νεολαία Κομοτηνής», για να γιορτάσουν την τότε απαγόρευση που είχε γίνει, και μετά από είκοσι οκτώ χρόνια αυτοί ουσιαστικά έχουν κερδίσει.

Σε αυτή την εκδήλωση, επαναλαμβάνω και πάλι, ήταν δήμαρχοι από κάποιες περιοχές, από κάποια πομακοχώρια, άνθρωποι που δεν είναι απλά μουσουλμάνοι, αλλά δηλώνουν Τούρκοι. Αυτοί οι άνθρωποι έχουν δηλώσει ανοικτά τη θέση τους για να αποσχιστεί η δυτική Θράκη, η Θράκη μας.

Το τουρκικό προξενείο, φυσικά όλοι γνωρίζουμε, παίζει έναν τρομερό ρόλο και δεν το κάνει ούτε συγκεκαλλυμένα πλέον ούτε κρύβεται ούτε τίποτα. Το Τουρκικό Προξενείο ανοικτά εφαρμόζει αυτήν την πολιτική. Το Τουρκικό Προξενείο έχει βγει στην περιοχή της Θράκης, τρομοκρατεί τους Έλληνες Πομάκους, τρομοκρατεί όσους δηλώνουν, από τους μουσουλμάνους, ότι έχουν ελληνική συνείδηση και είναι Έλληνες το γένος, γιατί υπάρχουν αρκετοί τέτοιοι και όλοι οι Έλληνες Πομάκοι έτσι είναι, άσχετα αν το ίδιο το ελληνικό κράτος θέλει να τους εκτουρκίσει.

Η ερώτηση που απευθύνουμε στο Υπουργείο και σε εσάς προσωπικά τώρα είναι τι σκέφτεστε να κάνετε και ποια είναι τα μέτρα που θα λάβετε προκειμένου να σταματήσει; Γιατί η κατάσταση έχει φτάσει στο απροχώρητο, οι Τούρκοι εκεί είναι ένα κράτος εν κράτει, κάνουν ό,τι θέλουν ουσιαστικά, έρχονται ψευτομουφτήδες τους, έρχονται Υπουργοί τους και Βουλευτές τους από την Τουρκία, κάνουν συγκεντρώσεις δικές τους, βγάζουν δική τους σημαία της ανεξάρτητης δήθεν δυτικής Θράκης και το ελληνικό κράτος κάθεται και τους παρακολουθεί.

Και δεν αρκούμαστε μόνο σε αυτά, αλλά υπάρχουν εδώ μέσα Έλληνες Βουλευτές, οι οποίοι έχουν εκλεγεί σαν Έλληνες Βουλευτές -και αναφέρομαι και σε Βουλευτές του ΣΥΡΙΖΑ και σε αυτή την κοινοβουλευτική περίοδο- και οι οποίοι δηλώνουν ευθαρσώς και υπερήφανα, κατ’ αυτούς, σε διάφορες τουρκικές εφημερίδες ότι είναι Τούρκοι, αισθάνονται Τούρκοι και θα αγωνιστούν για τα δικαιώματα της τουρκικής μειονότητας που δεν υπάρχει στη Θράκη μας.

Ποιες είναι οι απόψεις σας και οι απαντήσεις σας;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο για την πρωτολογία σας.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Βουλευτά, θα σας εκφράσω την επίσημη θέση της Κυβέρνησης. Βλέπετε είμαι πάρα πολύ προσεκτικός στις εκφράσεις μου, οι οποίες έχουν βαρύτητα θεωρώ.

Όσον αφορά τη μουσουλμανική μειονότητα στη Θράκη, εφαρμόζονται οι σχετικές διεθνείς συνθήκες και ιδιαίτερα η Συνθήκη της Λωζάνης, σύμφωνα με την οποία η μειονότητα προσδιορίζεται συλλογικά με βάση τον θρησκευτικό της χαρακτήρα, ήτοι τη μουσουλμανική θρησκεία. Τυχόν αναφορές μεμονωμένων ατόμων μελών της μειονότητας για διαφορετικό προσδιορισμό της μειονότητας ως σύνολο δεν καταργούν τις διεθνείς συνθήκες ούτε εκφράζουν την επιθυμία της μειονότητας σαν σύνολο.

Οι Έλληνες μουσουλμάνοι στη Θράκη επιθυμούν την ειρηνική συμβίωση και συνύπαρξη με τους Έλληνες χριστιανούς. Τυχόν εξτρεμιστικά στοιχεία της μιας ή της άλλης πλευράς περιθωριοποιούνται από το κοινωνικό σύνολο και αποβάλλονται εν τοις πράγμασι από τον κοινωνικό διάλογο τόσο από τη μειονότητα όσο και από την πλειονότητα.

Αυτό που θεωρώ, δηλαδή, ότι λείπει, ίσως, από την ερώτησή σας είναι ότι η ανταπόκριση της ίδιας της μειονότητας μειώνεται σταθερά, γιατί η ελληνική πολιτεία από το 1989, με ό,τι έχει κάνει, πιστεύω ότι ακολούθησε και ακολουθεί με συνέπεια μια πολιτική ισονομίας και ισοπολιτείας.

Στη δευτερολογία μου μπορώ να πω κι άλλα στοιχεία.

Εφόσον, βέβαια, αναφερθήκατε και στο κόμμα, κύριε Λαγέ, θέλω να σας πω ότι η νόμιμη άσκηση του δικαιώματος του «συνέρχεσθαι και συνεταιρίζεσθαι», καθώς και του δικαιώματος του «πολιτεύεσθαι», αποτελεί συνταγματικό δικαίωμα των Ελλήνων πολιτών, εφόσον δεν αντιβαίνει στην ελληνική νομοθεσία και τους διεθνείς κανόνες.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υφυπουργό.

Κύριε Λαγέ, έχετε τον λόγο για τη δευτερολογία σας.

**ΙΩΑΝΝΗΣ ΛΑΓΟΣ:** Κύριε Υπουργέ, λυπάμαι, αλλά βρίσκεστε σε σύγχυση. Μιλήσατε για το δικαίωμα του «συνέρχεσθαι» των Ελλήνων πολιτών όταν δεν αντιβαίνει την ελληνική νομοθεσία. Μα, εδώ υπάρχει ξεκάθαρη αντίθεση. Εδώ οι άνθρωποι αυτοί δηλώνουν Τούρκοι, όχι μουσουλμάνοι. Κι εσείς ο ίδιος πριν από λίγο είπατε ότι υπάρχει η διεθνής Συνθήκη της Λωζάνης. Μακάρι να εφαρμοζόταν. Μα, δεν την εφαρμόζετε.

Η Συνθήκη της Λωζάνης τι λέει για να το ξέρει και ο κόσμος και να το ακούσουμε κι εμείς για άλλη μία φορά; Λέει ότι υπάρχει μουσουλμανική μειονότητα στη Θράκη. Εδώ, οι άνθρωποι αυτοί βγαίνουν και διατρανώνουν ότι είναι Τούρκοι κι εσείς μου λέτε ότι αυτό δεν αντιβαίνει στην ελληνική νομοθεσία; Τι είναι αυτά που μας λέτε; Εδώ, έρχεται ο Πρωθυπουργός της Τουρκίας, έρχονται διάφοροι Υπουργοί που μιλούν για ανεξάρτητη δυτική Θράκη, οι Βουλευτές σας φωτογραφίζονται με σημαίες της ανεξάρτητης δυτικής Θράκης και εσείς μας λέτε ότι αυτό δεν αντιτίθεται στην ελληνική νομοθεσία; Αυτά είναι αδιανόητα πράγματα.

Κι επειδή μας λέτε αυτά τα πράγματα, πηγαίνετε πάνω και ρωτήστε τους Πομάκους, οι οποίοι δηλώνουν –και είναι- Έλληνες, για τον βίαιο εκτουρκισμό που υφίστανται. Για ρωτήστε τους. Διότι και η δική σας Κυβέρνηση έχει αποδεχθεί τα χάλια των προηγούμενων κυβερνήσεων, που εξαναγκάζουν τα Πομακόπουλα να μαθαίνουν τούρκικα. Από πού και ως πού; Τα Πομακόπουλα και οι Πομάκοι έπρεπε να μαθαίνουν τη μητρική τους γλώσσα που είναι τα πομάκικα και την ελληνική γλώσσα, που είναι η επίσημη γλώσσα του ελληνικού κράτους. Από πού και ως πού να μαθαίνουν τα Πομακόπουλα τούρκικα; Λύστε μας την απορία αυτή.

Επίσης, να τονίσουμε και τις συνθήκες βίας που επικρατούν εκεί. Εκτός αν δεν τα γνωρίζετε. Και είναι πολύ πιθανό να μην τα γνωρίζετε, γιατί δεν νομίζω να έχετε πάει στα πομακοχώρια και να έχετε δει τι γίνεται. Να τονίσουμε, επίσης, τι αντιμετωπίζουν οι Πομάκοι εκεί και ποιες είναι οι συνθήκες του τουρκικού προξενείου. Το τουρκικό προξενείο αποτελεί γάγγραινα και πρέπει ή να σεβαστεί τις συνθήκες που υπάρχουν και την ελληνική νομοθεσία και το Σύνταγμα ή να κλείσει, να βάλει λουκέτο και να πάνε στην πατρίδα τους.

Είναι, όμως, ντροπή για εσάς να μας λέτε ότι δεν αντιτίθεται στην ελληνική νομοθεσία. Αυτά, πραγματικά, τα ακούει ο κόσμος και τρελαίνεται. Τι ήταν αυτό που μας είπατε;

Θα ήθελα να πω, επίσης, αφού δεν αντιτίθεται στην ελληνική νομοθεσία, για το καραβάνι αλληλεγγύης, που κάνει κάθε τρεις και λίγο η Τουρκία μέσω του τουρκικού προξενείου και φέρνουν φορτηγά, νταλίκες με τρόφιμα και με διάφορα άλλα υλικά, τα οποία τα δίνουν μόνο σε μουσουλμάνους. Αυτό δεν είναι ρατσιστικό, κύριε Υπουργέ; Η Χρυσή Αυγή για τα συσσίτια, που έδινε για Έλληνες, πήγε φυλακή. Μας κατηγορήσατε και μας βγάλατε τέρατα. Το ότι οι Τούρκοι δίνουν μόνο σε μουσουλμάνους τρόφιμα, αυτό δεν είναι ρατσιστικό; Αυτό δεν αντιτίθεται στους νόμους του κράτους;

Επίσης, πρέπει να ξεκαθαρίσουμε ότι δεν δίνουν σε όλους τους μουσουλμάνους. Τους μουσουλμάνους οι οποίοι -επαναλαμβάνω- δηλώνουν υπερήφανοι Έλληνες, τους έχουν βάλει στην απομόνωση. Για ρωτήστε λίγο εκεί πάνω, για να τα μάθετε αυτά τα πράγματα.

Ακόμη, να σας πούμε για άλλη μία φορά ότι και τώρα, επί Κυβερνήσεώς σας, υπήρξαν κάποια έγγραφα που διακινούνταν σε σχολεία μειονοτικά. Είχατε στείλει μέσω του Υπουργείου Παιδείας ένα έγγραφο, με το οποίο τους αναγκάζατε -και πολύ σωστά κάνατε- οι δάσκαλοι των σχολείων αυτών και οι διευθυντές να επικοινωνούν και να ανταλλάσσουν έγγραφα στην ελληνική γλώσσα, που είναι η επίσημη γλώσσα μας. Ξέρετε ποια ήταν η απάντηση που έδωσαν, επειδή, μάλλον, τα περνάμε πολύ εύκολα μερικά πράγματα; Η απάντηση είναι: «Ξεχνάει το ελληνικό κράτος ότι τα μειονοτικά σχολεία είναι αυτόνομα. Υπάρχει μία προφανής προσπάθεια να ξεχαστεί αυτό». Είναι αυτόνομα, λένε. Επίσης, λένε: «Η μητρική μας γλώσσα είναι τα τουρκικά και θα συνεχίσουν να είναι, όπως γινόταν μέχρι σήμερα, και να μιλιούνται στα σχολεία μας.» Κι αυτό είναι κάτι που δεν μπορεί να το αλλάξει κανείς.

Εκεί μας γράφουν. Δεν μας υπολογίζουν καθόλου και κάνουν ό,τι θέλουν. Κι εσείς μου λέτε ότι αυτό δεν αντιτίθεται στην ελληνική νομοθεσία και στο Σύνταγμα του ελληνικού κράτους; Μα, εδώ είναι το νόημα, εδώ είναι η ουσία.

Εάν εφαρμόζατε, λοιπόν, τη Συνθήκη της Λωζάνης, εμείς θα ήμασταν μαζί σας. Μα, δεν εφαρμόζεται η Συνθήκη της Λωζάνης. Αυτοί λένε ότι είναι μία τουρκική μειονότητα. Εσείς τους αφήνετε. Διεκδικούν καθημερινά και κερδίζουν πράγματα.

Στο σημείο αυτό να αναφέρουμε και μία χαρακτηριστική περίπτωση μίας χριστιανικής οικογένειας, η οποία ζει σε ένα πομακοχώρι -τα στοιχεία τα έχουμε και, όποτε θέλετε, μπορούμε να σας τα δώσουμε- και η οποία δέχεται τρομερές πιέσεις. Το τουρκικό προξενείο πήγε να εξαγοράσει την κατοικία τους με ένα ιλιγγιώδες ποσό. Οι άνθρωποι δεν θέλησαν να την δώσουν, γιατί θέλησαν να παραμείνουν αυτοί οι χριστιανοί μέσα στο συγκεκριμένο χωριό και από τότε έχουν δεχθεί πέντε ή έξι επιθέσεις στο σπίτι τους. Συγκεκριμένα αυτούς τους ανθρώπους μπορείτε να τους δείτε όποτε θέλετε και να δείτε τι αντιμετωπίζουν εκεί πάνω.

Επαναλαμβάνω, όμως, ότι το πρόβλημα είναι και με τους Πομάκους, τους οποίους το ελληνικό κράτος τους εκτουρκίζει. Τους αναγκάζει να πάνε στην αγκαλιά της Τουρκίας.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Λαγέ.

**ΙΩΑΝΝΗΣ ΛΑΓΟΣ:** Επειδή, λοιπόν, όλα τα ελληνικά κόμματα μέχρι τώρα ήταν προδοτικά -εγώ το λέω αυτό και όποιος θέλει ας παρεξηγηθεί- η Χρυσή Αυγή θα είναι στο πλευρό των Ελλήνων Πομάκων και στις 7 Μαΐου θα κάνει κάτι που δεν είχε κάνει κανένα κόμμα μέχρι τώρα. Θα διοργανωθεί εκδήλωση στο πομακοχώρι Γλαύκη και η Χρυσή Αυγή και οι Βουλευτές της θα είναι εκεί παρόντες, για να συζητήσουμε με τους Πομάκους και να τους αγκαλιάσουμε σε μία μεγάλη αγκαλιά Ελλάδος, απλώνοντας τη γαλανόλευκη από πάνω.

(Χειροκροτήματα από την πτέρυγα της Χρυσής Αυγής)

Αυτή είναι η Χρυσή Αυγή, αυτοί είναι οι Έλληνες Πομάκοι και αυτό είναι το τουρκικό προξενείο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Βουλευτά, αναφερθήκατε σε ζητήματα, τα οποία δεν είναι της αρμοδιότητάς μου να απαντήσω. Αναφερθήκατε σε ζητήματα εκπαίδευσης, για τα οποία είναι αρμόδιο το Υπουργείο Παιδείας και Θρησκευμάτων. Ως εκ τούτου, δεν θα μπω στον πειρασμό να απαντήσω, άσχετα εάν έχω και γνώμη. Είναι αρμοδιότητα άλλου. Εκεί θα σας απαντήσουν γι’ αυτά τα θέματα. Εγώ δεν μπορώ να σας απαντήσω γι’ αυτά τα θέματα από την επίσημη θέση, στην οποία αυτή τη στιγμή είμαι.

Κοιτάξτε, κύριε Βουλευτά, η πολιτική που υψώνει τείχη ανάμεσα σε χριστιανούς και μουσουλμάνους μόνο εθνική πολιτική δεν μπορεί να είναι. Η χώρα μας απαντά και διασφαλίζει τα εθνικά της συμφέροντα –θα σας απαντήσω και γι’ αυτό που ρωτήσατε- με το μόνο τρόπο που μπορούμε να κάνουμε σε μία σύγχρονη δημοκρατική κοινωνία, σε μία ευρωπαϊκή χώρα, μάλιστα, με τη δημοκρατία και την εφαρμογή του νόμου.

Ως προς αυτό, στο οποίο κάνατε κριτική, που ανέφερα εγώ στην ομιλία μου: Είπα απλά αυτό που λέει και το Σύνταγμά μας, δηλαδή ότι η νόμιμη άσκηση του δικαιώματος του «συνέρχεσθαι», του «συνεταιρίζεσθαι», του «πολιτεύεσθαι» είναι συνταγματικό δικαίωμα, εφόσον δεν αντιβαίνει στην ελληνική νομοθεσία και τους διεθνείς κανόνες. Δεν είπα τίποτε περισσότερο.

Πιστεύω ότι όλοι επιθυμούν την ειρηνική συμβίωση και, βεβαίως, στη Θράκη πρέπει να αναπτυχθούν πολιτικές για την ανάπτυξη αυτής της περιοχής. Είναι ένα ευπαθές σημείο, ευαίσθητο και θα πρέπει όλες οι κυβερνήσεις διαχρονικά να δείχνουν ευαισθησία –και πιστεύω ότι και η δική μας προγραμματίζει και κάνει κινήσεις- έτσι ώστε να αναπτυχθεί η Θράκη και να πάψουν να υπάρχουν τα τείχη και τέτοιες πολιτικές, τις οποίες φυσικά και δεν επικροτούμε.

Όσο για τα άλλα ζητήματα, νομίζω ότι είναι θέματα του Υπουργείου Παιδείας και Θρησκευμάτων και δεν μπορώ να σας απαντήσω εγώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν περάσουμε στην τελευταία επίκαιρη ερώτηση, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, σήμερα στις 14-4-2016 ποινική δικογραφία κατά διατελεσάντων Υπουργών κατά τα έτη 2001-2006.

Συνεχίζουμε με τη δέκατη όγδοη με αριθμό 583/26-2-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου-Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «εκχώρηση του ονόματος της Μακεδονίας μας στους Σκοπιανούς».

Θα απαντήσει ο Υφυπουργός Εξωτερικών κ. Ιωάννης Αμανατίδης.

Κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κύριε Υπουργέ, η συγκεκριμένη ερώτηση κατετέθη για πρώτη φορά στις αρχές του 2015. Είχε κατατεθεί άλλες δώδεκα φορές, νομίζω, όπως και παρόμοιες ερωτήσεις, μέχρι να απαντηθεί εν τέλει από εσάς.

Ο τίτλος της ερώτησης είναι: «Η εκχώρηση του ονόματος της Μακεδονίας μας στους Σκοπιανούς». Δυστυχώς από τις αρχές του 2015, που κατετέθη αυτή η ερώτηση, μέχρι τώρα συνέβησαν απίστευτα πράγματα. Ούτως ή άλλως, το κόμμα, στο οποίο είστε και εσείς, ο ΣΥΡΙΖΑ, το έχει ως επίσημη θέση, την αυτοδιάθεση των Σκοπιανών και να έχουν και το δικαίωμα να ονομάζονται όπως θέλουν αυτοί. Βέβαια, αφού γίνατε Κυβέρνηση, τα πράγματα άλλαξαν, τουλάχιστον φαινομενικά, διότι τα στελέχη σας, οι Υπουργοί σας, ο ένας μετά τον άλλον συνεχώς, είτε τους ξεφεύγει είτε γίνεται τεχνηέντως είτε γίνεται επισήμως, αναφέρουν τα Σκόπια ως «Μακεδονία». Οι δικαιολογίες κάποιων εκ των Βουλευτών σας, όπως του κ. Μπαλαούρα, είναι ότι εντάξει, αφού το έχουμε χάσει το παιχνίδι, γιατί τώρα να το ζορίζουμε, όλοι «Μακεδονία» τους λένε, άμα τους πούμε και εμείς, δεν τρέχει τίποτα. Λοιπόν, τρέχει και τρέχουν πάρα πολλά!

Η τελευταία επίσημη απόφαση ήταν του Συμβουλίου Αρχηγών το 1993, όπου απεφασίσθη ότι δεν θα πρέπει επ’ ουδενί να υπάρχει ο όρος «Μακεδονία» στην ονομασία της γείτονος χώρας, ούτε ως παράγωγο ούτε ως γεωγραφικός προσδιορισμός ούτε ως τίποτε άλλο.

Βλέπουμε από τις προηγούμενες κυβερνήσεις, ειδικότερα από το 2010 και μετά, αλλά και η δική σας Κυβέρνηση, να έχει αποδεχθεί a priori ότι θα πρέπει να υπάρξει μια σύνθετη ονομασία με τον όρο «Μακεδονία». Γι’ αυτό δεν σας έχει εξουσιοδοτήσει κανένας, όσο και αν το θέλετε εσείς –όχι εσείς προσωπικά- ή αν το θέλουν ενδεχομένως κάποιοι άλλοι. Αυτό μπορεί να το αποφασίσει μόνο ο ελληνικός λαός με δημοψήφισμα και κανένας άλλος. Από εκεί και πέρα, οι δικαιολογίες ότι το έχουμε χάσει το παιχνίδι δεν ισχύουν.

Χαιρετίζουμε την πρωτοβουλία Ελλήνων ομογενών από την Αμερική, οι οποίοι ξεκίνησαν ενέργειες. Εκστρατεία της ομογένειας καλεί τις Ηνωμένες Πολιτείες να ανακαλέσουν την αναγνώριση της Πρώην Γιουγκοσλαβικής Δημοκρατίας της Μακεδονίας –που και αυτό ήταν λάθος- με τον όρο «Μακεδονία».

Αν θέλει το ελληνικό κράτος, μπορεί να κάνει πολλά. Ακόμα και όλη η Γη να αναγνωρίσει τα Σκόπια ως «Μακεδονία», επειδή οι Σκοπιανοί ζουν και αναπνέουν από την Ελλάδα, είναι στο χέρι μας να τους κάνουμε να τα ξεχάσουν όλα αυτά.

Θα θέλαμε μία απάντηση και στη δευτερολογία θα σας πω και κάποια περισσότερα στοιχεία, σχετικά με τις ενέργειες που έχει κάνει η Ελλάδα προς την έμμεση αναγνώριση των Σκοπίων ως «Μακεδονία», από το γεγονός ότι επιτρέπει το ελληνικό Υπουργείο Εξωτερικών –έχουν βγει όλα αυτά τα στοιχεία- αλλά και άλλα Υπουργεία να δέχονται έγγραφα από τα Σκόπια ως «Μακεδονία», από το γεγονός ότι οι Σκοπιανοί άλλαξαν μέχρι και τις πινακίδες κυκλοφορίας των αυτοκινήτων τους και πλέον είναι μονίμως πάνω το «ΜΚ» και η γελοία δικαιολογία που έχουμε στο τελωνείο -τους βάζουμε ένα αυτοκόλλητο που δεν κολλάει καν- είναι ότι στην Ελλάδα αναγνωρίζονται ως Σκόπια. Γελάει και το σύμπαν!

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ο κύριος Υπουργός έχει τον λόγο.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Βουλευτά, η εξωτερική πολιτική -και το λέω απευθυνόμενος και προς το εθνικό Κοινοβούλιο- είναι εθνική υπόθεση και απαιτεί πολιτικές συναινέσεις. Σίγουρα, δεν απαιτεί επιδείξεις, που πολλές φορές αποσκοπούν μόνο στην ψηφοθηρία.

Το ζήτημα του ονόματος είναι εκκρεμές διεθνές πρόβλημα και σύμφωνα με τις σχετικές αποφάσεις του Συμβουλίου Ασφαλείας των Ηνωμένων Εθνών -και αναφέρομαι στην 817 και στην 845- η Ελλάδα σέβεται και στηρίζει τις υπό την αιγίδα των Ηνωμένων Εθνών συνομιλίες.

Το ζήτημα του ονόματος είναι ένα πρόβλημα, όπως προανέφερα, με περιφερειακή και διεθνή διάσταση και σίγουρα δεν μπορεί να λυθεί με προώθηση αλυτρωτικών βλέψεων και με όχημα την πλαστογράφηση της ιστορίας και την οικειοποίηση της εθνικής, ιστορικής και πολιτιστικής κληρονομιάς της Ελλάδας.

Συμμετέχουμε από τις αρχές της δεκαετίας του 1990, βάσει των προηγούμενων αποφάσεων και της Ενδιάμεσης Συμφωνίας στις 13-9-1995, στην υπό τον ΟΗΕ διαπραγματευτική διαδικασία με ρεαλισμό και εποικοδομητικό πνεύμα. Με το πνεύμα αυτό και με γνώμονα το εθνικό συμφέρον και τις προϋποθέσεις, που έχουμε θέσει, αντιμετωπίζουμε και τις συζητήσεις και τις προτάσεις.

Ιστορικά, ο όρος «Μακεδονία» είναι ελληνική λέξη. Αναφέρεται στο βασίλειο και στον πολιτισμό των αρχαίων Μακεδόνων, που ανήκουν στο ελληνικό έθνος και αποτελούν αδιαμφισβήτητο κομμάτι της ελληνικής ιστορικής και πολιτιστικής κληρονομιάς.

Η Ελλάδα αντέδρασε όλο αυτό το διάστημα έντονα στην κλοπή της ιστορικής και πολιτιστικής κληρονομιάς και σ’ αυτό το σημείο επιτρέψτε μου να καταθέσω κάτι, το οποίο ως ελληνική Κυβέρνηση κάνουμε και πιστεύω ότι όλες οι ελληνικές κυβερνήσεις το κάνουν: Ενισχύουμε τη θέση μας με τη βοήθεια της ακαδημαϊκής κοινότητας, φέρνοντας στο φως αντικειμενικά και επιστημονικά δεδομένα και αποδεικνύουμε το ποιος, στην πράξη, υπερασπίζεται τα συμφέροντα της πατρίδας. Και αναφέρομαι στα συγκλονιστικά νεότατα αρχαιολογικά ευρήματα, που τέθηκαν με τη βοήθεια της επιστήμης στην αυστηρότερη βάση, σε τρία διεθνή επιστημονικά συνέδρια που οργάνωσε το Κέντρο Ελληνικής Γλώσσας.

Σε αυτό το σημείο καταθέτω στην ελληνική Βουλή τα πρακτικά των συνεδρίων αυτών, στα οποία καταρρίπτεται -για τη διεθνή επιστημονική κοινότητα- οριστικά ο ισχυρισμός περί της μακεδονικής ως γλώσσας ινδοευρωπαϊκής αλλά δήθεν ανεξάρτητης από την ελληνική.

(Στο σημείο αυτό ο Υφυπουργός Εξωτερικών κ. Ιωάννης Αμανατίδης καταθέτει για τα Πρακτικά τα προαναφερθέντα πρακτικά, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα ήθελα δύο λεπτά, γιατί το θέμα είναι πάρα πολύ σημαντικό.

Πώς γίνεται αυτό; Με ένα εκπληκτικό πρόσφατο αρχαιολογικό εύρημα, ένα αποθετήριο με αγγεία χρονολογούμενα με ακλόνητα κριτήρια μεταξύ 730 π.Χ. και 690 π.Χ., που ανακαλύφθηκε το 2007 στη Μεθώνη της Πιερίας. Περιείχε είκοσι πέντε επιγραφές σε συμποτικά αγγεία σε γλώσσα ελληνικότατη, δηλαδή διακόσια ολόκληρα χρόνια πριν την εμφάνιση του αθηναϊκού ελέγχου στα εδάφη της Μακεδονίας. Η γλώσσα επικοινωνίας των Μακεδόνων ήταν από τόσο νωρίς τα ελληνικά.

Στηρίζουμε, λοιπόν, την ακαδημαϊκή κοινότητα.

Κύριε Βουλευτά, θα επανέλθω και στη δευτερολογία μου, γιατί δεν έχω άλλον χρόνο. Αυτή είναι η πρώτη μου τοποθέτηση.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υφυπουργό.

Τον λόγο έχει ο κ. Παναγιώταρος για τη δευτερολογία του.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κύριε Υπουργέ, πολύ ωραία αυτά τα οποία είπατε για τα αρχαιολογικά ευρήματα, για τις επιστημονικές ημερίδες. Όλα αυτά τα γνωρίζουμε και κάθε σώφρων και λογικός άνθρωπος στη Γη, όχι μόνο στην Ελλάδα, γνωρίζει την αλήθεια. Όμως, το ζητούμενο είναι ότι εξωτερική πολιτική δεν γίνεται μόνο με αυτά. Γίνεται και με άλλους τρόπους.

Κατ’ αρχάς θα ήθελα να πω για τις πολιτικές συναινέσεις. Καλό θα ήταν, βέβαια, να ρωτήσετε και τους Βουλευτές του κόμματός σας, ποιοι δέχονται τον όρο «Μακεδονία» για τα Σκόπια ή δέχονται τον όρο «Σκόπια» ή δέχονται κάτι άλλο, γιατί μέρα με την ημέρα, ακόμη και τώρα, βγαίνουν διάφοροι και προσπαθούν να δικαιολογήσουν τα αδικαιολόγητα.

Όσον αφορά την ψηφοθηρία -προφανώς αναφέρεστε σε εμάς-…

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Όχι.

**ΗΛΙΑΣ ΠΑΝΑΓΙΩΤΑΡΟΣ:** Αναφέρομαι στην ψηφοθηρία και θα σας πω τη θέση της Χρυσής Αυγής. Εμάς ποσώς μας ενδιαφέρει αν θα είμαστε στο ελληνικό Κοινοβούλιο με 7% ή με 17% ή με 27% ή με 0,7%. Όταν η Χρυσή Αυγή πρωτοστατούσε εδώ και δεκαετίες στο σκοπιανό ζήτημα, υπερασπίζοντας τα ελληνικά συμφέροντα ακόμη και με αίμα, με τραυματίες χρυσαυγίτες -με Έλληνες- με αποκλεισμούς των συνόρων, όταν είχαν έρθει πέντε χιλιάδες γυφτοσκοπιανοί από Καναδά, Αυστραλία, Αμερική και αλλού, για να κάνουν τα πανηγύρια τους στη Μελίτη και βρεθήκαμε εμείς, μία χούφτα ανθρώπων, και το αποτρέψαμε αυτό, όταν σταματήσαμε το πρώτο τους συνέδριο, που πήγε να κάνει το «Ουράνιο Τόξο» στην Έδεσσα, όταν εκατοντάδες Έλληνες αστυνομικοί εμπόδισαν τους χρυσαυγίτες στο ξενοδοχείο «CAPSIS» στη Θεσσαλονίκη να μη γίνει το δεύτερο προδοτικό αυτό συνέδριο, όταν έγιναν όλα αυτά, δεν ήταν θέμα ψηφοθηρίας, ήταν θέμα πεποίθησης. Και η Χρυσή Αυγή έχει την πεποίθηση πως, ό,τι και να γίνει, η Μακεδονία είναι μία και είναι Ελλάδα.

Για τον ρόλο της Τουρκίας, όπου γι’ αυτή τη χώρα τα Σκόπιαείναι το τσιράκι τους στην κυριολεξία -το γνωρίζετε πολύ καλά στο Υπουργείο Εξωτερικών και θα έπρεπε να τα βλέπετε όλα αυτά, γιατί υπάρχει και το παρασκήνιο- είπατε ότι σέβεται τις συνομιλίες. Αυτοί δεν σέβονται τις συνομιλίες.

Κύριε Υπουργέ, μιλάτε για την πλαστογράφηση της ιστορίας. Πολύ σωστά το είπατε. Όμως, την ίδια ώρα η Ελλάδα έδινε κονδύλια μέσω της Ευρωπαϊκής Ένωσης και συνυπέγραφε στο να γίνει κατασκευή, παραδείγματος χάριν, του αυτοκινητόδρομου που περνάει μέσα από όλα τα Σκόπια που είναι εκατόν ογδόντα χιλιόμετρα περίπου και κάθε τριακόσια μέτρα υπάρχει μία τεράστια πινακίδα που λέει, «Αυτοκινητόδρομος Μακεδονίας», «Αεροδρόμιο Αλεξάνταρ Βέλικι- Μέγας Αλέξανδρος», η πόλη των Σκοπίων να είναι γεμάτη με καρικατούρες, που υποτίθεται ότι είναι δικές τους ή οτιδήποτε άλλο. Αυτά τα συγχρηματοδοτούμε εμείς από προγράμματα της Ευρωπαϊκής Ένωσης, βάζει την υπογραφή της η Ελλάδα!

Δεν γίνεται έτσι η εξωτερική πολιτική. Το όπλο που έχουμε μέσω της Ευρωπαϊκής Ένωσης, το δικαίωμα του βέτο σε πάρα πολλές αποφάσεις δεν το χρησιμοποιούμε, διότι, δυστυχώς, τα τελευταία χρόνια δεν είμαστε όσο ανεξάρτητο κράτος θα θέλαμε να είμαστε και δεχόμαστε πιέσεις από άλλους. Το καλύτερο όπλο μας είναι ο οικονομικός στραγγαλισμός τους και ποσώς μας ενδιαφέρει για κάποιους Έλληνες που δραστηριοποιούνται εκεί, εφόσον αναγνωρίζουν τα Σκόπια ως «Μακεδονία».

Σας είπα και πριν ότι έχουν γίνει πάρα πολλές ενέργειες όλα αυτά τα χρόνια εις βάρος της Ελλάδος. Βλέπουμε και τα ξένα μέσα ενημέρωσης που αναφέρουν τα Σκόπια ως «Μακεδονία» και ειδικότερα τον τελευταίο καιρό. Μάλλον είναι στο πλαίσιο κάποιας συμφωνίας, γιατί ακόμα και κάποια μεγάλα ειδησεογραφικά πρακτορεία και τηλεοπτικοί σταθμοί, οι οποίοι δεν ανέφεραν τα Σκόπια ως «Μακεδονία», πλέον τα αναφέρουν. Προφανώς είναι τα ανταλλάγματα για να κάνουν οι Σκοπιανοί αυτό που θα έπρεπε να κάνουν οι Έλληνες, δηλαδή να κλείνουν τα σύνορα και όχι να τα έχουμε ορθάνοιχτα και να μας κοροϊδεύουν στην Ειδομένη.

Επίσης, βλέπουμε πολλές πολυεθνικές που δραστηριοποιούνται και στην πατρίδα μας και αναφέρουν τα Σκόπια ως «Μακεδονία». Και έγιναν παρεμβάσεις χρυσαυγιτών, ως πολίτες, όχι ως Βουλευτές. Και έχουμε κάνει ξανά επίκαιρες ερωτήσεις και είχαμε φέρει και τα στοιχεία. Υπάρχουν, είναι κατατεθειμένα στη Βουλή. Μόνο έτσι θα μπορέσουμε να βρούμε το δίκιο μας.

Μια μέρα οικονομικού αποκλεισμού των Σκοπίων, θα είχε πολύ περισσότερα αποτελέσματα από όλα τα υπόλοιπα, τα οποία γίνονται.

Αν θέλετε να τιμήσετε όλα όσα είπατε -και ήταν σωστά- σχετικά με τις επιστημονικές έρευνες, μελέτες και οτιδήποτε άλλο, θα πρέπει να μην πηγαίνετε με τον σταυρό στο χέρι, αλλά στο ένα χέρι να έχετε τον σταυρό και στο άλλο χέρι κάτι άλλο, όπως έκαναν οι προγονοί μας στην επανάσταση του 1821 και αλλού, για να λύσουμε όλα μας τα προβλήματα.

Τελειώνοντας, επειδή είστε ο μόνος από τον ΣΥΡΙΖΑ που ασχολείστε με θρησκευτικά ζητήματα, είστε ο συνδετικός κρίκος μεταξύ Ορθοδοξίας και Κυβέρνησης, να τους στείλετε το μήνυμα ότι η πανθρησκεία, ξεκινώντας από αυτό το οποίο πάει να γίνει στη Λέσβο μεθαύριο με τον Πάπα και τον Πατριάρχη και διάφορους άλλους, δεν πρόκειται να περάσει. Αυτό να το ξέρουν όλοι.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Βουλευτά, στην ερώτησή σας είχατε ένα σκέλος που αφορά τη διεξαγωγή δημοψηφίσματος. Νομίζω ότι η συζήτηση περί διεξαγωγής δημοψηφίσματος δεν μπορεί να σταθεί αυτή τη στιγμή, ούτε χρονικά ούτε και ουσιαστικά, καθώς δεν υφίσταται καμμία συμφωνία μεταξύ των δύο πλευρών. Δεν υπάρχει κάτι το οποίο να μπορεί -ακόμη και με αυτή τη λογική που αναφέρατε- να τεθεί ενώπιον του ελληνικού λαού.

Θέλω να απαντήσω σε ορισμένα θέματα, που έχετε στην ερώτησή σας, δηλαδή ότι έχουμε θέσει το ζήτημα του αλυτρωτισμού σε όλα τα fora και παντού και μάλιστα, ο ίδιος ο Υπουργός Εξωτερικών έθεσε, τον Ιούνιο του 2015, δημόσια και αναλυτικά το θέμα του αλυτρωτισμού μέσα στα ίδια τα Σκόπια κατά τη διάρκεια της εκεί επίσκεψής του.

Θέλω, λοιπόν, να αναφέρω ορισμένα πράγματα, για να κλείνουμε. Όντως, δεν αντιτιθέμεθα στην ευρωπαϊκή και ευρωατλαντική προοπτική της FYROM. Ωστόσο, υπάρχει μια βασική αντικειμενική προϋπόθεση. Για να συνεχιστεί και να ολοκληρωθεί η ευρωπαϊκή και ευρωατλαντική πορεία κάθε υποψήφιου κράτους, πρέπει να ασπάζεται και να σέβεται στην πράξη τις θεμελιώδεις αρχές, πάνω στις οποίες στηρίζεται ο οργανισμός στον οποίο επιδιώκει την ένταξή του και ιδίως την αρχή των σχέσεων καλής γειτονίας, που αποτελεί τη βάση μιας εταιρικής ή συμμαχικής σχέσης μεταξύ των κρατών.

Όσο για το τι ισχύει, για να υπάρχει ενημέρωση στον κόσμο -και με την παρέμβαση της ελληνικής πολιτείας- ισχύει το εξής: Η ισχύουσα εντός ΟΗΕ πρακτική χρήση της προσωρινής ονομασίας είναι σύμφωνα με τις αποφάσεις 817 και 845. Οι αποφάσεις αυτές είναι δεσμευτικές για κάθε ειδικευμένο οργανισμό, όργανο ή και πολυμερές forum εντός του συστήματος.

Στους κόλπους της Ευρωπαϊκής Ένωσης εφαρμόζεται η συμφωνία των κρατών-μελών που κατεγράφη στα συμπεράσματα της 12ης Δεκεμβρίου του 2015. Σαν χρονικό όριο εφαρμογής είναι η εξεύρεση αμοιβαίας αποδεκτής λύσης.

Στο ΝΑΤΟ είναι παγιωμένη η χρήση της προσωρινής ονομασίας και στο Συμβούλιο της Ευρώπης ισχύει το ψήφισμα 23 που υιοθετήθηκε.

Μπορώ να τα καταθέσω στη Βουλή. Υπάρχουν αυτές οι αποφάσεις.

Κύριε Βουλευτά, επιμένουμε ότι για να είναι δυνατή η λύση στο ζήτημα του ονόματος, πρέπει οι γείτονές μας να αποκτήσουν ρεαλιστική, πραγματιστική προσέγγιση και να επιδείξουν την ικανότητα του πνεύματος των έντιμων συμβιβασμών. Λύση με το συνταγματικό τους όνομα δεν υπάρχει. Επιμένουμε στην ανάγκη κοινά αποδεκτής λύσης για όλες τις χρήσεις και έναντι όλων.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υφυπουργό.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 13.44΄ λύεται η συνεδρίαση για αύριο, ημέρα Παρασκευή 15 Απριλίου 2016 και ώρα 10.00΄, με αντικείμενο εργασιών του Σώματος: συζήτηση και λήψη απόφασης, σύμφωνα με τα άρθρα 68 παράγραφος 2 του Συντάγματος και 144 και επόμενα του Κανονισμού της Βουλής, επί της προτάσεως που κατέθεσαν ο Πρωθυπουργός και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και οι Βουλευτές του κόμματός του και ο Πρόεδρος της Κοινοβουλευτικής Ομάδας των Ανεξαρτήτων Ελλήνων κ. Παναγιώτης (Πάνος) Καμμένος και οι Βουλευτές του κόμματός του, για σύσταση Εξεταστικής Επιτροπής, σχετικά με τη διερεύνηση της νομιμότητας της δανειοδότησης των πολιτικών κομμάτων καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**